
HELSINGISSA 1926 

K. F. PUROMIEHEN KIRJAPAINO O.-Y. 



ALKULAUSE. 



Meitä suomalaisia on aina pidetty hieman jäykkinä ja 
kömpelöinä, karhumaisina, eikä suinkaan aiheettomasti. 
Olemmehan todellakin verrattain välinpitämättömiä käyttäytymisestämme, 
vieläpä useasti ylpeilemmekin kömpelyydestämme 
ja pidämme kohteliaisuutta ja sulavaa esiintymistapaa 
suoralle, rehelliselle ihmiselle sopimattomana 
teeskentelynä. On jo kuitenkin aika tällaisten ennakkoluulojen 
väistyä terveemmän käsityskannan tieltä, jos 
mielimme vaatia itsellemme sivistyskansan nimeä. Syynä 
käyttäytymisessämme esiintymin puutteellisuuksiin voitaneenkin 
pitää sivistyksemme nuoruutta. 

Kotikasvatusyhdistys on, työskennellessään kasvatuksen 
edistämiseksi maassamme, havainnut tämän epäkohdan. 
Ja kun suomenkielellä on ilmestynyt verrattain vähän 
käytöstapoja käsittelevää kirjallisuutta ja sekin vähä 
on etupäässä tarkoitettu kaupunkilaisväestölle ja ns. sivistyneistölle, 
niin ryhtyi yhdistys toimittamaan tätä kirjaa, 
jossa lähinnä on pidetty silmällä maaseudun ja tehdas
- sekä muiden maaseudulla olevien väkirikkaampien 
keskuksien nuorison tarvetta. »Nuorena on vitsa väännettävä
», ja varsinkin on hyviin käytöstapoihin jo nuorena 
totuttauduttava: vanhempana se käy verrattain vaikeaksi. 
Nuorisomme onkin, kääntäessään yhä enemmän selkänsä 
vanhemman polven elämänkäsitykselle, myös suureksi 
osaksi hylännyt isiltä perityt käytöstavat, joissa, vaikk'eivät 

ne aina olleetkaan suuren maailman tapojen mukaisia, 
kuitenkin oli paljon kaunista ja säilyttämisen arvoista. 
Ja isien tavat hylättyään ei nuorisomme ole pystynyt 
omaksumaan itselleen uusia, sivistyneessä maailmassa 
vallitsevia käytöstapoja, ja siksi onkin nuorisomme käyttäytymisessä 
havaittavissa epävarmuutta ja keskeneräisyyttä, 
joka milloin esiintyy äärimmäisenä ujoutena, milloin 
taas melkeinpä raakuuteen vivahtavana suorasukaisuutena 
ja välinpitämättömyytenä säädyllisyyden vaatimuksista. 


Suuri osa nuorisosta käsittää kuitenkin hyvän käytöksen 
ja miellyttävän esiintymistavan suuren merkityksen, 
ja siksi uskookin Kotikasvatusyhdistys tämän kirjansa 
saavan suopean vastaanoton nuorison taholta. Vaikka 
kirja etupäässä onkin aiottu nuorisolle, löytänee sieltä 
moni vanhempikin hyviä neuvoja. 

Kirjan suppea koko on vaatinut rajoittumaan tärkeimpiin 
kysymyksiin ja jättämään pois monet pienet seuraelämän 
muodollisuudet, joiden noudattaminen kehittymättömissä 
oloissa ei ole niin välttämätöntä. Silmämääränä 
kirjaa toimitettaessa onkin lähinnä ollut se, että 
nuorisossamme saataisiin syntymään elävä harrastus kysymyksessä
olevaan asiaan ja luja pyrkimys käyttäytymisessäänkö 
täyttämään sivistyneelle kansalle asetettavat 
vaatimukset. 

Paitsi kirjan käyttämistä kotiopintokirjana on myös 
ajateltu sen ottamista oppikirjaksi kansakoulujen jatkokursseilla 
ja ehkäpä kansanopistoissakin, mikäli se 
täyttää niissä laitoksissa oppikirjalle asetetut vaatimukset. 


Helsingissä toukokuun 1 p. 7923. 

Toimittajat. 



Käytöstapojen synnystä ja merkityksestä. 



— On tuo August-eno sentään kummallinen! Tiedättekö, 
tänään satuin menemään hänen huoneeseensa vähän 
ennen päivällisaikaa ja näin hänen oikein saippuaa käyttäen 
pesevän käsiään, ja sen tehtyään hän vielä tarkasti 
puhdisti kynnenalusetkin. Ja tuo kaikki vaivannäkö vain 
päivällispöytää varten. 

Penttilän Kalle näin puheli sisaruksilleen heidän ollessaan 
matkalla metsään marjalle. August-eno oli aina 
herättänyt nuorten kummastusta sillä, että hän niin huolellisesti 
noudatti »joutavia muodollisuuksia». Heidän 
mielestään olivat tuollaiset tavat turhanaikaisia ainakin 
näin maalla, missä ei joutunut esiintymään suuren ihmisjoukon 
keskuudessa ja missä kaikki tunsivat toisensa. 

— Mutta tuoltahan eno tuleekin ja taas niin siistinä, 
kuin olisi häihin menossa. Eno, etkö tulekin kanssamme 
marjalle? 

Kaikki pysähtyivät odottamaan enoa, joka todellakin 
noudatti Ainon pyyntöä. 

— Voinhan tulla mukaanne, onhan nyt kaunis iltapäivä. 


Heidän hetkisen käveltyään tokaisi Aino, joka oli enon 
lemmikki, suoraan asiaan mennen: — Me tässä juuri ihmettelimme, 
miksi sinä, eno, aina noudatat niin tarkasti 
kaikkia pieniä tapoja ja muodollisuuksia ja niin suuresti 
huolehdit siisteydestä yms. Kalle juuri kertoi, että peset 

kätesi ja siistit kyntesi ennen ruokapöytään tuloasi, 
vaikka et ole tehnyt mitään likaista työtä. Onko tuo 
tuommoinen nyt niin välttämätöntä täällä maalla. Huihai 
minä semmoisista, elän vapaana ja huolettomana antamatta 
muodollisuuksien kahlehtia itseäni. 

— Voithan silti olla vapaa, vaikka noudatatkin tapoja, 
oletpa vielä vapaampikin silloin. Ja useita tapoja tietämättänne 
ja vaistomaisesti noudatattekin, vaikkakin 
olette pitävinänne tapoja »turhina joutavuuksina». Kun 
asia nyt kerran näin tuli puheeksi, niin tahdonpa tässä 
matkan ratostamiseksi selittää, miksi panen niin suuren 
arvon tapojen noudattamiselle. 

Tavat ovat ihmiskunnan sivistysaarre. Ne syntyvät 
ihmisen jäljittelemisvietin välityksellä. Mitä vanhemmat 
ihmiset, asemansa puolesta korkeammalla olevat ja 
yleistä kunnioitusta nauttivat ihmiset tekevät, sitä alkavat 
muutkin tehdä, ja niin syntyy tapa. Lapset jäljittelevät 
siten vanhempiaan, niinkuin itsekin varmaan omasta elämästänne 
tiedätte. Tietoisesti olette monta vanhempienne 
ja muiden aikaihmisten tapaa omaksuneet ja vielä enemmän 
ehkä tiedottomasti. Siten noudattaa nouseva polvi 
vanhemman polven tapoja, siirtäen muutamat semmoisinaan 
taas uudelle polvelle, muovaillen toisia, uusiakin 
synnyttäen. Täten ovat tavat kulkeutuneet isiltä pojille 
kautta koko ihmiskunnan historian. Jos näin ei olisi, ei 
mikään kehitys olisi mahdollinen, vaan kukin sukupolvi 
saisi alkaa työnsä alusta. Näin liittyy ihmiskunta sukupolvi 
sukupolvelta tapojen välityksellä yhtenäiseksi ketjuksi, 
jonka päämäärä on yhä suurempi täydellisyys ja lopuksi 
Jumalan valtakunta. Ihmettelette varmaankin, kun puhun 
tapojen yhteydessä Jumalan valtakunnasta. Eihän tuommoisilla 
asioilla kuin tervehtiminen, pukeutuminen, keskusteleminen, 
jne. liene mitään tekemistä Jumalan valtakunnan 

kanssa. Onpa kuitenkin. Sillä hyvien tapojen 
pohjana on tuo Jumalan valtakunnan laki: »Kaikki, mitä 
te tahdotte, että ihmiset teille tekisivät, tehkää se myös 
heille». Hyvät tavat perustuvat siveellisiin arvoihin. Niiden, 
samoin kuin siveyskäskyjenkin, silmämääränä on 
elämän ylläpitäminen ja sopusoinnun rakentaminen maailmassa. 
Ajatelkaamme sellaista jokaiselle tuttua tapaa 
kuin hatun nosto tervehdittäessä. Se on ystävyyden osoitus, 
joka tiedemiesten selityksen mukaan alkujaan on ollut 
luottamuksen ilmaisu tervehditylle, tervehtijä kun 
päänsä paljastamisella tuli aivan suojattomaksi aikoina, 
jolloin miehet suojasivat päänsä vihollisen lyöntejä vastaan. 
Kaikki muutkin tervehtimistavat, jotka ovat niin 
erilaiset eri kansoilla, ovat ystävyyden ja tervehtijäin väJillä 
vallitsevan rauhan merkkejä. — Ja jos tarkastamme 
esim. puhtaussääntöjä, tapaa peseytyä aamusella, pestä 
kätensä ennen syömistä, ym. f min huomaamme niillä olevan 
suuren merkityksen elämällemme. Tiedämmehän, 
että puhtauden noudattaminen on terveyden ensimmäisiä 
edellytyksiä. Hyville tavoille ja siveyskäskyille on siis yhteistä 
se, että ne molemmat pyrkivät tekemään elämän 
«ekä meille itsellemme että lähimmäisillemme viihtyisäksi. 


Vanhempina aikoina oli yleisesti hyväksytty tapa samalla 
tapaa noudattavan heimon tai kansan lakina. Eihän 
heillä kirjoitettuja lakeja ollutkaan. Kun tiedämme, että 
hyvät tavat perustuvat siveellisiin käskyihin, on itsestään 
selvää, että siitä johdutaan käsitykseen, että se, mikä on 
tavan kanssa yhtäpitävää, on oikein, ja tapojen rikkominen 
siis väärää, rikollista. Kun myöhemmin ruvetaan kirjoitettuja 
lakeja säätämään, on niissäkin tarkoin huomioon 
otettava, mikä kansan kesken kuuluu tapoihin. Jonkin 
tavein poisjuurruttaminen lainsäädännön kautta vaatii 

siksi paljon aikaa ja suuria ponnistuksia. Tämä pitää 
paikkansa myöskin kieltolakiin nähden, jolla koetetaan 
saada pois juoppouden paha tapa, joka niin monin tavoin 
turmelee juomarin oman, hänen perheensä ja koko yhteiskunnan 
onnen ja jota ei mitenkään voida yhdistää hyvään 
käytökseen. 

Ei ole hyvien tapojen mukaista sanoa ilkeitä sanoja 
lähimmäisilleen, mutta yleensä joutuu siitä tuomioistuimen 
kanssa tekemisiin vasta sitten, kun loukkaa lähimmäisen 
ihmisarvoa ja kunniaa. — Huono tapa on tyrkkiä 
muita ihmisiä, mutta jos tuo tyrkkiminen menee määrätyn 
rajan yli, niin saatat joutua syytteeseen pahoinpitelystä. 
Esitänpä asian teille vertauskuvan muodossa. Elämä on 
maantie, jota astelemme, lait ovat tietä reunustavat ojat, 
ja vähemmän merkitykselliset huonot tavat ovat maantiellä 
olevia kuoppia ja kiviä. Jos noihin jälkimmäisiin 
kompastut, niin saatat tulla naurunalaiseksi ja ehkä lievästi 
vahingoittuakin, mutta jos ojaan kaadut, niin saatat 
pahastikin loukata itsesi. Samoin kuin ihmiset, nähdessään 
jonkun kulkiessaan hoipertelevan, kompastelevan tai 
ehkä ojaankin putoavan, arvostelevat sen nojalla hänen 
ruumiillista tilaansa, pitäen häntä joko sairaana tai päihtyneenä, 
samoin arvostellaan ihmisen käyttäytymisestä 
hänen siveellisyyttään ja myös sivistystään. Sillä tavat 
ovat suoranaisessa suhteessa sivistykseen. Eri kansoilla 
ja kansanluokilla on kullakin omat tapansa. Ja mitä korkeammalle 
kansat ja ihmiset sivistyksessä kohoavat, sitä 
hienostuneemmiksi käyvät heidän tapansa, sitä moninaisemmiksi 
heidän seurustelusääntönsä. Tiedättehän kaikki, 
että vanhoissa sivistymaissa on kokonaisia yhteiskuntaluokkia, 
joiden melkeinpä koko elämä sisältyy tapojen 
noudattamiseen. Että tuo on liioittelua, se on myönnettävä 
ja siitä kai tekin olette saaneet vastenmielisyyden tapoja 

kohtaan, pitäen niitä jonninjoutavina. Mutta eihän 
asiaa kokonaisuudessaan ole vielä tuomittava, vaikka sen 
liioittelua emme hyväksyisikään. Eihän syöminenkään ole 
terveydelle vahingollinen, mutta ylellinen mässääminen 
sitä kyllä on. Meidän ei ole otettava ihanteeksemme keikaria 
ja muotinukkea eikä yleensäkään liian paljon tuhlattava 
aikaa ja varoja ulkonaisen olemuksemme sievistämiseksi; 
se puoli ei niinkään muodosta tärkeintä osaa tosi 
hyvistä tavoista ja tosisivistyksestä. Sillä arvokkaimmat 
ja ehdottomimmin varteenotettavat tavat ovatkin sellaisia, 
joiden noudattaminen ei kuluta aikaa eikä rahoja. Ne 
juuri useinkin muodostavat tosisivistyneen parhaan tuntomerkin. 
Eihän maksa minulle mitään, jos puhun ystävällisellä 
äänellä ja käyttäen kohteliaita sanoja, jos syön ja 
juon siististi, ahmimatta tai hörppimättä, jos kiitän palveluksista 
ja pyydän anteeksi laiminylöntejäni jne. Eikö 
totta, tekin pidätte enemmän noin menettelevästä ihmisestä 
ja kunnioitatte häntä enemmän kuin sellaista, joka 
käyttäytyy siivottomasti ja epäystävällisesti? 

Nuoret myönsivät. Mutta Elli uskalsi vielä huomauttaa: 


— Kyllähän mekin pidämme ystävällisyyttä ja siisteyttä 
ja muita semmoisia hyviä tapoja suuressa arvossa, 
mutta kaikkiin pikkuseikkoihin ei pitäisi panna niin suurta 
painoa. Sydämen sivistyshän on pääasia. 

— Olet kyllä oikeassakin, mutta vain osaksi. Ulkonaisen 
käyttäytymisen tulee olla sisäisen kunnon ilmaisu. 
Hieno käytös vaikuttaa usein teeskentelyltä, jos ihmisen 
sydän on raaka. Mutta »molempi parempi» sopii tähänkin. 
Eivätkö kauniit kehykset kohota taulun kauneutta, 
ja eikö ole miellyttävämpää juoda kahvia puhtaista ja 
kauniista kupeista kuin likaisista ja rumista? Tietysti on 
sydämen sivistys asetettava etualalle, mutta missä sitä 

on, siellä on usein ulkonainenkin käyttäytyminen mallikelpoista. 
Katsokaammepa vain esim. vakavan, uskonnollisen 
talonpoikaisväestön käyttäytymistä. Se on useinkin 
niin säädyllistä ja todella hienoa, että oikein sisimmässään 
tuntee itsensä liikutetuksi sitä katsellessaan, 
vaikkakaan he eivät tunne kaikkia ulkonaisia suuren maailman 
tapoja. Mutta ettehän voine väittää, että ihminen 
siitä huonontuisi, jos hän sydämen jalouteen vielä liittää 
ulkonaisen hienon käytöksen? Varmaankin olette alkaneet 
väheksyä noiden pienten muodollisuuksien arvoa 
sentähden, että olette tavanneet niin monta pintapuolista 
ihmistä, joille tuo muoto on ollut kaikki kaikessa. Kuten 
jo sanoin, on sydämen sivistykselle pantava pääpaino, 
mutta muotojakaan ei silti ole halveksittava. Voipa tuollaisten 
muotojen tarkka noudattaminen estää monia ihmisiä 
tekemästä pahaa, mikä heidän sydämessään asuu. 
Hyvistä ulkonaisista tavoista muodostuu ihmisen ympärille 
ikäänkuin luja panssari, jota eivät ainakaan pienemmät 
huonot vietit pysty puhkaisemaan. Siten on epäilemättä 
moni tappelu vältetty, moni varkaus jäänyt tekemättä, 
moni valhe lausumatta vain sentähden, että sellaiseen 
kiusaukseen joutunut henkilö on kasvanut ympäristössä, 
jossa tuollaisia tapoja on pidetty ihmisarvoa alentavina. 
Näin vaikuttaa siis ulkonaisten tapojen noudattaminen 
siveellisenä suojelijana. 

— Mutta, sanoi Kalle, jos joku tapa on minulle vastenmielinen, 
niin pitääkö minun silloin sitä noudattaa? Eikö 
se olisi teeskentelyä? Ja eikö jokaisen tule olla oma itsensä? 


— Oli hyvä, että otit tuon puheeksi. Nuoret usein pyrkivät 
tehostamaan omaa persoonallisuuttaan olemalla 
noudattamatta sovinnaisia tapoja ja uskovat siitä syystä 
olevansa jotakin erikoisuuksia. Mutta ettekö myönnä, että 

sellainen erikoisuus, joka ilmenee jonkin pikkuseikan laiminlyöntinä, 
itsekin on pikkuseikka. Hyvien tapojen noudattaminen 
ei estä ihmisiä olemasta omintakeinen, vieläpä 
erikoinenkin persoonallisuus, siksi laajat elämänalat 
jäävät ihmiselle niiden piirissä avoimiksi. Luonnollisesti 
on myös sallittava omata erikoisia tapoja, mutta ne eivät 
millään muotoa saa olla muita loukkaavia, jos kohta ovatkin 
muiden tavoista poikkeavia. Henkilön, joka sellaisia 
noudattaa, tulee tietää niiden parhaiten sopivan hänen 
omaan erikoisluonteeseensa, silloin ne varmaankaan eivät 
muistakaan tule tuntumaan vastenmielisiltä. Mutta on 
oltava täysin perehtynyt seuraelämän tapoihin voidakseen 
tässä suhteessa menestyä. Se vaatii siis paljon ihmiseltä. 
Yleensäkin, jos ihminen mielii olla erikoinen, tulee erikoisuuden 
olla korkeamman kehityksen osoituksena, ja sitä 
ei ole hyvien tapojen laiminlyöminen. Valitkaapa erikoisuudeksenne 
esim. se, ettette koskaan, missään tilanteessa 
»hermostu»; se on todellakin nykyaikana jo jotakin erikoista, 
ja se erikoisuus maksaa myös jotakin teille. 

Olemalla noudattamatta hyviä tapoja tuotamme muille 
ihmisille ja itsellemmekin kaikenlaista harmia, teemme 
seuraelämän ikäväksi ja aiheutamme kiusallisia tilanteita. 
Tuollaisen omapäisyyden ja itsenäisyyden takana on 
useimmiten itserakkautta ja itsekkyyttä. Meidän on pyrittävä 
muita kohtaan käyttäytymään samoin kuin toivoisimme 
muiden meitä kohtelevan. Näin menetellen tulee 
seurustelu muodostumaan miellyttäväksi ja hauskaksi. 
Tuotamme siten iloa itsellemme ja muille. Ja hyvien 
käytöstapojen noudattamisesta on meille suoranaista hyötyäkin, 
joten itsekkäisyyskin neuvoo meitä niitä noudattamaan. 
Meitä arvostellaan maailmassa suurimmaksi osaksi 
käytöksemme mukaan, ja jos kaikki pitävät meitä kunnollisina, 
miellyttävinä ihmisinä, ovat he valmiit tarvitlaessa 

meitä auttamaan. Luonnollista on kuitenkin, ettei 
tuollaisia etuja tavoitellen milloinkaan ole meneteltävä 
millään ihmisarvoa alentavalla tavalla. 

— Mutta, huomautti Aino, kerranhan joku on, kuten 
enokin jo alussa mainitsi, ensimmäisen kerran tehnyt jotakin, 
joka sittemmin on muuttunut yleiseksi tavaksi. Eikö 
nyt vieläkin joku voisi keksiä jotakin uutta tapaa tai huomata 
jotakin vanhaa kelvottomaksi ja lakata sitä noudattamasta? 


— Totta on, mitä huomautit. Tavat ovat tietysti kehityksenalaisia, 
kuten kaikki muukin, ja kullakin aikakaudella 
syntyy uusia tapoja ja luovutaan monista entisistä. 
Oikeastaanhan on koko elämämme valettu tapojen kaavoihin, 
ja jokainen edistysaskel merkitsee siis vanhan tavan 
kukistumista ja uuden valtaanpääsyä. Ja tällaista 
edistystä tapahtuu käytöstapojenkin alalla. Mainitakseni 
esimerkin, on aamutervehdys alkujaan kuulunut: »Toivotan 
Teille hyvää huomenta», mutta vähitellen on siitä pudonnut 
sana sanan jälkeen pois, niin että nyt useimmat 
vain lyhyesti lausuvat: »Huomenta!» Yleensä pitävät kansat 
ja yksilöt lujasti kiinni vanhoista tavoistaan, ja järkevätkin 
muutokset saadaan tavallisesti vasta pitkällisen 
kamppailun jälkeen voimaan. Jos siis aiotte tulla maailmassa 
tapojen uudistajiksi, niin varustautukaa sitkeän 
vastarinnan ja runsaiden pettymysten varalle. Mutta ken 
tapoja tahtoo parantaa, hän perehtyköön ensin perinpohjin 
niihin, jotka parhaillaan vallitsevat; vasta silloin 
on hän oikeutettu uudistuksia ajamaan. Ne ihmiset, jotka 
tapoja mullistavat, ovat juuri useinkin niitä, joille erikoisuudetkin 
tapojen piirissä ovat sallittuja, tapojen muodosta 
janeroja. 

— Saattaahan olla, huomautti Kalle, että tapoja on 
hyvä noudattaa seurustellessaan ihmisten kanssa, mutta 

eihän ole niin välttämätöntä kiinnittää huomiota tuollaisiin 
pikkuseikkoihin ollessaan yksin ja kotonaan omaistensa 
parissa. 

— Erehdyt pahasti noin ajatellessasi. Jos et kotona 
ja joka päivä noudata hyviä tapoja, ei käytöksesi seurassakaan 
ollessasi voi olla mallikelpoista. Tottumus on toinen 
luonto. Vaikka tietäisitkin, miten sinun tulee menetellä, 
olet kuitenkin kömpelö ja taitamaton, jollet joka 
päivä ole käyttäytynyt kysymyksessä olevia käytösohjeita 
noudattaen. Kaikki tekemällä tehty ja pakotettu on aina 
kömpelöä, ja sivistyneet tavatkin näyttävät vasta silloin 
miellyttäviltä, kun niiden noudattaminen on tullut ihmiselle 
ikäänkuin toiseksi luonnoksi. On siis uskollisesti 
joka aika pyrittävä noudattamaan tuntemiaan hyviä tapoja 
ja opittava uusia saadakseen nuo tavat tottumuksina 
luonteeseensa istutetuiksi. Silloin osaa seurapiirissäkin 
noudattaa hyviä tapoja luonnollisesti ja miellyttävällä tavalla. 


Kerronpa teille elämästäni joitakin esimerkkejä näytteeksi 
siitä, miten noloihin tilanteisiin saattaa joutua, jollei 
ole perehtynyt seuratapoihin. Oli useita saiman kylän 
nuoria yhdessä. Seuraan tuli eräs vieras, joka esitti itsensä 
kätellessään. Muiden oli vaikea pidättää nauruaan, 
kun eräs tytöistä, jota vieras ensin kätteli, tämän esittelyyn 
vastasi toistamalla vieraan nimen. Vieraalla oli onneksi 
hyvin tavallinen nimi, joten hän ei asiaa ihmetellyt, 
luuli luonnollisesti tytöllä olevan saman nimen kuin hänellä 
itselläänkin. Meitä, jotka tiesimme hänen nimensä 
olevan toisen, tapaus samalla sekä huvitti että säälitti. — 
Eräällä nuorukaisella taas oli tapana aina sormillaan 
pyyhkiä nenäänsä ja sitten puhdistaa sormensa housuihinsa. 
Oli ilkeää kahvia tarjottaessa ottaa leipää samalta 
tarjottimelta, mistä hänkin. — Ja miten harmittelinkaan 



14 



itse jälkeenpäin, kun kaupunkilaisena siskoni kanssa ensi 
kerran elämässäni menin maalaiskirkkoon »naisten puolelle
» istumaan. Kaikki katselivat meitä, ja tunsimme 
olevamme »kirkkorauhan häiritsijöitä». Ei ole lainkaan 
hauskaa olla yleisen tavan rikkojana eikä se myöskään 
ole oikein tehty. 

Näin puhellessa oli ehditty marjapaikalle. Keskustelu 
kääntyi muihin asioihin, mutta enon sanat askarruttivat 
kuitenkin kaiken aikaa nuorten mieliä. Ja paluumatkalla 
sanoi Aino: 

— Kyllä eno taitaa olla oikeassa käytöstapojen suhteen. 
Kovin vähän mekin niitä vielä tunnemme, ja ikävää 
olisi joutua kaikkien naurettavaksi sivistymättömän 
käytöksensä takia. Viitsiikö eno puhua meille joistakin 
välttämättömimmin tunnettavista tavoista? 

— Miksikä ei. Mutta teidän ei tule ottaa asiaa siltä 
kannalta, että noudatatte hyviä tapoja vain välttyäksenne 
joutumasta naurunalaisiksi. Silloin olisitte aivan väärin 
käsittäneet tarkoitukseni. Meidän on noudatettava niitä 
sentähden, että se on velvollisuutemme itseämme ja muita 
kohtaan, »Velvollisuus» sana kuuluu vähän ikävältä, 
mutta uskallan vakuuttaa teille, että tuo velvollisuus ajan 
pitkään muuttuu miellyttäväksi ja tuottaa suurta sisäistä 
tyydytystä. Ihminen oppii vähitellen rakastamaan hyviä 
tapoja, hän tuntee niiden sulostuttavan ja rikastuttavan 
elämäänsä. Voisimmehan kyllä iltaisin keskustella näistä 
asioista laajemmin ja yksityiskohtaisesti. Vaikkapa jo 
huomisiltana aloittaisimme, 

— Niin, kyllä se olisi hauskaa, sanoi Aino, ja muut 
nuoret vakuuttivat olevansa samaa mieltä. 

Yleiset tavat ovat ihmisen jäljittelemisvietin ja kansassa 
elävien perinnäisten oikeus- ja velvollisuuskäsitteiden 
ilmenemisiä. 

Pysyvien hyvien tapojen noudattaminen, so. hyvä käytös 
on kristillisen rakkauden maallinen ilmenemismuoto. 

Hyvien tapojen tarkoituksena on tehdä elämä meille 
itsellemme ja muille mieluiseksi. 

Hyvä käytös auttaa eteenpäin maailmassa. 

Totutut hyvät tavat varjelevat monesta lankeemuksesta. 


»Ei kukaan ole seppä syntyessään.» Hyvä käytös on 
opittava. 

Sisäinen minäsi. 

Seuraavana iltana kokoontuivat nuoret enon kamariin, 
ja tämä aloitti: 

— Olimme kaikin yhtä mieltä siitä, että sydämen sivistys 
on ihmiselle aina tärkeintä. Aloittakaamme siis siitä. 

Jotta voisimme merkitä jotakin muille, tulee meidän 
olla jotakin, meidän tulee olla persoonallisuuksia. Persoonallisuudeksi 
kehittyäkseen on ihmisen ensiksikin lahjomattomalla 
totuudellisuudella arvosteltava omia taipumuksiaan 
ja lahjojaan, toiseksi etsittävä itselleen esikuvia, 
suuria persoonallisuuksia historiasta tai omalta 
ajaltaan, ja kolmanneksi pyrittävä kasvattamaan luonnettaan 
ihannettaan kohden huonoja taipumuksiaan vastustamalla, 
hyviä edelleen kehittämällä. Menestyäkseen tässä 
työssä tulee ihmisen valppaasti seurata aikansa virtauksia, 
lisätä tietojaan ja elämänymmärrystään lukemalla sekä 
tietopuolista että kaunokirjallisuutta, syventyä harkitsemaan 
havaitsemiensa elämän, ja luonnonilmiöiden syitä 
ja seurauksia, sanalla sanoen, hankkia itselleen mahdollisimman 
laajoja elämän aloja joustavasti käsittelevä 
ajatuskyky. 

Tätä on ihmisten sitkeästi jatkettava kautta koko 
elämänsä. Mutta tuo ajatuskyky sinänsä ei ole päämäärämme, 
vaan on se meille hyödyllinen välikappale 
työssämme. Työ on meidän velvollisuutemme, vasta työhön 
käytettyinä saavat lahjamme ja taipumuksemme arvonsa, 
ja työ puolestaan kehittää kykyjämme edelleen. 
Työn laatu, oli se sitten ruumiillista tai henkistä, halpana 
tai hienona pidettyä, ei tässä suuriakaan merkitse, ratkaiseva 
merkitys on ihmisen suhteella työhön. Ihmisen 
on pyrittävä tekemään työnsä hyvin, hänen on rakastettava 
ja kunnioitettava sitä. Ja samoin on kunnioitettava 
muidenkin työtä. Talmudissa, juutalaisten pyhässä kirjassa, 
sanotaan, että ihmistä hävettää, kun häntä neuvotaan 
ahertelussa jäljittelemään muurahaista. Mutta 
kaksinkerroin häpeäksi on olla tätä neuvoa seuraamatta. 
Työnteko ja työn tulosten näkeminen tuottaa ihmiselle 
puhtaimman onnen. Joutilaisuus on useimmiten syynä 
paheisiin, sairauksiin, ym. ja se tekee ihmisen elämään 
kyllästyneeksi. Eräs viisas mies sanookin: »Helvetin tuskiin 
olisi luettava myös ikuinen joutilaisuus.» Kaikki 
uskollisesti tehty työ aateloi tekijänsä. 

Työssään tarvitsee ihminen useimpia niitä luonteenominaisuuksia, 
joita kehittyneen persoonallisuuden tulee 
omata ja jotka hänet seuraelämässäkin tekevät hyödylliseksi. 
Tärkeimpiä niistä on täsmällisyys. Siihen perustuu 
kaikki sopusointuinen yhteiskuntaelämä. Miten kiusallista 
häiriötä tuottavatkaan ne ihmiset, jotka eivät täsmällisesti 
saavu työhönsä, tapaamispaikalle, julkisiin tilaisuuksiin 
tai vierailulle. Yliopistollisessa elämässä on 
jo tullut oikein puheenparreksi »akateemisen neljänneksen
» ottaminen, jolla puolustellaan myöhästymistä. Erään 
seuran puheenjohtaja, kyllästyneenä siihen, että kokouksiin 
aina saavuttiin epätäsmällisestä ilmoitti aina kokoustcn 

ajan puolta tuntia aikaisemmaksi, kuin oli sen aikonut. 
Näin lienee pakko joskus menetellä, mutta täsmällisyyteen 
sillä ei ketään kasvateta, koska edellytetään ja pidetään 
luonnollisena, että kaikki myöhästyvät. — Yhtä tärkeänä 
voimme pitää huolellisuutta. Huolellisesti tehty 
työ kestää kaikkialla arvostelun, ja huolellisesti työnsä 
tekevä ihminen on myös huolellinen puvussaan ja esiintymisessään. 
Hän ei halveksu — älkää nyt toki panko pahaksenne 
— »pikku asioitakaan». 

Nuoret hymyilivät, taisipa joku hieman punastuakin. 
Mutta eno jatkoi: — Työtä tehdessä, niin ja yleensäkin 
elämässä, sattuu usein kaikenlaisia vastoinkäymisiä ja 
vaikeuksia; kaikki ei käy, niinkuin toivoisimme. Tarvitaan 
runsaasti kärsivällisyyttä, tarvitaan itsehillintää. Vastuksien 
tullessa käymme helposti kiukkuisiksi, »hermostumme
», kuten sanotaan, päästämme suustamme pahoja 
sanoja, ehkä viskelemme esineitäkin ja teemme tällä kaikella 
vain elämän itsellemme ja lähimmäisillemme tukalaksi. 
Kärsivällisyydellä ovat tehdyt useimmat suurteot 
maailmassa. Ja itsehillintä on kaikkien inhimillisten hyveiden 
perustus. Opittuamme hillitsemään ajatuksiamme, 
ilmeitämme, puhettamme, tulemme varmaan myöskin hallitsemaan 
elämää ja olosuhteita, joutumatta heikkotahtoisten 
ihmisten lailla niiden orjiksi. Me nykyä jan ihmiset 
olemme tässä suhteessa jäljessä esim. vanhoista roomalaisista. 
Kukapa meistä voisi ilmettäkään kasvoissaan 
muuttamatta antaa kätensä palaa, kuten Mucius Scaevola 
teki? Ja eräs orja, jota isäntä kidutti, varoitti ensin tätä 
sentään katkaisemasta hänen jalkaansa, ja kun jalka todellakin 
katkesi, sanoi hän vain rauhallisesti: »Sanoinhan, 
että sinä sen lopulta katkaiset.» On häpeä meille, ettemme 
suuttumatta voi kestää edes yhtä loukkauksen sanaa tai 
hermostumatta kohdata pienintäkään vastoinkäymistä. 



Hyvää itsehillinnän harjoitusta on totuttautuminen 
kuuliaisuuteen. Suuri onni on ihmiselle oppia jo varhain 
tottelemaan vanhempiaan ja esimiehiään vastaan inttämättä 
ja iloisella mielellä. Näin tottuu hän elämään kurissa 
ja, päästyään määräämään itse teoistaan, osaa itsekin 
pitääitsensä kurissa, vieläpä löytää ilonsakin tuosta itsekuristaan. 
Miten onnelliseksi ihminen tunteekaan itsensä 
voitettuaan esim. jonkun kiusauksen tai kärsivällisesti kestettyään 
vastoinkäymisen tai loukkauksen. Ja iloahan me 
kaikki kaipaamme ja iloisia ihmisiä kaikki rakastamme. 
Iloisuus jos mikään on ainakin ihmisen velvollisuus, ja sellainen 
velvollisuus, joka suuresti helpottaa elämäämme 
ja auttaa meitä eteenpäin. Onhan olemassa sananlasku: 
»Missä ei viisaus eikä kiukkukaan auta, siellä voittavat 
iloiset kasvot. Sillä huilun tahdissa tanssivat kaikki, mutta 
ei kenkään mörybasson.» Varsinkin juuri muiden seurassa 
tulee meidän olla iloisia, ettemme myrtyneellä muodollamme 
ikävystyttäisi muita ja kääntäisi heidänkin huomiotaan 
elämässä kylläkin usein esiintyviin suruihin ja 
vastuksiin, jotka muutenkin aina pyrkivät askarruttamaan 
ajatustamme. Mutta, sanotte ehkä, eihän voi olla iloinen, 
kun on saanut kokea suruja ja vastoinkäymisiä. Vaikeaa 
se tietysti on, mutta siinä juuri itsehillintäämme ja itsekuriamme 
kysytäänkin. On opittava karkoittamaan pois 
ikävät ja surulliset ajatukset, on oltava huolehtimatta kaikista 
turhanpäiväisyyksistä ja käännettävä huomionsa 
iloa herättäviin asioihin. Meillä tulee olla rohkeutta, joka 
tyynesti katsoo elämän vaikeuksia ja vastoinkäymisiä silmiin 
ja etsii tukalissakin oloissa ilon lähteitä. Rohkeus 
ei olekaan yksinomaan sotakenttien hyve, tarvitaan rohkeutta 
vastustaakseen toverienkin kiusauksia heidän pilkastaan 
huolimatta, tarvitaan rohkeutta suoriutuakseen 
taistelussa puutetta ja vastoinkäymisiä vastaan, tarvitaan 

rohkeutta totuuden julkilausumiseen. Sillä totuudellisuus 
kuuluu myös jalon ihmisen ominaisuuksiin, totuudellisuus 
varsinkin silloin, kun on kysymys omista teoistaan vastaamisesta. 
On henkilöitä, jotka katsovat totuudellisuuden 
vaativan heitä lausumaan mielipiteensä asioista ja henkilöistä 
häikäilemättä ja joka tilanteessa. Tuollainen on 
röyhkeyttä ja raa'an ja sivistymättömän luonteen merkki. 
Ei ole syytä ottaa totuudenrakkautta keppihevosekseen, ei 
ole rehenneltävä ja ylvästeltävä sillä. Emme omista niinkään 
monissa asioissa ehdottomasti varmaa totuutta, 
emme ainakaan yksin. Kiivasta väittelyä totuudesta on 
aina vältettävä, ja varsinkin epämiellyttävä totuus, jollei 
sen sanomista mitenkään voi välttää, on lausuttava hillitysti 
ja varovasti. Silloin se vaikuttaakin tehoisimmin. 
Totuuden ei tarvitse vimmamielin nousta pahaa vastaan, 
sen oma selvyys sattuu voimakkaammin. Valhe tarvitsee 
korean, loistavan puvun, totuus esiintyy parhaiten yksinkertaisuudessa 
ja vaatimattomuudessa. Valhetta sen kaikissa 
muodoissa on ehdottomasti vältettävä. Ns. hätä- ja 
kohteliaisuusvalhettakaan ei ole suvaittava. »Sehän on 
vain sellainen pieni hätävalhe, eihän siitä maailma pahentunut 
jos ei parantunutkaan.» Näin sanotaan, mutta tähän 
tahtoisin vastata: »Sinä itse tulit huonommaksi, koska 
alennuit valehtelemaan! Kun sinun täytyy, hätävalheesi 
perustuksena, edelleen selittää käytöstäsi tai menettelyäsi, 
joudut kertomaan yhä uusia perättömyyksiä. Viattomalta 
näyttäneestä »pikku valheesta» on paisunut kokonainen 
historia, jossa ei ehkä ole kuin siteeksi totta. Ja 
tällainen muuttuu pian sellaiseksi tavaksi, ettet itsekään 
huomaa, milloin puhut totta, milloin valehtelet. Varo siksi 
hätävalhetta.» 

Emme mitenkään ole epäkohteliaita, jos vaitiololla 
kuittaamme tilanteen, jossa emme syystä tai toisesta haluaisi 

lausua todellista mielipidettämme tai ilmaista asian 
todellista laitaa. Taito vaieta oikealla ajalla onkin hyvä 
ominaisuus etenkin nuorille. Eräs äiti sanoi tyttärelleen: 
»Kaikkien ihmistenhän täytyy pitää sinua tyhmänä, kun 
et puhu.» Mutta tyttö tunsi oikein itsensä ja vastasi: »Miten 
tyhmänä he sitten minua pitäisivätkään, jos puhuisin.» 
Vanha latinalainen sananlasku sanoo saman asian: »Jos 
olisit vaiennut, olisivat kaikki pitäneet sinua filosofina.» 
On hyödyllisempää omata tarkat korvat kuin puhelias 
kieli. Kuuntelemalla oppii paljon ja seuraelämässäkin 
saavuttaa usein enemmän suosiota tarkkaavaisella kuuntelemisella 
kuin nerokkaimmallakaan puhelulla. Ken oppii 
vaikenemisen taidon, hänelle on myös sanansa pitäminen 
muodostuva helpommaksi kuin niille, joiden on vaikea hillitä 
kieltään. Sanansa pitämistä pidetäänkin parhaimpiin, 
ainakin miehisiin ominaisuuksiin kuuluvana. Miten paljon 
sananlaskuja esim. esi-isämme ovat sepittäneet sanansa 
pitämisen arvosta. Ja sen rinnalle on asetettava ehdoton 
rehellisyys, joka nykyjään näyttää tykkänään paenneen 
maailmasta. Nykyisin saattanee tuon erikoisuuden, josta 
eilen puhuimme, saavuttaa vain olemalla tinkimättömän 
rehellinen. Että rehellisyys sittenkin lopulta maan perii, 
pysynee totena nyt, kuten ennenkin. 

— Kyllähän nuo ovat hyviä neuvoja, huomautti Aino, 
mutta kukapa niitä kaikkia voi noudattaa! 

— Niin, emme yksikään ole täydellisiä. Siksi tuleekin 
meillä olla hyvin runsaassa mitassa nöyryyttä, joka on 
hyveittemme lisäkaunistus ja tekee puutteellisuutemme 
anteeksiannettaviksi. Nöyryydessä edistyvä on verrattavissa 
ihmiseen, joka nousee maan alta. Kuta ylemmäksi 
hän pääsee, sitä enemmän valoa on hänen ympärillään. 
Todella suuret ihmiset ovat olleet hyvin nöyriä. Muistakaamme 
vain esim. Elias Lönnrotia. En tarkoita tuollaista 

väärää nöyryyttä, joka pyrkii halventamaan itseänsä ja 
töitänsä, salaisesti kuitenkin odottaen kiitosta ja ylistystä. 
Oikea nöyryys liittyy läheisesti itsetuntoon, oman arvon 
tuntoon. Todella nöyrä ihminen ei vertaa itseään muihin 
ihmisiin, vaan käyttää mittapuunaan täydellisen ihmisen 
ihannetta, josta hän aina tuntee olevansa kaukana. Ylpeys 
osoittaa aina sivistymätöntä sydäntä, ylpeili ihminen sitten 
rahastaan, viisaudestaan tai vaikkapa hyveellisyydestään. 
Ylpeys on tyhmyyden merkki: tuon mahtailevan 
muodon taa kätkee ihminen mitättömyytensä. 

Monet pitävät jo itsetuntoakin ylpeytenä; niillä on 
kuitenkin yhtä suuri ero kuin yöllä ja päivällä. Itsetunto 
on onnellinen tietoisuus todellisesta sisäisestä arvosta, 
luja usko siihen, ettei missään tilanteessa voisi menetellä 
katalasti, ja tieto siitä, että pyrkii tekemään velvollisuutensa 
parhaan kykynsä mukaan. Itsetunto on ihmiselle 
kallis aarre, todellisen ilon lähde ja tuki elämän vastoinkäymisissä. 
Juuri sen takia, että todella jalo ihminen 
arvostelee itseään sisäisten ominaisuuksiensa eikä ulkonaisen 
menestyksen mukaan, liittyy hänen itsetuntonsa, 
koska hän tuntee olevansa kaukana ihanteesta, läheisesti 
nöyryyteen. 

Oikean nöyryyden ja itsetunnon elähdyttämä ihminen 
osaa myös oikein arvostella ja oikein suhtautua muihin. 
Hän ei halveksi ketään, eikä myöskään jumaloi ketään. 
Ihminen pitää itseään muita parempana vain sen vuoksi, 
ettei ymmärrä heidän ansioitaan. Joku sanoo esim.: »Olen 
parempi kuin tuo varas; en ole milloinkaan varastanut.» 
Mutta eräänä päivänä saattaa tuo varas pelastaa ihmisen, 
ja tuo, joka häntä arvosteli, saattaa jonakin toisena päivänä 
äkkipikaisuudessaan tehdä murhan. Kumpi silloin 
on parempi? Älkää siis tuomitko ketään! — Rakkaudella 
pyrkii jalo ihminen kohtelemaan kaikkia lähimmäisiänsä. 

Eikä hän tyydy ainoastaan ajattelemaan heistä rakastavasti 
ja puhumaan heille ystävällisesti, hän tekee heille 
myös kaikenlaisia pieniä palveluksia. Nuorukainen luovuttaa 
siten paikkansa vanhemmalle tai naishenkilölle, 
avaa heille oven, auttaa heitä, jos huomaa heillä olevan 
raskaita kantamuksia, jne. Tulee omata runsaasti huomiokykyä 
ollakseen täten avuksi lähimmäisilleen. Saatamme 
hyvinkin rakastaa jotakin henkilöä ja mielihyvällä tekisimme 
hänelle tuollaisia palveluksia, mutta päästämme 
tilaisuuden käsistämme, jollei meillä ole hyvää huomiokykyä. 
Huomiokyky on kaikissakin elämän oloissa meille 
hyödyllinen. Saatamme olla rohkeita, työteliäitä ja kärsivällisiä, 
mutta jollemme huomaa otollista hetkeä ominaisuuksiemme 
käyttämiseksi, eivät hankkeemme myöskään 
menesty. Huomiokykyä on siis aina pyrittävä kehittämään, 
ja oivallisia tilaisuuksia siihen löytää kaikkialta, 
työstään, luonnon keskellä liikkuessaan ja seuraelämästä. 
Mutta seuraelämässä tulee siihen ehdottomasti liittyä tahdikkuuden, 
sillä muuten saatamme helposti kaikessa avuliaisuudessamme 
palvelevaisuudessammekin tuntua 
tungettelevilta ja vastenmielisiltä. Tahdikkuus on tarkka 
vaisto siitä, mikä sopii, mikä ei. Sillä se, mikä jossakin 
tilanteessa ja seurassa on soveliasta, voi toisessa hyvinkin 
olla aivan sopimatonta. Taito löytää tilanteen tai seuran 
perussävy ja sopeutua siihen, on tahdikkuutta. Tuollainen 
vaisto saattaa olla synnynnäisenä ihmisessä, mutta 
aina on sitä vielä edelleen kehitettävä. Tahdikkuus ja 
huomaavaisuus yhtyneinä tekevät ihmisten yhteiselämän 
miellyttäväksi. 

Olemme tällä jo tulleet seuraelämässä noudatettavien 
käytöstapojen alueelle. Ja kun tarkoitukseni tällä kertaa 
oli vain lyhyesti selvitellä, mihin suuntaan ihmisen on 
luonnettaan kehitettävä, niin lopetan tähän, ensin muutamaila 

sanalla kosketeltuani kysymystä, mitä tuo nykyjään 
kaikkien huulilla oleva sana sivistys oikeastaan tarkoittaa. 
Vieraskielinen sana kulttuuri, jota suomenkielessäkin 
»sivistys» sanan rinnalla usein käytetään, merkitsee 
viljelystä. Sivistys on siis raaka-aineen muovailemista 
täydellisempään muotoon; ken viljelee maata, tekee sivistystyötä 
Samoin kuin sekin, joka opettaa lapsia. »Täyttäkää 
maa ja tehkää se alamaiseksenne»; tuohon käskyyn 
nojautuu ihmiskunnan sivistyspyrkimys. Mutta sivistykseen 
kuuluu tämän ohella toinenkin puoli; ihmisen on tehtävä 
alamaisekseen paitsi ulkonaista maailmaa myös oma 
itsensä. Ihminen sivistyy, mikäli hänen tietonsa, tunteensa 
ja tahtonsa kehittyvät edelleen, niin että hän entistä paremmin 
hallitsee sekä itseään että ulkonaisia olosuhteita. 
Kuuluuko sivistykseen lukeneisuus? Epäilemättä, 
sillä lukemalla juuri kartutamme tietojamme maailmasta 
ja elämästä. Onhan paljon asioita, joita emme koskaan 
voi tulla näkemään ja kokemaan ja joita vain kirjojen 
avulla voimme oppia tuntemaan. Mutta lukeminen sinänsä 
ei vielä riitä. On paljon oppineita, jotka eivät ole sivistyneitä, 
ja toiselta puolen sivistyneitä, jotka eivät ole kovin 
oppineita. Tärkeintä ei ole, miten paljon on luettu; sivistys 
ei ole mitään vuosilukujen ja numerotietojen muistamista, 
ja tunnettu on lause: »sivistystä on se, mikä jää 
jäljelle, kun olemme unohtaneet sen, mitä olemme lukeneet.
» Vain se luettu, mikä kiinteästi liittyy ihmisen olemukseen, 
sivistyttää ihmistä. Mutta pelkkä tieto ei koskaan 
riitä tekemään ihmistä sivistyneeksi. Tarvitaan myös 
tahdon ja tunteen kehitystä. Aistiensa orjaa ei milloinkaan 
voi pitää sivistyneenä, olkoon hänellä miten paljon 
tietoja ja kykyjä tahansa. Aistillisuuden orjuus vie ihmisen 
eläintäkin alemmaksi. Ja samoin on ihminen, jolla ei 
ole silmää näkemään kauneutta luonnossa ja ihmisten 

töissä, yksipuolisesti kehittynyt. Näiden kolmen, tiedon, 
tahdon ja tunteen sopiva yhdistyminen muodostaa eheän 
persoonallisuuden, sivistyneen ihmisen. Ja niitä yhdistävänä 
siteenä tulee hänellä olla luja usko siveelliseen 
maailmanjärjestykseen, jonka uskon nojalla vasta voi arvostella 
tärkeimpiä elämänkysymyksiä. 

Tutki, miten teet työsi, siitä näet, millainen olet. 

Itsehillintä on kaikkien muiden hyveiden äiti. 

Iloinen ihminen on kaikkialle tervetullut. 

Ei pelkää mitään se, joka rakastaa totuutta. Totuus 
ja rohkeus — oiva veljespari; nöyryys ja oikea itsetunto 
— herttaiset sisarukset: tunnetko niitä? 

Tulee onni tyhmänkin tielle, mutta hän ei sitä huomaa. 

Hyvä käytös: huomaavaisuus yhtyneenä tahdikkuuteen. 

Hyvä sydän, luja tahto, hyvä ymmärrys, säädylliset 
tavat: sivistynyt ihminen. 

Ulkonainen minäsi. 

Kerran matkoilla ollessani satuin tulemaan maalaistaloon, 
joka minusta hyvin olisi soveltunut malliksi siitä, 
millaisia talon ja sen asukkaiden tulisi olla. 

Astuin koivujen reunustamaa kujaa talon pihalle. Silmääni 
hyväilee sopusointu, minkä muodostaa kokonaisuus: 
yksinkertainen, punaiseksi maalattu rakennus valkoisine 
ikkunanpielineen ja nurkkineen, puutarha omenapuineen, 
marjapensaineen ja hyötyisine keittiökasveineen, 
siistit hiekoitettu piha, joka sekin näyttää olevan rikkaruoholle 
ja roskille kielletty alue, kaunis, samoin punaiseksi maalattu 
ulkohuonerakennus ja kaikkea tätä ympäröimässä 
säleaita. Katseeni etsii, olisiko kuitenkin joitakin 
puutteellisuuksia, näkyisikö lantatunkio pihalle, olisiko 

jossakin nurkassa lautoja, laatikoita, tms., puuttuisiko 
tuoreita kuusenhavuja kuistin oven edestä. Mutta en 
keksi mitään vikaa. Tavallista uteliaampana tähyilen oven 
aukaistuani ympärilleni eteisessä. Siistit matot ovat lattialla, 
kotikutoiset uutimet ikkunoissa ja ikkunalaudalla 
on kukkivia kasveja. Tyytyväisenä astun keittiöön pyyhittyäni 
ensin jalkani oven edessä olevaan mattoon. Yhdellä 
silmäyksellä saan yleisvaikutelman keittiöstä: valoisa, 
puhdas, miellyttävä; riepumattojen kirkkaat värit 
ihastuttavat silmää, kaakelinen hellauuni on puhdas, ja 
messinkiluukut näyttävät niin kirkkailta, kiiltäviltä silmiltä, 
pöydät, tuolit ja muut huonekalut ovat jykevää 
kotitekoa, piironkiliina on talon tyttärien ompelema, ja 
piirongin päällä on maljakossa kukkia. Ja ruukkukasveja 
on joka ikkunalla. 

Isäntä, joka lienee puolivälissä viittäkymmentä, mutta 
näyttää paljon nuoremmalta, vie minut salin puolelle. Se 
on oikea maalaissali. Lattia hohtaa valkeuttaan siellä, 
missä sitä näkyy kotikutoisten, valkoisten mattojen alta. 
Salin pääasiallisimman kaluston muodostavat varmaankin 
vanhemmilta perityt, jykevätekoiset huonekalut, jotka 
kuitenkin on uudelleen päällystetty. Täälläkin on pöydällä 
kotikutoinen liina ja maljakossa kukkia; turhaan etsivät 
silmäni noita maalaissaleissa niin tavallisia paperikukkia, 
viuhkoja, ym. Talossa ei nähtävästi suosita nykyaikaista 
helppohintaista rihkamaa: kaikki on aitoa, lujaa 
ja suomalaista, huonekaluista seinillä riippuviin tauluihin 
asti. Huomaan viimeksimainittujen joukossa useiden 
maalariemme taulujen jäljennöksiä. Isännän vanhempien, 
talon entisten omistajien, suurennettu yhteiskuva on 
kunniapaikalla sohvan takana. 

Silmäni osuivat kirjahyllyyn. Aistikas käsi sen on varmaankin 
järjestänyt, niin kauniit ovat kirjarivit. Ja panen 

merkille, ettei joukossa lainkaan ole sellaisia kirjoja, joiden 
selustat olisivat rikki tai jotka muuten olisivat risaisia. 
Isännän ollessa poissa käyn lähemmin tutustumassa 
kirjahyllyyn ja löydän sieltä arvokkaita tietopuolisia ja 
kaunokirjallisia teoksia. Talonväellä näytti olevan hyvä 
metku. Jos olisin ollut joku ensi kerran taloon vieraisille 
tullut täti, niin varmaan olisin nyt sormellani koettanut, 
olisiko huonekaluilla ollut pölyä, ja epäilemättä saanut 
todistuksen talonväen puhtaudenrakkaudesta. Huonetta 
olikin luultavasti helppo pitää siistinä, kun siellä oli vähän 
ja yksinkertaisia huonekaluja. 

Harvoin olen nähnyt joka tavalla komeampaa ja miellyttävämpää 
miestä kuin isäntä oli. Ryhti oli hyvä, pää 
pystyssä hän kulki ja suoraan hän katseli puhetoveriaan 
silmiin. Ihmettelin, mistä hän oli saanut liikkeisiinsä tuota 
sulavuutta ja notkeutta, mutta sain siihen pian selityksen. 
Hän näet, puheen kääntyessä pitäjän voimisteluseuraan, 
sanoi itsekin kuuluvansa siihen, vieläpä hän kertoi aamuisin 
ja iltaisin kotonakin voimistelevansa. Kotivoimistelua 
hän erikosesti suositteli, sanoen sen, yhdessä pyyhkeiden 
kanssa, parhaiten ylläpitävän terveyttä. 

Oli pyhäpäivä ja isäntä oli pyhäpukeissaan. Ajattelin 
itsekseni sitä suunnatonta olojen kehitystä ja mullistusta, 
mikä meilläkin on tapahtunut, kun edessäni nyt oli, kyllä 
myös omalla tavallaan kauniin, sarkatakkisen, saapasniekka 
ukon asemesta talonpoika, jolla oli kaulassa puhdas, 
pehmeä kaulus oivallisesti puvun väriin soveltuvine 
kaulaliinoineen, kauniit, hyvin kiilloitetut kengät jalassa 
ja yllä oivallisesti soveltuva, siisti puku. Pidin pukua 
aivan tavallisena, nykyjään käytännössä olevana herrain 
pukuna, mutta myöhemmin sainkin talon tyttäriltä tietää, 
että siinä oli jotakin erikoista: kangas oli kotikutoista. 
Oli aivan mahdotonta huomata sitä jollakin tavoin tehtaan 

kangasta huonommaksi, ja isäntä piti kotikutoista kangasta 
paljon kestävämpänä. Kun naisväellä pitkinä iltapuhteina 
oli hyvää aikaa, niin ettei työpalkkaa voinut suureksikaan 
arvioida, niin tulivat kotikutoiset kankaat tehdastuotteita 
halvemmiksikin. 

Niin, talon naisetkin olivat kotikutoisissa vaatteissa, 
ja yhdellä tyttärellä oli yllään kansallispuku. Kun kaikesta 
huomasin talonväellä olevan omintakeisia mielipiteitä 
elämäntavoista, niin aloin kysellä heidän ajatustaan 
tuosta niin paljon pohditusta kysymyksestä, muodista 
ja sen noudattamisesta. Sukeutui vilkas keskustelu. 

— Minulle muistuu mieleen riikinkukko, kun näen 
tuollaisen kaikenlaisiin hepeniin puetun naikkosen kävelevän 
täällä maaseudulla teillä ja kujilla, sanoi isäntä. Ja 
miten huutava ristiriita usein onkaan suvun ja ihmisen itsensä: 
vartalon, kasvojen, käsien ja jalkojen välillä. Miksi 
muuksi kuin linnunpelättimeksi voisi sanoa sellaista 
rotevarakenteista maalaistyttöä, joka on pukenut ylleen 
jollekin hennolle, kalpealle kaupunkilaisneitoselle soveltuvan 
ilmavan puvun. Vaikka en harakoita rakastakaan, 
niin toivoisin kuitenkin, että joka seipään nenässä olisi 
harakka nauramassa tuollaisen narrin ohi kulkiessa. 

— Pitäneehän muotiakin toki seurata, sanoin, ja minkä 
sille voi, jos muoti väliin on niin nurinkurinen. 

— Enpä kiellä, etteikö muotiakin olisi ainakin sopivissa 
rajoissa seurattava, mutta en minäkään mene navetan 
seiniä paperoimaan enkä pane tallin lattialle mattoja. 
Meidän täällä maaseudulla ei tulisi pukeutua muodin 
äärimmäisyyksiä noudattaen, eikä se kaupunkilaisillekaan 
olisi niin välttämätöntä, kuin monet itselleen uskottelevat. 

— Minä en ole, puuttui talon vanhin tytär puheeseen, 
tähän mennessä vielä tavannut muotia, jossa ei olisi ollut 
tilaa yksinkertaisellekin pukeutumiselle. Kulloinkin muodissa 

olevissa puvuissa on niin monta eri vivahdusta, että 
joku niistä aina jokaiselle sopii, ja kaikkein hullunkurisimpienkin 
muotien vallitessa voi aina löytää pukumallin, 
joka on samalla kertaa muodinmukainen ja yksinkertainen. 


— Minun mielestäni, sanoi isäntä, tulisi puvun täyttää 
ne vaatimukset, että se samalla kertaa soveltuu ihmisen 
yhteiskunnalliseen asemaan, ruumiinrakenteeseen, 
persoonallisuuteen yleensä ja on myös muodinmukainen. 
Ja ennemmin on uhrattava muodinmukaisuus kuin tuo 
edellinen ehto. 

Huomautin väliin, että onhan oikeastaan muutamia, 
varsinkin miesten, pukutyyppejä, jotka ovat aina muodissa. 
Ja ne ovat useinkin juuri kaikkein yksinkertaisimmat 
ja aistikkaimmat. 

— Voihan samaa sanoa naisten puvuistakin, huomautti 
vanhin tytär, ja sitäpaitsi voi puvun useinkin verrattain 
vähäisillä muutoksilla laittaa muodinmukaiseksi. Niin on 
meillä ainakin usein tehty, ja tuttavat ovat luulleet meillä 
olevan uuden puvun. 

— Sitä minä noissa muodeissa eniten vihaan, huomautti 
isäntä, kun niissä niin vähän pannaan arvoa terveydellisille 
näkökohdille. Täälläkin jo monet naiset 
pingoittavat vartalonsa kureliiviin ja kulkevat korkeitten 
puupilarien nenässä, jotka usein vielä ovat aivan kallellaankin. 
Jos näille meidän tytöille alkaa niitä korkeita 
kengänkorkoja ilmestyä, niin saa silloin kyllä saha purtavaa, 
jatkoi hän tytöille silmää iskien. 

— Kyllä meillä on pituutta muutenkin kylliksi, ettei 
sitä tarvitse koroilla lisätä, nauroi vanhin tytär. 

Kysyin nyt tytöiltä, olivatko heidän kaikki pukunsa 
kotikutoisista kankaista, ja sain kuulla heilläkin sentään 
olevan tehtaan kankaista valmistetut juhlapuvut. 

— Nämä meidän tytöt ovat niin käteviä, että tekaisivat 
itse itselleen keväthatutkin, kehaisi isäntä. Ei niissä 
nyt ole kaiken maailman sulkia ja siipiä, mutta sievät ne 
minusta ainakin ovat. Miksikähän ne naiset oikein rakastavat 
niitä siipiä ja sulkia, melkeinpä luulisi heidän siten 
tunnustavan todeksi sen, kun miehet heitä piloillaan nimittävät 
kanoiksi. Jotakin lennokasta pitää olla, ja kun 
ei päässä asu lennokkaita ajatuksia, niin pitää edes hatussa 
olla siivet. 

— Isä pääsi taas oikein mieliaineeseensa, naisten 
turhamaisuuden ivaamiseen, sanoi vanhin tytöistä. 

— Minua todellakin usein kiukuttaa, kun näen tuollaisen 
nuken varsinkin täällä maalla. Onneksi ei täällä nyt 
vielä käytetä puuteria eikä niin paljon hajuvesiäkään, 
mutta käherryssakset monilla jo on, ja useinkin sellaisilla, 
jotka oikeilla saksilla eivät koskaan ole kangasta leikanneet. 
Laskettiinhan tässä leikkiä erään köyhyyden kanssa 
taistelevan sepän tyttäristä, joiden hiukset olivat erikoisen 
runsaasti käherretyt, että seppä ei ehtinyt kylliksi takoa, 
kun ahjossa aina olivat tyttärien käherryssakset lämpenemässä. 


En ollut tähän asti vielä nähnytkään talon nuoria poikia 
— olivat olleet jossakin ulkona — , mutta nyt he tulivat 
saliin. Siististi puettuja, pestyjä ja kammattuja pojatkin 
olivat. Näkyi, että he olivat isänsä sukua ja myös 
voimistelijoita: eivät he kulkeneet niskat kumarassa eivätkä, 
polvet längellä, ja istuessaankin oli heillä hyvä 
ryhti. Tuntuivatpa he minusta istuvan vähän liiankin 
jäykkinä, kuvapatsaina. Hyvä ryhti yhtyneenä sulavuuteen 
ja notkeuteen tekee hauskimman vaikutuksen. Silmäni 
kiintyivät poikain ylähuuleen: aivan oikein, siinä 
olivat pienet viiksenalut vanhemmilla pojilla miehuuden 
merkkinä — suuri kateuden aihe varmaankin nuoremmille. 

Kyllä olisi parasta, että viikset leikattaisiin pois, kunnes 
ne täydeksi mieheksi tultua kasvaisivat tiheäksi ja komeiksi. 
On kovin rumaa, kun ylähuulessa törröttää partakarva 
siellä, toinen täällä. Ja naurettavalta näyttää myös 
tuo nuorilla miehillä niin tavallinen tapa kiertää viiksien 
päät pitkäksi piikiksi. 

— Jos kaikkien ihmisten pukusalaisuudet tietäisimme, 
niin varmaankin voisimme Kullervon tavoin sanoa: »Moni 
on kakku päältä kaunis, vaan on silkkoa sisältä, akanoita 
alla kuoren.» Epäilemättä olisi useillakin, joilla ei ole 
yllään kaikenlaisia muotihetaleita, puhtaammat alusvaatteet 
kuin noilla viimemainituilla. Näin jatkoi isäntä 
puhetta aloittamastamme aiheesta. 

Myönsin tuon arvelun hyvinkin todenperäiseksi. Kerroin 
tapauksen, jonka todistajaksi kaupungissa kerran satuin 
joutumaan. Eräs herrasmies oli vähällä jäädä raitiovaunun 
alle, saikin siltä kovan töytäyksen ja lensi suin 
päin katuun. Kaikesta päättäen katkesi häneltä solisluu, 
mutta kun paikalla sattumalta ollut lääkäri pyysi saada 
avata hänen takkinsa tutkiakseen asiaa, huomasin hänen 
vastenmielisesti siihen suostuvan. Ja likainen paita siellä 
olikin hienon takin ja puhtaan paidaneduksen alla. 

— Likaisista alusvaatteista ja likaisesta ihosta lähtee 
niin vastenmielinen hajukin, että senkin tähden jo luulisi 
ihmisten niiden puhtaudesta huolehtivan. Mutta hajuvedellähän 
tuo asia uskotaan voitavan korjata, huomautti 
isäntä. 

Muistutin, miten venäläiset, niin naiset kuin miehet, 
tuoksuivat niin vahvasti hajuvesiltä, että usein oli oikein 
vastenmielistä olla heidän seurassaan. Eikä heidänkään 
puhtaudenrakkautensa taitanut ansaita kiitosta. 

Isäntä kertoi kaskun lapsuudestaan, jolloin häntä ei 
mitenkään tahdottu saada pesemään kasvojansa, kun joku 

oli leikillään sanonut, että kasvot kuluvat ja puna lähtee 
pois poskista. Ja tuo leikinlaskija oli todistukseksi näyttänyt, 
miten nuken punaiseksimaalatut posket vaalenivat, 
kun hän pyyhki sen kasvoja kostealla rievulla. Monella 
pojalla ja tytöllä lienee vielä nytkin vastenmielisyys vettä 
kohtaan, jatkoi hän sitten, mutta nämä meidän lapset on 
pienestä pitäen totutettu rakastamaan vettä. Eikä niiden 
kasvoista puna ole hävinnyt, onpa taitanut pikemmin 
muoto vain raikastua. 

Kysyin, oliko seudun nuorella väellä tapana pestä 
hampaitaankin, mutta sain vastaukseksi, ettei sitä tapaa 
vielä ollut tullut opituksi. Huomautin sen tärkeydestä ja 
kehoitin tarttumaan asiaan reippaasti kiinni näin tuoreeltaan. 


— Ei olla täällä siinä vielä oikein suuren maailman 
tasolla, mutta kylpemisessä sitä enemmän. Saunassa käydään 
ainakin kerran ja väliin kaksikin kertaa viikossa, ja 
uimassa käyvät nuo meidänkin pojat kesällä joka päivä. 
Olen minä kuullut, että ulkomailla tässä suhteessa ollaan 
paljon jäljessä meistä suomalaisista, ja taitavat siellä 
kaupungissakin olla meitä maalaisia huonompia. 

Puhuimme vielä hetkisen ruumiinhoidosta, voimistelusta, 
ym., mikä erikoisesti näytti kuuluvan isännän harrastuspiiriin. 
Lähdin sitten talosta ihastuneena siihen. 
Sellaisiksi tuli mielestäni meidän muodostaa kotimme ja 
ulkonainen olemuksemme. 

Suomalainen ihannekoti on yksinkertainen ja siisti. Ei 
sen kauneus ja kodikkuus riipu huonekalujen lukumäärästä 
tai kalleudesta vaan sopusoinnusta, mikä kodin kalustuksessa 
ilmenee. 

Lämmin on paita liinainenkin, oman äidin ompelema. 
Vilu on vaippa villainenkin, vaimon vierahan kutoma. 

Älä jumaloi äläkä myöskään halveksi muotia. Kulje 
kultaista keskitietä. 

Tee tänään päätös: tästä lähtien nousen aamulla neljännestuntia 
aikaisemmin kuin ennen ja pesen sillä aikaa 
huolellisesti käteni, kasvoni, kampaani, huuhdon suuni ja 
kampaan hiukseni. Jos vielä voimistelet ja otat pyyhkeet 
koko ihollesi, niin sitä parempi. Mutta pidä myös päätöksesi! 


Jos tahdot olla siisti, niin ole sitä ainakin omissa silmissäsi. 
Jos alusvaatteesi ovat likaiset, niin olet epäsiisti, 
vaikka muut sinua millaisena hyvänsä pitäisivät. 

Ryhdistä näet, mikä mies on miehiään. 

Käytös vanhempia, opettajia, esimiehiä, 
vanhoja ihmisiä ja köyhiä kohtaan. 

— Älkää vain, nuoret, milloinkaan tehkö sitä niin 
yleistä erehdystä, että katsotte hyvän käytöksen olevan 
välttämättömän vain seurapiirissä ja vieraiden keskuudessa, 
kun kotioloissa ja arkihommissa sen sijaan saa menetellä 
melkein miten tahansa. »Rakasta lähimmäistäsi 
niinkuin itseäsi»; sitä periaatetta on kaikissa elämän 
oloissa noudatettava. Mutta tämän yleisohjeen rajoissa 
on ihmisen kuitenkin jossakin määrin eri lailla suhtauduttava 
eri henkilöihin, riippuen näiden ihmisten erilaisesta 
suhteesta häneen, iästä, asemasta, jne. Lapsuudenkodissaan 
viettävät nuoret tärkeän osan elämästään, sen ajan, 
jolloin valmistaudutaan itsenäiseen toimintaan maailmassa. 
Ja ensimmäisiä sekä samalla tärkeimpiä kodin piirissä 
nuorten ratkaistavaksi tulevia kysymyksiä on tämä: 
»Mitenkä suhtaudun vanhempiini?» Lapsena oli luonnollisesti 
kuuliaisuus ja tottelevaisuus jo pakostakin väittämätöntä, 

ja jos niskoiteltiin, teki ainakin vitsa siitä pian 
lopun, mutta entä sitten, kun omat voimat alkavat varttua 
ja tulee täysi-ikäiseksi? Monet ratkaisevat tuon kysymyksen 
lyhyesti: irti kodista, vanhemmista, olen oma 
määrääjäni ja viisi välitän siitä, mitä isä ja äiti sanovat. 
Ja jos ei ole voitu pois kotoa lähteä, niin on ainakin tultu 
yhä omapäisemmiksi ja tottelemattomammiksi. »Mitä se 
teihin kuuluu», sanoi eräskin poika isälleen, kun tämä kehoitti 
häntä lakkaamaan tupakanpoltosta, »työtä minä 
teen ruokani ja vaatteitteni edestä, ja sen vähän rahan 
kanssa, minkä minulle annatte, täytyy minun saada menetellä 
niinkuin itse tahdon.» Tuollaista suhtautumista 
on usea kuitenkin jälkeenpäin saanut katua. Lapsen on 
muistettava, että vanhemmat ovat häntä hoivanneet hänen 
ollessaan pieni ja avuton; he tarkoittavat myös neuvomisillaan 
hänen parastaan ja ovat siten ansainneet lapsen 
kunnioituksen ja rakastavan kiintymyksen. »Mutta vanhempani 
eivät ole sellaisia, miksi heidät tahtoisin; he 
ovat tylyjä, ahdasmielisiä, paheellisiakin, ja niin luettelee 
joku ehkä aimo liudan vanhempiensa virheitä, jotka estävät 
häntä heitä kunnioittamasta. Olemme kuitenkin velvolliset 
kunnioittamaan heitä vanhempinamme silloinkin, 
vaikka emme katsoisi heidän ansaitsevan kunnioitusta, jos 
he olisivat vieraita. Kysykääpä köyhältä mummolta, joka 
vuosikymmenet on asunut vanhassa, ränsistyneessä mökissään, 
haluaisiko hän muuttaa naapurin uuteen taloon. 
Luulenpa, että saisitte kieltävän vastauksen. Mökki olisi 
hänelle rakas vikoineenkin. Oikea lapsi rakastaa ja kunnioittaa 
siten myös vanhempiaan, vaikka he eivät olisikaan 
aivan mallikelpoisia. Kovin rumaa on, jos lapset 
maailmalla kertovat vanhempiensa vioista, heidän keskinäisistä 
riidoistaan, yms. Kodin sisäistä elämää ei ole 
paljastettava uteliaille ja juorunhaluisille ihmisille. 

Vanhempien kunnioitus ilmenee kuuliaisuutena heidän 
käskyilleen, avuliaisuutena ja huomaavaisuutena. Kunnon 
poika pitää aina huolta siitä, että äidillä on puita ja 
vettä, ja kun isä tarvitsee jotakin apua, ei hänen tarvitse 
kahta kertaa poikaansa pyytää. Ja tytär pyrkii keventämään 
äitinsä taakkaa voimiensa ja kykyjensä mukaan. 
Miten paljon lyödäänkään laimin tässä suhteessa. Pojat ja 
tytöt ovat myöhäiseen yöhön iltamissa, tansseissa ja harjoituksilla, 
ja äiti saa kotona pestä astiat, laittaa vuoteet 
ja hoitaa pienokaisia, isä käydä tekemässä iltatallin, tuomassa 
puita, jne. Aamulla ovat nuoret taas väsyneitä, kun 
yöllä on nukuttu vähän, ja niin saavat vanhemmat taas 
olla ilman apua. Entä tyttöjen korutyöt sitten. Niin suotavaa 
kuin onkin, että käsitöitä kodeissamme tehdään, eivät 
tytöt niiden tähden saisi lyödä laimin äidin auttamista. 

Mieleenne nousee ehkä kysymys: »Saattaahan tuollaisissa 
pikkuasioissa noudattaa vanhempien mieltä ja 
palvella heitä, mutta entäpä tulee mielipiteiden eroavaisuuksia 
elämän ratkaisevissa kohdissa? Ne vanhat kun 
ovat kaikessa aina niin vanhanaikuisia.» Lankeaa luonnostaan, 
ettei vanhempia ole toteltava, jos he kehoittavat 
lapsiaan johonkin, joka on väärää. Ja luonnollista on 
myös, että täysi-ikäisillä lapsilla on oikeus omaa elämäänsä 
koskevat tärkeät kysymykset ratkaista omankin, 
eikä yksin vanhempien mielen mukaan. Monet vanhemmat 
menettelevät siinä itsekkäästi, että he, varsinkin jos 
heillä on vain yksi lapsi, tahtoisivat tämän pysymään kotona 
heidän kuolemaansa asti. Lapsen kutsumus saattaa 
kuitenkin olla toisaalla, ja on hänelle silloin annettava 
oikeus noudattaa taipumuksiansa, mikäli vanhemmat eivät 
esim. suuren kivulloisuutensa takia ole erikoisemmin avun 
ja hoidon tarpeessa. Moni lapsi on elämänsä parhaat vuodet, 
jalosti kyllä, uhrannut siten vanhemmilleen. Tuollaisissa 

tapauksissa vaaditaan nuorelta ankaraa itsearvostelua, 
tunteeko hän todella kutsumusta työhön kodin 
ulkopuolella vai johtaako hänen toimintaansa vain epämääräinen 
halu päästä pois kotoa» Siksi on aina tuollaisissakin 
tapauksissa kunnioituksella ja tarkasti harkiten 
kuunneltava vanhempien neuvoja, joita kokemuksen koulu 
on heille opettanut» Niissä voi hyvinkin olla paljon varteenotettavaa
» Nuoret pitävät usein itseänsä saamansa 
suuremman koulusivistyksen perusteella vanhempiaan 
etevämpinä» Elämä saattaa kuitenkin arvostella toisin» 
Tiedot sinänsä eivät niin erinomaisia merkitse» Luja 
luonne ja synnynnäinen hyvä ymmärrys vievät usein ihmisen 
pidemmälle» Monet kansanmiehet, jotka eivät milloinkaan 
ole koulun penkillä istuneet, ovat tehneet arvokkaamman 
elämäntyön kuin useat oppineet ja tietoviisaat» 

Hyvin yleistä on se, että nuoret, saatuaan koulusivistystä, 
häpeävät vanhempiaan. Eräs leski kouluutti 
poikansa maisteriksi» Kovalla työllä hän ansaitsi kouluutukseen 
tarvittavat rahat» Kun sitten poika oli lyseon 
opettajana, kutsui hän äitinsä kodissaan pitämiinsä kesteihin
» Mutta häntä hävetti näyttää hienoille tuttavilleen 
vanhaa, yksinkertaista äitiään, ja hän sanoi tälle: »Ehkä 
on parasta, että äiti on keittiön puolella sen ajan, minkä 
vieraat täällä viipyvät»» Äiti loukkaantui tuosta niin, että 
lähti seuraavalla junalla kotiinsa» Huonon palkan maksoi 
poika äidilleen kaikista tämän vaivoista» 

Ulos maailmalle jouduttuaan nuoret useinkin aivan 
kokonaan unohtavat vanhempansa. Kuukausimääriin ei 
kirjettä kotiin kirjoiteta» Vanhemmat pitävät kuitenkin 
suuressa arvossa jokaista, pienintäkin, lastensa rakkauden 
osoitusta» Kun he ehkä jo ovat jääneet aivan yksin, 
tuottaa heille runsasta iloa tieto siitä, että lapset heitä 
muistavat» 

Monet nuoret eivät edes kotona ollessaan, saatikka sitten 
maailmalle lähdettyään, kerro lainkaan vanhemmilleen 
suunnitelmistaan, pyrkimyksistään ja elämässään 
sattuneista tapauksista. Vanhempien tulisi aina kuitenkin 
olla lastensa uskottuja, joille ensiksi kaikki tärkeät asiat 
kerrottaisiin ja joilta ensi sijassa neuvoa kysyttäisiin. 
Että he ainakin tahtovat auttaa ja neuvoa oikein, siihen 
voi luottaa. 

Verrattain aikaisin on nuorilla opettajia. Miten heihin 
on suhtauduttava? Samoin kuin vanhempiinkin: kunnioituksella, 
kuuliaisuudella ja rakkaudella. Heidän työnsä 
ei ole helppoa, vaikka kaikki oppilaat olisivat malliolentoja, 
mitä sitten, jos heille vielä tahallaan tuotetaan vastuksia. 
Jos heillä on joitakin omituisia taipumuksia tai 
olennossaan muuten jotakin silmiinpistävää — kenessäpä 
ihmisessä ei muuten sellaista olisi — ei heitä silti ole tehtävä 
pilkan ja ivan esineiksi. Opettajille annetaan kaikenlaisia 
pilkkanimiä — eihän niillä nyt aina niin pahaa 
tarkoiteta, mutta ruma tapa tuollainen silti on. Ja kun 
niitä aina tottuu käyttämään, niin käy helposti kuten 
eräälle koulutoverilleni: hän mainitsi opettajan pilkkanimen 
puhutellessaan tätä. »Sillä niinellähän minua kai 
kohta yleisimmin kutsutaan, vaikk'ei pappi sitä ole tainnut 
antaa», sanoi opettaja hymyillen. — Kun on ehkä 
vuosikymmeniä samassa toimessa, tarttuu ihmiseen helposti 
joitakin ammattitapoja, jotka syrjäisistä näyttävät 
naurettavilta/ Emme kuitenkaan koskaan tiedä, vaikka 
itsekin joskus oppisimme joitakin naurettavia tapoja, tai 
ehkä toiset parhaillaankin jo huomaavat niitä meissä. — 
Sivistynyt ihminen käyttäytyy aina myöhemminkin elämässään 
kunnioittaen opettajiaan kohtaan, vaikka hän 
itse ehkä olisikin kohonnut korkeampaan asemaan ja saavuttanut 
enemmän sivistystä. 

Useimmat nuoret saavat leipänsä vanhempiensa kotoa 
lähdettyään muiden palveluksessa ja joutuvat siten tekemisiin 
työnantajiensa ja esimiestensä kanssa. Kunnioittaen 
ja tottelevaisesti on heihin suhtauduttava silti koskaan 
olematta matelevainen. Matelevaisuus ja imartelu 
on aina vastenmielistä, ja esimies saa imarteli jasta sen 
käsityksen, ettei hän täytä hyvin tehtäviään, koska katsoo 
imartelun tarpeelliseksi suosioon päästäkseen. Ahkeruus, 
täsmällisyys, huolellisuus, totuudellisuus ym. hyvät 
ominaisuudet auttavat parhaiten menestymään maailmassa. 
Pyrkimällä tunnollisesti täyttämään velvollisuutensa 
löytää myös parhaimman suhtautumistavan esimieheensä. 
Ja kun ymmärtää puutteellisuutensa ja tunnustaa 
ne, niin voi ottaa moitteetkin tyynellä mielellä vastaan. 
»Niin, mikään täydellisyys ei Kalle nyt ole, mutta 
hän myöntää sentään puutteensa ja näyttää koettavan 
parhaansa.» Näin tuumii silloin esimiehesi ja unohtaa 
puutteesi. Vilpittömyys ja nöyryys herättävät kaikkialla 
arvonantoa, ja jos niihin yhtyy vielä ehdoton rehellisyys, 
niin ihminen harvoin joutuu esimiehensä epäsuosioon. 

Esimiehen mahdollisia luonteenvikoja tai muita puutteellisuuksia 
ei ole kuulutettava maailmalle eikä niitä työtoverien 
kanssa pilkattava. Ei ole myöskään uudessa toimessa 
puhuttava entisen esimiehen virheistä. »Noin hän 
tulee minustakin puhumaan, jahka meiltä pois lähtee», 
tuumii esimies, ja hänessä herää epäluulo palvelijaansa 
kohtaan. 

Rumaa ja aivan sopimatonta on halventaa työtoveriensa 
arvoa työnantajan tai esimiehen silmissä. Ei sillä 
esimiehenkään suosiota saavuteta. »Työhön minä teidät 
olen ottanut eikä miksikään muiden vahdiksi; itse minä 
miesteni työntekoa valvon», sanoi muudan rehti isäntä 
kantelevalle rengilleen. 

Tottelevaisuuteen esimiestä kohtaan ei kuulu, että olisi 
otettava tehdäkseen jotakin, mikä on lain ja omantunnon 
vastaista. Silloin on jyrkästi kieltäydyttävä toimensa menettämisen 
uhallakin. 

Korkeammassa asemassa oleviin henkilöihin, olivat he 
sitten esimiehiämme tahi eivät, vaatii hyvä tapa meitä aina 
suhtautumaan kunnioittavasti ja kohteliaisuudella, omaa 
itsearvoamme kuitenkaan milloinkaan unohtamatta. Jos 
he käyttäytyvät ylpeästi, tulee siihen vastata luonnollisella 
ystävällisyydellä loukkaamatta heitä mutta liioin 
yllyttämättä omalla käytöksellä heitä tulemaan yhä ylpeämmiksi. 
Mahdolliset vastaväitteet on lausuttava rauhallisesti 
ja vaatimattomasti. Jos voi tehdä heille jonkin 
palveluksen tai huomaavaisuuden osoituksen, niin ei sitä 
ole jätettävä tekemättä; mutta tuollaisista pienistä palveluksista 
ei sovi ottaa maksua tarjottaessakaan. Sellainen 
alentaa ihmisarvoa. Ns. juomarahojen käyttö on tosin 
hyvin yleinen, mutta ainakaan tilapäisistä palveluksista ei 
sivistynyt ihminen koskaan sellaista ota^ On erittäin vaikea 
taito seurustella itseään paljon ylhäisempien henkilöiden 
kanssa. Toiset joutuvat hämilleen, toiset taas käyttäytyvät 
röyhkeästi, ikäänkuin pyrkien alentamaan tuon 
ylhäisen henkilön arvoa. Vaaditaan suurta tahdikkuutta 
löytääkseen oikean käytöstavan tuollaisessa tapauksessa. 

Erään kerran maantiellä kulkiessani satuin näkemään 
ikävän esimerkin nuorison vallattomuudesta. Nuorukaisparvea 
vastaan tuli vanha eukko, joka varmaankin oli sairastanut 
jotakin vaikeaa tautia: hän oli niin kumarassa, 
että melkeinpä voi sanoa yläruumiin ja alaruumiin olevan 
suorassa kulmassa. »Osta, eukko, silmälasit, niin näet 
pystyssä käydenkin maantien kivet ja kuopat!» »Vanhathan 
tulevat lapsiksi, hän opettelee jälleen jo unohtamaansa 
nelinkontin kulkemisen taitoa!» Tuollaisia huudahduksia 

kuului nuorisoparvesta, ja niitä sitten naurettiin, eikä kenelläkään 
ollut rohkeutta huomauttaa, miten rumaa tuollainen 
pilkkaaminen oli, vaikka monen omatunto siihen 
varmaankin kehoitti. Kaikkia vanhuksia on kunnioitettava 
ja sitä enemmän, jos he ovat onnettomia. Jos rautatiellä 
vaunuun sattuu tulemaan jokin raajarikko, kyttyräselkä 
tai muuten epämuodostunut ihminen, niin sitäkös kaikki 
töllistelevät aivan kuin jotakin markkinat emppuili jaa. 
Miten kiusalliseksi tunteneekaan tuollainen onneton asemansa! 
On epäinhimillistä lisätä hänen taakkaansa kiinnittämällä 
huomionsa häneen, puhumattakaan pilkkaamisesta. 
Eläimetkin osaavat hienotunteisesti kohdella vanhoja 
ja viallisia, eikö siis ihmisiltä sitä enemmän olisi vaadittava 
tässä suhteessa. Eräs talonemäntä kertoi minulle, 
mitenkä lehmät, jotka keväällä laitumelle päästyään aina 
koettelevat voimiaan tietääkseen, kenen on minkin edestä 
väistyttävä, jättivät eräälle vanhalle lehmälle taistelutta 
ensi sijan. Tämä pääsi enää vaivoin liikkumaan, mutta 
jos se joskus meni toisen rehukasasta syömään, väistyi 
toinen aina vastustamatta. — Vanhojen ja onnettomain 
mieli on hyvin herkkä; pilkka ja ylenkatse koskevat heihin 
kaksinverroin kipeästi, ja päinvastoin ilahtuvat he suuresti 
vähimmästäkin rakkauden osoituksesta. Seurustelusta 
heidän kanssaan on nuorisolla paljon hyötyä, kärsimykset 
ja monet kestetyt elämän koettelemukset ovat 
opettaneet heille elämästä syvemmän näkökannan kuin on 
niillä, joille onni hymyilee ja koko maailma on avoin. Oppii 
elämäntyytyväisyyttä kuullessaan heidän kertovan 
vaikeuksistaan. Vanhojen omituisuuksia ja ehkä vääriä 
käsityksiäkin on lempeästi suvaittava, on tarpeetonta 
mennä muka oikaisemaan heitä: he eivät enää useinkaan 
voi omistaa uusia mielipiteitä, emmekä mekään aina ole 
niin varmoja omien totuuksiemme erehtymättömyydestä. 

Muistan, mitenkä nuorena turhaan koetin saada isoäitini 
vakuutetuksi siitä, että maa on pyöreä. »Litteä se on, litteä 
kuin pannukakku, kukas nyt siinä pallon päällä pysyisii 
kun se muka vielä pyöriikin.» Ja siinä uskossaan 
hän pysyi kuolemaansa asti. 

Autettaessa jotakin avun tarpeessa olevaa köyhää tai 
kerjäläistä, on apu annettava vaatimattomasti ja sydämellisellä 
tavalla. »Silmät ja suu ottavat usein takaisin 
sen, minkä käsi antaa», sanoo sananlasku. Kerjäläinen 
ja kurjakin on ihminen ja ansaitsee inhimillisen kohtelun. 
He oivaltavat tavallisesti mainiosti, jos heitä kohdellaan 
alentavasti ja ylpeästi. On toiselta puolen myös vältettävä 
liiallista kohteliaisuutta, sillä sellaisen käytöksen takana 
aavistavat he, eikä suinkaan syyttä, löytyvän runsaasti 
ylpeyttä. Heitä on tervehdittävä yhtä ystävällisesti kuin 
muitakin, ja jos heille on tehnyt joitakin palveluksia, ei 
tule käyttäytyä heitä kohtaan, kuin olisivat he siitä syystä 
meille jotakin velassa. »Autuaampi on antaa kuin ottaa», 
ja todellakin hankkii itselleen monta ilonhetkeä se, joka 
varojensa mukaan avustaa köyhiä ympäristössään. Monella 
nuorellakin on siihen jo mahdollisuuksia, varsinkin 
jos ei tuhlaa varojaan tarpeettomiin, tupakanpolttoon, koristettiin, 
ym. semmoiseen. On vain ehdottomasti oltava 
tekemättä minkäänlaista numeroa avuliaisuudestaan yhtä 
vähän kuin kohteliaisuudestaankaan. Jos tekee palveluksia 
lähimmäiselleen suurella ryminällä aivan kuin pyrkien 
muille huomauttamaan: »Katsokaapas, täällä on eräs, joka 
tekee jotakin erinomaisen suurta ja jaloa!» niin silloin on 
turmellut koko työnsä arvon ja menettänyt sen ilonkin, 
minkä avuliaisuus ja kohteliaisuus ihmiselle itselleen 
antaa. 

Niin, autettavia on paljon, avulias ja kohtelias ihminen 
löytää aina tilaisuuksia lähimmäisensä auttamiseen. Kunnan 

avustuksella eläviä vanhoja eukkoja ja ukkoja esim. 
on paljon joka pitäjässä. Iloisia ja kiitollisia he ovat lisäavustusta 
saadessaan ja runsaasti he avun palkitsevat 
rakkaudellaan ja sillä huvilla ja hyödyllä, mitä saa kuullessaan 
heidän kertovan muistojaan elämänsä päiviltä. 
Muistattehan kaikki, miten Stool-vanhus sai Runebergin 
mielen lämpenemään, niin että »vaakuna-tupakatkin» tasattiin. 
»Opistahan pitää aina myös jotain maksaa», sanoi 
eräs nuori tyttö viedessään ruoka-apua vanhalle köyhälle 
eukolle, »olette minulle jo niin monta elämänohjetta antaisit
». Missä nuoret vanhoja kunnioittavat ja heiltä oppia 
ottavat, siellä myös elämäntaidossa edistytään, siellä 
sivistystä edelleen rakennetaan. 

Pidä isääsi ja äitiäsi parhaimpina ystävinäsi Ole 
heille kuuliainen ja palvele heitä. 

Älä halveksi vanhempiasi heidän sivistymättömyytensä 
tähden. Muista miten pienenä ja sivistymättömänä 
he ovat sinut nähneet. 

Opettajiasi saat ensi kädessä kiittää siitä, mitä myöhemmin 
elämässäsi tiedät. Pidä heitä siksi arvossa. 

Uskollisen ja nöyrän palvelijan ei tarvitse kauan palveluspaikkaansa 
hakea. 

Älä pilkkaa vanhoja ja jollakin tavoin epämuodostuneita 
ihmisiä. Et tiedä, millaiseksi vielä tulet. 

Joka köyhälle antaa, hän lainaa Herralle. 

Käytös ystäviä, tovereita ja käskettävin 
nämme olevia henkilöitä kohtaan. 

Ihmisen ystävä- ja toveripiirillä on häneen valtava 
vaikutus. Lujimpiin ja itsenäisimpiinkin luonteisiin tarttuu 
aina jotakin ympäristön ilmakehästä meidän tarvitse

$ vain muuttaa asuinpaikkaa, esim. maalta kaupunkiin, 
ja jo jonkun ajan kuluttua on meillä uusia tapoja ja mielipiteitä, 
joita olemme ympärillämme eläviltä ihmisiltä oppineet. 
Samanikäisten ja samassa asemassa olevien ihmisten 
käsitykset vaikuttavat eniten meihin; siksi saamme 
toveripiiriltämme määräävimmät vaikutteemme ja annamme 
myöskin enimmin juuri tovereillemme. Lähin ja 
ensimmäinen toveripiiri on useimmilla kodissaan, sisaruksissa. 
Millaisen tulee sisarusten suhteen olla? »Nuori 
mies ansaitsee ensimmäiset ritarin kannuksensa seurustelussa 
sisarensa kanssa», sanoo saksalainen sananlasku. 
Pojat tekevät usein kaikenlaista kiusaa sisarilleen ja yltyvät 
yhä villimmiksi, kun tytöt herkkätunteisuudessaan 
alkavat itkeä. Eikä tyttöjenkään käytös poikia kohtaan 
suinkaan aina ole mallikelpoista. Siten on monessa kodissa 
ainainen tora ja kiista. Kaikille tyttöjen hommille 
ja pyrkimyksille pojat vain kohauttavat olkapäitään: 
»Mihinkä sinusta, itkupussista olisi»? Pojat keskenään, 
vaikkakin usein joutuvat oikeinpa käsirysyynkin, sopivat 
kuitenkin paremmin, samoin tytöt, joille tuo vaarallinen 
pukukysymys ehkä tuo useimmat riidanaiheet. Harvassapa 
tapaa täysin sopuista sisarusparvea, mutta missä sellainen 
on, siellä myös kasvaa oivallisia ihmisiä. Keskinäinen 
avuliaisuus ja hyvä sopu tekevät elämän miellyttäväksi, 
ja sellaisesta suhteesta on suurta apua koko sisaruspiirin 
henkiselle kehitykselle. Omiin sisaruksiimme 
liittää luonto meidät läheisillä siteillä; suotavaa olisi, että 
heistä myös tulisi parhaat ystävämme. 

Keskinäinen kateus turmelee useinkin sisarusten välisen 
suhteen, toinen luulee toisen saaneen jotakin enemmän, 
kauniimpia vaatteita, parempia ruokia, enemmän 
kouluutusta, ja usein vanhemmat tekevätkin itsensä syypäiksi 
tuollaiseen väärinkäytökseen. Siksi väitetäänkin 

kodissa, jossa vanhemmat tasapuolisella oikeudenmukaisuudella 
suhtautuvat kaikkiin lapsiinsa, helposti monet sisarusten 
väliset erimielisyydet. 

Oikeudenmukaisuus onkin ihmisen arvokkaimpia ominaisuuksia. 
Jos on ikäviä seurauksia sillä, että vanhemmat 
tai opettajat eivät menettele tasapuolisesti lapsia 
kohtaan, niin menetämme jokainen epäoikeudenmukaisella 
menettelyllä varmimmin ystävämme, pii sitten kysymys 
toveri- tai sisaruspiiristä. Leikitään esim. jotakin. 
Joku joukosta koettaa aina pysyä ensimmäisenä, jopa 
rikkomalla pelin sääntöjäkin, ellei muuten onnistu. Luonnollista 
on, että kaikki alkavat noin menettelevää toveria 
halveksia. Keskinäisen oikeudenmukaisuuden pohjalle 
rakentuvat kaikki inhimilliset suhteet. 

Ilman uskollisuutta ei voi puhua mistään ystävyyssuhteesta. 
Moni on tänään tämän ystävä ja huomenna jo 
toisen kanssa parjaa häntä. Tällaisilla ihmisillä on ystäviä 
kaikkialla mutta oikeastaan ei missään. Parempi on 
omistaa muutamia harvoja ystäviä ja olla heille uskollinen. 
Kauniin kuvan uskollisesta ystävyydestä antaa saksalainen 
runoilija Schiller eräässä runossaan. Mies oli aikonut 
murhata kuninkaan mutta joutui vangiksi ja tuomittiin 
kuolemaan. Hän pyysi kuninkaalta saada mennä 
naittamaan sisarensa, joka muuten olisi jäänyt aivan orvoksi 
ja yksin maailmaan. Kuningas suostui sillä ehdolla, 
että hän jättäisi jonkun pantiksi sijaansa. Miehen ystävä 
suostuikin panttivangiksi; jollei mies kolmen päivän kuluttua 
palaisi, hirtettäisiin ystävä. Mies lähti matkalle, 
sisaren häät vietettiin, mutta paluumatkalla kohtasivat 
häntä suuret vastukset. Hän oli nääntyä erämaan kuumuuteen, 
tulvivat virrat estivät häntä, ryövärit karkasivat 
hänen kimppuunsa, mutta hän ponnisteli kaikki voimansa 
ja ehti perille juuri ennen ystävän hirttämistä. Kuningas 

ihmetteli molempien uskollisuutta, sekä ystävän, joka antautui 
hengenvaaraan toisen tähden, että miehen, joka ei 
jäänyt sille tielleen, vaan tuli pelastamaan ystäväänsä 
kärsiäkseen itse rangaistuksensa. Hän vapautti molemmat, 
pyysipä vielä päästä kolmanneksi heidän ystävyysliittoonsa. 
»Hädässä ystävä tunnetaan», sanookin sananlasku. 

Ystävyyssuhde edellyttää keskinäistä luottamusta. 
Siksi ihminen juuri ystävää kaipaakin, että hän tälle voisi 
uskoa salaisimmatkin ajatuksensa, surunsa ja ilonsa, tarvitsematta 
pelätä toisen olevan niistä välinpitämättömän 
tai ehkä levittävän niitä maailmalle. Ja kun hän näin uskoo 
ystävälle omia asioitaan, toivoo hän tämänkin olevan 
hänelle avomielisen. Ei synny eheää ystävyyssuhdetta, 
jollei luottamus ole molemminpuolinen. 

Mutta, sanotte ehkä, entäpä on viisainta olla umpimielinen, 
jos ystävä sentään sattuisi pettämään. Paljon 
tuollaista maailmassa tapahtuu, paljon juoruillaan ystävien 
uskomia salaisuuksia, mutta jos pelko tuollaiseen tilanteeseen 
joutumisesta tappaa meidän luottamuksemme, 
tulee elämämme kurjaa kurjemmaksi. Ajatelkaapa, miten 
menestyisi kahden kauppiaan yhdessä aloittama kauppaliike, 
jos heidän välillään ei vallitsisi täysi luottamus. 
Yhteistoiminnasta ei silloin tulisi mitään, molempia kalvaisi 
epäluulo, että toinen tekee jotakin hänen selkänsä 
takana. Vasta keskinäisen luottamuksen kautta ystävyyssuhde 
syvenee, toisen kokemukset liittyvät toisen kokemuksiin, 
ja niin lisääntyy molempien elämänymmärrys. 
Kaksi ystävystä on kuin kaksi alpeillekiipeilijää. He uskovat 
pääsevänsä korkeammalle ja välttävänsä helpommin 
vaarat, kun ystävyyden side heidät kiinnittää toisiinsa. 
Aivan kuin kahta alppikiipi jääkin sitoo toisiinsa 
köysi; yhdessä he paremmin voivat samota vaaralliset 
paikat. Entäpä toinen heistä olisi ollut umpimielinen ja 

salannut jonkun ruumiinvian, joka haittasi hänen kulkuaan. 
Vaarallisessa tilanteessa saattavat hänen voimansa 
pettää, ja hän vie toverinsakin mukanaan syvyyteen. Samoin 
voi ystävyys, joka ei perustu molemminpuoliseen 
luottamukseen, tuottaa paljon vahinkoa kummallekin. 

Ystävyys ei ainoastaan edellytä luottamuksellista 
oman sydämen avaamista toiselle, tarvitaan myös suorapuheista 
ystävän arvostelua, nimittäin hänelle itselleen. 
Ei ole hyvä ystävämme sp, joka meiltä salaa todellisen 
käsityksensä meistä, ehkäpä imarteleekin meitä. Sanoisitteko 
ystäväksi sitä, joka neuvoisi teitä kulkemaan joen 
jään yli, vaikkakin tietäisi sen kestämättömäksi? Ystäväkö 
noin neuvoisi, ei, petturi ja vihamies se olisi. Ystävyyssuhde 
edellyttää ehdottomasti vilpitöntä suorapuheisuutta. 
Siksi siitä onkin ihmiselle niin paljon hyötyä, 
koska itse harvoin näkee virheitänsä niin selvästi, kuin 
toiset ihmiset ne näkevät. 

— Entäpä toinen suuttuu, jos on häntä kohtaan suorapuheinen! 
huomautti Aino. 

— Ei hän silloin ole oikea ystävä, eikä siinä tapauksessa 
ole niin iso vahinko, vaikka hän suuttuukin, edellyttämällä 
tietysti, että tuo suorapuheisuus ei ole ollut 
vain ilkeyden naamari. Sillä ystävääkin kohtaan olemme 
velvolliset aina käyttäytymään kohteliaasti ja niin, ett'- 
emme turhaan pahoita hänen mieltään. Kukapa ei suuttuisi, 
jos joku esim. suoraan sanoisi hänelle vasten silmiä: 
»Sinä olet tyhmä!» Mutta harva Juuttuu, jos toinen ystävällisellä 
tavalla koettaa näyttää toverilleen, että tämä 
jossakin asiassa olisi voinut menetellä viisaammin. 

Tosi ystävä pyrkii kaikessa olemaan ystävälleen fiyödyksi. 
Hän auttaa häntä aineellisesti, milloin sellaista 
apua tarvitaan, neuvoo häntä, rohkaisee häntä, milloin 
hän on tukalassa asemassa ja masentunut; sanalla sanoen: 

huolehtii hänen sekä aineellisesta että henkisestä 
edistymisestään. 

Entä mitä on tehtävä, jos ystävä "pettää, jos hän kertoo 
uskotut salaisuudet ja tekee pilaa koko ystävyydestä? 
Silloin on tietysti ystävyysside katkennut, mutta silti ei 
ole maksettava samalla mitalla, ei ole kerrottava hänen 
salaisuuksiaan, ei paneteltava häntä muille. Kaksi poikaa, 
jotka kauan olivat asuneet yhdessä — molemmilla oli 
toimi kaupungissa — oli vähitellen tullut mitä parhaimmiksi 
ystäviksi. Mitä erikoisempaa päivän kuluessa tapahtui, 
sen he aina kertoivat illalla toisilleen. Mutta kerran 
sai toinen kuulla toverin kertoneen muille ystävilleen 
erään hänen uskomansa salaisuuden. Hän ei kuitenkaan 
ollut asiasta tietääkseenkään, ja he olivat aivan kuten ennenkin, 
mutta asioitaan hän ei enää toverille kertonut. 
Toveri ei pitkään aikaan mitään huomannut, kunnes hän 
kerran sai kuulla, että tuo hänen ystävänsä ja asuintoverinsa 
oli muuttanut toiseen toimeen. »Kuinka et ole sitä 
edes minulle, asuintoverillesi, puhunut?» »Sinun suussasi 
ei ole lukkoa, ja tyhmä mies olisi se, joka aarteensa 
lukbttomaan arkkuun kätkisi», vastasi toinen. Ei heidän 
ystävyytensä enää entiselleen tullut, mutta ei toveri liioin 
entistä ystäväänsä parjaamaankaan ruvennut. 

Kaikki panettelu ja juoruilu on inhottavaa, mutta kaksin 
verroin silloin, kun on puhe ystävästä. Monella on se 
paha vika, että he suuremmassa seurassa koskettelevat 
ystävän heille uskomia yksityisasioita, ikäänkuin näyttääkseen 
muille, miten hyvä ystävä tuo toinen heille on, 
kun hän on uskonut heille sellaisenkin asian. Miltä esimerkiksi 
luulisitte tuntuneen pojasta, joka vilpittömyydessään 
oli ystävälleen kertonut kiintymyksestään erääseen 
tyttöön, ja ystävä sitten veti tuon asian poikajoukon 
keskuudessa esille, peitetyin sanoin tosin, mutta kuitenkin 

niin, että kaikki sen ymmärsivät? Tuollainen käytös 
tappaa varmimmin ystävyyden. 

Toveripiiri on oikeastaan ikäänkuin ystäväpiirimme 
laajennus. Toverin nimellä kutsumiimme henkilöihin 
emme vain antaudu niin läheisiin suhteisiin kuin ystäviimme; 
me joudumme heidän kanssaan vain useammin 
tekemisiin kuin muiden aivan vieraiden ihmisten kanssa 
samanikäisyyden, naapuruuden, yhteisen toimen tai muiden 
sellaisten syiden takia. Suhde tovereihin vaatii meiltä 
samaa kuin suhde ystäviinkin luonnollisesti sillä eroituksella, 
ettemme ole velvolliset olemaan yhtä avomielisiä 
tovereillemme kuin niille, jotka olemme valinneet ystäviksemme. 
Ystävää ikävöimme eniten silloin, kun meitä 
kohtaavat surut ja vastoinkäymiset tai ilo ja menestys; 
toverit ovat meille vain ajanvietteenä. Molemmanlaatuista 
suhdetta ihminen kaipaa, aivan kuten rakkaan 
mutta syvämietteisen kirjan ohella niin mielellään lukee 
jotakin keveämpää, vähemmän huomiokyvyn kiinnittämistä 
ja ajatustarmoa vaativaa. 

Toveripiirin ulkopuolella on" vielä aivan vieraiden 
samanikäisten ja muuten samanlaisissa oloissa elävien 
joukko. Milloin joudumme tekemisiin heidän kanssaan, 
on meidän käyttäydyttävä kohteliaasti ja ystävällisesti, 
annettava apuamme pyydettäessä, pyrkimättä silti tungettelevalla 
tavalla heidän tuttavuuteensa, utelematta 
heiltä heidän asioitaan, jne. Jos heissä, heidän vaatetuksessaan, 
puheessaan tai muussa käytöksessään on jotakin 
erikoista, emme saa kiinnittää huomiotamme siihen. Miten 
tavallista on, että kun maaseutuiltamaan esim. tulee joku 
vieras henkilö, joka jollakin tavoin poikkeaa muusta yleisöstä, 
kaikki tuijottavat häneen, ikäänkuin eivät milloinkaan 
eläessään olisi nähneet outoa ihmistä. Ei ole miellyttävää 
olla noin kaikkien silmätikkuna. 

On vielä ihmispiiri, johon suhtautuminen vaatii erikoista 
tahdikkuutta: kaikki ne henkilöt, jotka jollakin tavoin 
ovat meistä riippuvia, käskettäviämme tai alemmassa 
yhteiskunnallisessa asemassa. Tokkopa on ketään, joka 
ei melkeinpä joka päivä joutuisi tekemisiin ylempiensä 
ja alempiensa kanssa. »Ylempänsä ylhäisellä, jollei muu, 
niin Jumala; alempansa alhaisella, jollei muu niin kerjäläinen.
» Alempiarvoista on kohdeltava hienotunteisella 
huomaavaisuudella; liiallinen alentuvaisuus on teeskentelyä 
ja herättää vielä enemmän vastenmielisyyttä kuin 
korskea käyttäytyminen. Hyvin tavallista on, että juuri 
ne, joilla on vähän käskettäviä ja jotka itsekin ovat alhaisessa 
asemassa, ovat kaikkein ylhäisimpiä ja ilkeimpiä 
alaisiaan kohtaan. Muistattehan kaikki Raamatun vertauksen 
palvelijasta, joka isännältään sat suuren velan 
anteeksi ja sitten kuristi kurkusta palvelustoveriaan vähäpätöisen 
saamisensa tähden. Milloin alempiarvoinen on 
iäkkäämpi, on häntä kohdeltava erikoisen kohteliaasti. 
Sopimattomalta tuntuu, jos esim. talon nuori poika käskee 
jotakin vanhaa palvelijaa; pyytäminen on tuollaisessa 
tapauksessa paremmin paikallaan. Pyynnön muodossa 
lausuttu käsky on yleensä ainakin miellyttävin. 

Liian tuttavallinen seurustelu alempiarvoisten tai käskettävänsä 
kanssa ei aina myöskään tuota hyviä hedelmiä. 
Toinen saattaa, mikäli hän ei ole tahdikas ja hienotunteinen 
ihminen, ottaa itselleen oikeuksia, joita hänellä 
käskyläisenä ei saisi olla. Mitähän sivustakatsoja ajattelisi 
kuullessaan konttoristin tervehtivän päällikköään 
maanantaiaamuna: »Terve, veli, mitä kuuluu? Mitenkä 
muija ja lapset siellä maalla voivat?» Luonnollisesti saattavat 
käskijä ja käskettävä olla hyviä tovereita, jopa ystäviäkin, 
palveluksen ulkopuolella, onpa tuollainen suhde 
hyvin suotavakin, mikäli feisäiset edellytykset siihen ovat 

olemassa, mutta jos niin ei ole laita, saattaa toinen helposti 
väärinkäyttää luottamustamme. Varsinkaan ei 
perheasioista tule kertoa palvelijoille. Siitä koituu melkein 
aina ikävyyksiä. 

Ei ole niinkään hauskaa olla muiden käskettävänä, 
varsinkaan jos usein saa nuhteita. Siksi onkin silloin 
tällöin annettava tunnustustakin käskettävälleen. Ja 
moitteet on myös osattava lausua oikeassa muodossa. 
»Suola-astiaa ei taaskaan ole pöydässä; huolimattomampaa 
palvelijaa meillä ei ole koskaan ollut», sanoo rouva 
palvelustytölle, jonka moite saa hyvin alakuloiseksi. 
»Oletpa kattanut pöydän oivallisesti tänään, suola-astia 
vain puuttuu; kunhan sen tuot, niin kaikki on kuin olla 
pitääkin», sanoo toinen rouva, ja tyttö menee iloisena noutamaan 
puuttuvaa suola-astiaa. Ystävällisyydellä saavutetaan 
aina enemmän kuin tylyydellä. 

Jos käskettäviä on useampia, tulee kaikkia kohdella 
samalla tavoin, ehdottomalla oikeudenmukaisuudella. Jo 
lännänkin takia ei liiallinen tuttavuus käskijän ja käskettävän 
välillä ole paikallaan, mikäli ei kaikkia kohtaan voi 
olla yhtä tuttavallinen. Toverit katsovat karsain silmin 
sitä, joka on päässyt isäntäväen erikoiseen suosioon. 

Muiden läsnäollessa ei ole moitittava käskettäväänsä. 
Se ei saa aikaan parannusta vaan herättää uhmaa. Ihmisen 
omanarvontuntoon ei koskaan ole liian kovakouraisesti 
koskettava. 

Suhtautumisessamme ystäviimme, tovereihimme ja 
alaisiimme osaamme parhaiten oikeaan muistamalla menetellä 
heitä kohtaan, niinkuin tahtoisimme itseämme kohdeltavan. 
Muissa suhteissamme saattaa olla vaikeampaa 
keksiä tuon säännön edellyttämiä käytännöllisiä toimenpiteitä, 
mutta suhtautumisessa ystäviimme ja tovereihimme, 
jotka luonnollisesti ovat verrattain samanlaisissa 

oloissa kuin me itsekin, on se yksinkertaista, ja samoin 
suhteessamme käskettäviimme, mikäli itsekin olemme tai 
ainakin olemme olleet jonkun käskettävinä. Meille on 
silloin niin selvää, miten itseämme tahtoisimme kohdeltavan, 
että helposti osaamme suhtautua oikein toisiinkin. 

Kun näkee veljen ja sisaren riitelevän, niin on kuin 
näkisi ihmisen oikealla kädellään lyövän vasentaan. 

Uskollinen ystävä on kultaa kalliimpi. 

Parasta, mitä voit ystävällesi antaa, on luottamuksesi. 
Ole myös itse ystäväsi luottamuksen arvoinen. 

Tee erotus ystävän ja tuttavan välillä. Tutki tuttavapiiriäsi, 
kenelle voit antaa ystävän nimen, kuka on vain 
tuttavasi. 

Kuvittele tänään joutuneesi käskettävänäsi olevan 
henkilön asemaan. Käyttäydy häntä kohtaan sitten niin, 
kuin toivoisit itseäsi kohdeltavan. 

Seurustelu poikien ja tyttöjen kesken. 

Nytpä kerron teille, mitä ajatuksia eräässä seurassa 
lausuttiin tyttöjen ja poikien suhtautumisesta toisiinsa. 
Yleinen mielipide oli, että seurustelun tuli olla luonnollista, 
vapaata ja toverillista. Piti unohtaa, että oltiin poikia 
ja tyttöjä, ja muistaa vain, että kaikki olivat nuoria, 
unohtaa eroavaisuudet ja muistaa se, mikä oli omansa 
yhdistämään. Kaikenlainen hakkailu ja liehittely sai ankaran 
tuomion. Mutta entäpä joku nuorukainen teki itsensä 
tuollaiseen syypääksi, miten tuli tytön siihen suhtautua? 
Ei ollut oltava huomaavinaankaan koko asiaa, 
imartelujen oli annettava mennä ohi korvien. Ja tytöt sanoivat 
pitävänsä imartelevaa ja liehakoivaa poikaa narrina, 
niin vieläpä hävyttömänäkin. Seurassa sattui juuri 
olemaan poika, joka mielellään lasketteli tytöille liiallisia 
kohteliaisuuksia. Hän katsoi tyttöjen noilla sanoillaan 
tahtovan erikoisesti kiusoitella häntä, mutta uskoi sisimmässään 
silti olevansa heidän erityisessä suosiossaan. 
Mutta hän pettyikin pahasti: tytöt pitivät piakkoin kelkka - 
retken ja kutsuivat sinne poikiakin, mutta jättivät hänet 
kutsumatta. — Mutta entäs, jos tyttö keimailee ja kaikin 
tavoin tuntuu tavoittelevan poikain suosiota ja pyrkivän 
kiinnittämään heidän huomiotaan itseensä? sanoivat pojat 
ikäänkuin puolustuksekseen. Tytöistä oli tuollainen käyttäytyminen 
tytöille aivan sopimatonta, ja pojatkin myönsivät, 
tyttöjen heiltä sitä kysyttyä, etteivät he juuri korkealle 
keimailevaa tyttöä arvioineet. Keimailu tuntui 
heistä tungettelulta ja sellaisena tympäisevältä, luonnollisuus, 
teeskentelemättömyys, vieläpä jonkinlainen ujouskin 
kaunisti heidän mielestään tyttöä parhaiten. Ja kun 
pojat tämän olivat tunnustaneet, utelivat tytöt edelleen, 
mistä tyttöjen ominaisuuksista pojat pitivät ja mistä eivät. 
Ja pojat sanoivat rehellisesti ajatuksensa. Vitsaileminen 
ei heistä lainkaan sopinut tytöille, ainakaan ei liian 
rohkea, eikä liioin minkäänlainen viisastelu. Heidän mielestään 
ei tytön lainkaan tarvinnut tietää kaiken maailman 
asioita, ainakaan ei ollut paikallaan vetää tietojaan 
seurassa esille. Niin, väittipä joku enemmän pitävänsä 
tyhmästäkin kuin ylen viisaaksi ja oppineeksi itseänsä 
luulevasta neitosesta. Eräs poika kertoi, miten hänen ollessaan 
naapuripitäjässä vieraisilla joku tytöistä oli kotiopinnoista 
puhuttaessa kysynyt pojilta, milloin Runeberg 
syntyi ja kuoli. Poikia harmitti, kun he eivät sitä muistaneet, 
mutta eräs heistä keksi nolata tyttöä ja kysyi, saattoiko 
»numeromaisteri» arvata, mitä Runeberg enemmän 
rakasti, elävää elämää, luontoa, ihmisiä, vaiko numeroita, 

ja mitä hän olisi mieluimmin toivonut Suomen nuorison 
hänestä tuntevan, hänen syntymä- ja kuolinvuotensako, 
vaiko hänen teoksensa. — Tytöt puolestaan moittivat poikia 
siitä, että nämä pitävät heitä liian »kanoina» eivätkä 
puhu heille koskaan mistään syvällisemmistä asioista. He 
katsoivat vakavampien kysymysten pohtimisen kuuluvan 
poikien ja tyttöjen väliseen seurusteluun. »Mutta myöntäkääpä
», sanoi eräs pojista, »että vain ylvästelläksenne 
sanoitte mielellänne puhuvanne tuollaisista asioista. Ette 
te keskenänne, useimmat ainakaan, sellaisesta keskustele. 
Millainen pusero oli Mäkelän Martalla iltamassa, kuinka 
monta kertaa joku poika tanssitti jotakin tyttöä, mitä unta 
viime yönä näitte ja mitä unikirjassa siitä sanotaan; semmoisista 
asioista te juttelette ja nauraa tirskutte sitten 
vielä kaikkein vähäpätöisimmillekin asioille.» 

»Ette tekään niin korkeista asioista keskustele», puolustautui 
joku tytöistä, »kerskutte siitä, että joku tyttö on 
teihin ihastunut, usein ilman, että asia niin todella onkaan; 
kysytte toisiltanne, missä on rikkaita tyttäriä, kerskailette 
metsästysretkistänne tai urheilutuloksistanne ja 
kieltolain rikkomuksestanne, puhelettepa hävyttömyyksiäkin
». 

Kiista kehittyi aika kiivaaksi. Lopulta sekä pojat että 
tytöt myönsivät, että heihin taisi sopia: »Pata kattilaa soimaa, 
musta kylki kummallakin.» Kumpaistenkin oli pyrittävä 
parantamaan tapojaan tässä suhteessa. Riitarahat 
pantiin siinäkin tasan, ettei kumpaistenkaan tullut pitää 
tietoja ja tärkeiden elämänkysymysten pohtimista omana 
erikoisoikeutenaan, eikä kumpaistenkaan tullut ylpeillä 
etevyydestään näissä asioissa, vaan oli yhteisissä keskusteluissa 
pyrittävä oppimaan toinen toisiltaan. Ja tytöt 
myönsivät, että tiedoistaan ylpeileminen ja kaikenlainen 
saivarteleva viisaus oli heille vieläkin rumempaa kuin pojille. 

Paljo jaarittelu yleensäkään ei poikien mielestä 
tyttöä kaunistanut, ja tytötkin sanoivat samoin ajattelevansa 
pojista. Tuppisuuna nurkassa kyhjöttäjästä sanottiin 
myös kovat sanat. Ja eräs poika tunnusti olleensa 
niin ilkeä tytölle, joka kaikkiin hänen keskusteluyrityksiinsä 
vastasi vain: »Ei!» »On!» »Niin!» jne., että oli kysynyt 
häneltä, aikoiko hän mahdollisesti perustaa yhdistyksen 
kaikkien yksitavuisia pidempien lauseiden poistamiseksi 
suomenkielestä. Niin tuli tulokseksi: kultainen 
keskitie on paras. Tasainen, ystävällinen ja iloinen suhtautuminen 
kaikkia kohtasin, se oli poikien mielestä oikean 
tytön merkki; sellaisen tytön seurassa he parhaiten viihtyivät, 
eikä sellaiselle — eräs pojista tunnusti sen suoraan 
— saattanut sanoa imarteluja, puhumattakaan mistään 
kaksimielisyyksistä, vaikka olisi mielikin tehnyt. 
Pojat väittivätkin kivenkovaan, että tytöt itse usein ovat 
syypäät siihen, jos pojat käyttäytyvät heitä kohtaan sopimattomasti. 
Ja tytöt myönsivät joskus niin saattavan 
olla, syyttäen kuitenkin poikien useimmiten menettelevän 
noin tyttöjen antamatta siihen pienintäkään aihetta. Täydelliseen 
sovintoon ei tuosta asiasta päästy. 

Ja niin saivat tytöt puolestaan arvostella poikia. Niiden 
asioiden lisäksi, jotka he jo tytöistä puhuttaessa olivat 
pojista sanoneet, mainitsivat he antavansa suuren arvon 
huomaavaisuudelle ja kohteliaisuudelle. Imartelua 
ja liehittelyä he pitivät loukkauksena itseään kohtaan, 
kohteliaisuus ja huomaavaisuus sensijaan oli jotakin aivan 
toista. Tuollaiset pienet palvelukset osoittivat heidän 
mielestään parhaiten, että pojat pitivät heitä arvossa, ne 
olivat heistä merkkinä pojan ritarillisuudesta, jota ilman 
mies ei heidän mielestään ollut oikea mies. Eivät he niinkään 
korkealle arvostelleet kohteliaita sanoja, ne nyt jo 
saattoivat helposti muuttua imarteluksi, vaan juuri avuliaisuus 

ja palvelevaisuus, halu nähdä vaivaakin muiden 
hyväksi, se kaunisti miestä. Ja joku tytöistä kertoi, miten 
ystävällinen eräs aivan sivistymättömältä näyttävä maalaispoika 
oli hänelle ollut. Hän oli ollut kaupungissa ostoksilla 
ja kulki tavaroineen maantietä kotiinsa. Poika oli 
pyytänyt hänet rattailleen ja, mikä juuri osoitti erikoista 
avuliaisuutta, ajanut hänen tähtensä useiden kilometrien 
mutkan kyyditäkseen hänet kotiin asti. — Eivät tytöt silti 
pitäneet liiallisuudesta tässä suhteessa, se saattoi helposti 
muuttua tungettelevaisuudeksi, ja se nyt oli vastenmielistä 
jos mikä. Pojat väittivät tähän, ettei tyttöjen mieliksi 
voi koskaan olla. Kyllä he tytöt tuntevat, aina ne 
vikoja löytävät. Tuostapa tytöt saivat aihetta huomauttaa, 
että he pitivät sellaista poikaa hyvin vastenmielisenä, 
joka seurassa kerskui naistuntemuksellaan tai vaikkapa 
jollakin muullakin: miehen tuli olla vaatimaton, kaikenlainen 
ylvästely oli heistä aina narrimaisuuden merkki. Silti 
ei tullut olla ujo eikä arka; tosi miehekäs käyttäytyminen 
oli heidän mielestään smalla kertaa varmaa ja vaatimatonta. 
Naisten seurassa tuli miehen olla, paitsi huomaavainen, 
myös iloinen ja puheliaskin, kunhan vain ei mennyt 
tuollaisiin äärimmäisyyksiin kuin kerskaileminen on. 

Sopiiko sitten seurassa pojan osoittaa erikoista suosiotaan 
jollekin tytölle ja päinvastoin? Ei, siitä olivat kaikki 
yksimielisiä. Seurassa tuli kaikki tuollaiset persoonalliset 
harrastukset tukahduttaa. 

Mutta entä mitä on sanottava pojan ja tytön kahdenkeskisestä 
seurustelusta? Samoja periaatteita oli tällöinkin 
noudatettava, tuttavallisesti ja luonnollisesti oli seurusteltava. 
Olisihan pelkkää silmäinpalvelusta seurassa 
menetellä toisin kuin kahden kesken. Ja vähitellen siirryttiin 
puhumaan tytön ja pojan rakkaussuhteesta, ja miten 
silloin on toisiinsa suhtauduttava. Mielipiteet risteilivät. 

Toiset vaativat runsaasti vapautta, toiset katsoivat 
välttämättömäksi käytös- ja sopivaisuus sääntöjen ehdottoman 
noudattamisen juorujen välttämiseksi. Riittäneehän 
kuitenkin omantunnon todistus siitä, ettei ole tehnyt 
mitään sopimatonta, vaikka onkin seurustellut vapaasti, 
juorukellot puhukoot mitä tahansa. Joku puolusti kantaansa 
tuolla tunnetulla Hoppulaisen vitsillä: »Mitä se 
syrjäiseen kuuluu, mitä itsellisen pussissa on!» 

»Mutta, katsokaa nyt, mitä siitä vapaudesta seuraa!» 
huomauttivat päinvastaisen näkökannan puolustajat. »Vapaus 
menee lopulta niin pitkälle, että iltamissakin tytöt 
istuvat poikien polvella aivan julkisesti. Ja kun tällaista 
tapahtuu kaikkien nähden, niin mitä sitten kahden kesken. 
Eihän ole vielä loppunut tuo paha yöjuoksun tapakaan. 
Kaiken tämän vielä nyt voisi jotenkuten ymmärtää, 
jos nuoret pysyisivät uskollisina toiselleen. Siihen tuo vapaus 
kuitenkin on vienyt, että tänään tämä, huomenna tuo 
ja ylihuomenna joku, jonka silloin ensi kerran näkee. 
Tyttö kulkee toisen polvelta toisen polvelle. Ja sitten 
väsytään vapauteen ja mennään naimisiin ensimmäisen 
kanssa, joka sen tuulen tullessa sattuu vastaan tulemaan, 
jos joku silloin vielä huolii. Ja ainahan löytyy joku 
pölkkypää, joka muiden loput korjaa. Saattaa kyllä olla 
niitäkin, jotka osaavat vapautta käyttää oikein, mutta 
tuollaisella vapaalla seurustelulla antaa kuitenkin esimerkin 
muille, jotka eivät ehkä osaakaan panna itselleen rajoja. 
Ja molempien vanhemmat kärsivät mahdollisista 
juorupuheista, jos itse niistä ei piittaisikaan. Pitkän kiistan 
jälkeen yhdyttiin lopulta siitä, että itsehillintä oli tarpeellinen. 
Erikoisia huomaavaisuuksia saattoi poika kyllä 
tytölle osoittaa muulloin, vaikk'ei seurapiirissä, mikäli 
molempien vanhemmat asiat tiesivät. Saattoi lähettää 
nimipäivä-, syntymäpäivä- ja joululahjoiksi kirjoja, tms., 

saattoi pyytää kanssaan ajelulle, kelkka- ja polkupyöräretkilleekin, 
mikäli vanhemmat antoivat luvan. 

Saiko tyttö myös ottaa vastaan miesvieraitaan ja päinvastoin 
poika tytön? Se oli useimpien mielestä jo liika 
suurta vapautta, paitsi milloin jommankumman muita perheenjäseniä 
oli mukana. Tuollaiset vierailut muuttuvat 
helposti yhä myöhäisemmiksi ja myöhäisemmiksi ja niillä 
viivytään yhä kauemmin ja kauemmin, jolloin niitä on vaikea 
erottaa tavallisesta yökulusta. Ainakin tytön oli parasta 
kertoa vanhemmilleen, jos hän oli suhteissa johonkin 
poikaan, siten saa suhde vankemman pohjan eikä eksy 
niin helposti väärille urille. Mutta entäpä poika ei hyväksy 
tuota? Silloin eivät hänen aikomuksensakaan ole 
vilpittömät. Entäpä vanhemmat kieltävät? Miten silloin 
on meneteltävä? Riippuu luonnollisesti paljon siitä, mistä 
syystä vanhemmat kieltävät seurustelemasta pojan 
kanssa. Jos he tämän kunnottomuuden takia kieltävät, 
niin paras on silloin noudattaa heidän tahtoaan. Mutta jos 
vain erilainen yhteiskunnallinen asema tai joku muu semmoinen 
aiheuttaa heidän vastenmielisyytensä, niin saattaa 
silloin tytöllä olla syytä vakavasti harkita, onko hänen 
ehkä meneteltävä vasten heidän tahtoaan. Mutta avoimesti 
on kaiken aina tapahduttava, sillä vanhemmille vastenmielinen 
suhde juuri helposti muuttuu vaaralliseksi 
kahdenkeskiseksi seurusteluksi. Eikö pojan sitten lainkaan 
tarvinnut kertoa vanhemmilleen suhteistaan? Piti 
kyllä. Tuollainen kertominen vakaannuttaa suhdettakin: 
eihän nyt voinut joka päivä kertoa taas seurustelevansa 
uuden tytön kanssa. Mutta tytölle oli vieläkin välttämättömämpää, 
että vanhemmat tunsivat hänen seuransa. 

Tällaisiin tuloksiin tuossa seurapiirissä näistä asioista 
tultiin. Tahtoisin omasta puolestani lisätä vielä jotakin. 
Poikien ja tyttöjen seurustelussa on leikeillä suuri osa. 

Eiväthän nuoret aina viitsi keskustella. Siksi on painettava 
muistiinsa sopivia seuraleikkejä, joilla tarpeen tullen 
saa väsyneen seurapiirin taas elpymään. Ja niissä on 
unohdettava oma minänsä ja ajateltava seuran iloa ja 
viihtymystä. Monet pitävät panttileikeissä ym. sellaisissa 
ainoana silmämääränä päästä ehein nahoin pelistä; on 
kuitenkin pyrittävä siihen, että seuralla olisi hauskaa, tahallaankin 
voi tehdä erehdyksiä, jotta leikki pysyisi mielenkiintoisena. 


Paitsi keskinäisessä seurustelussa kodin piirissä, tapaavat 
nuoret toisensa julkisissa huvitilaisuuksissa. Että 
niissä etenkin on noudatettava tavan ja säädyllisyyden 
vaatimuksia jo yksistään hyvän järjestyksenkin ylläpitämiseksi, 
ymmärtää jokainen, ja kuitenkin rikotaan siinä 
suhteessa aivan yleisesti. Olin kerran iltamassa nuorisoseuratalossa, 
jonka parvekkeella joukko poikia ja tyttöjä 
huvittelihe keskenään vähääkään ohjelman suorituksesta 
piittaamatta. Siellä naurettiin, juteltiin ääneen, tytöt kirkuivat, 
pojat viheltivät. Muidenkin oli mahdoton kuulla, 
mitä esiintyjät puhuivat Tällaista sattuu usein iltamissamme. 
Eipä voi juuri sanoa tuollaista sivistyneeksi käytökseksi. 


Ja jos iltamassa ohjelman aikana on tällaista, niin 
mitä sitten tanssimaan ruvettaessa. 

— Niin, mitä eno ajattelee tanssista? Nuoret kurkoittautuivat 
jännittyneinä oikein eteenpäin tuoleillaan. 

— En pidä siitä, mikä nykyjään kulkee tanssin nimellä. 
Joko laahustetaan vetelästi jalkoja perässään vetäen, 
tylsinä ja ilmeettöminä, tai sitten ilmenee tanssissa 
sellaista intohimoa, joka ei enää tunnu terveelliseltä. 
Reipasta tanssia, nuorekasta ilonpitoa en sitävastoin lainkaan 
pidä sopimattomana: nuoriso tarvitsee elämäniloa. 
Nuorukaisen olisi minun nähdäkseni tanssittava vain lyhycmmän 

aikaa saman tytön kanssa ja silloin reippaasti 
ja voimakkaasti, hänen olisi katsottava velvollisuudekseen 
tanssia mahdollisimman monien tuntemiensa tyttöjen 
kanssa, niidenkin, jotka vain harvemmin pääsevät »lattialle
», kuten on tapa sanoa. »Tanssi tanssin vuoksi», 
se olisi minusta oikea periaate. Ei ole tanssittava missään 
hakkailutarkoituksissa eikä liioin etsittävä tanssista 
kiihoitusta intohimoilleen. Reipasta pyörimistä, jolloin 
jalat aivan kuin itsestään nousevat raittiissa, nuoressa 
ruumiissa asuvasta elämänvoimasta, ja nuorisoa, joka 
siten tanssii, katson aina mielelläni. Mutta sellaista ei 
tanssi voi olla, kun se kerran tulee jokapyhäiseksi. Huvi 
maistuu vain silloin huvilta, kun sitä harvoin nautitaan, 
siksi tulisi tanssi- ja yleensäkin huvitilaisuuksiin mennä 
vain harvoin. 

Perhejuhlissa ja vierailuilla, joissa on myös vanhempia 
ihmisiä, nuoret usein hyvin mielellään eristäytyvät 
omaan ryhmäänsä, vanhojen jutut kun oikein eivät tahdo 
huvittaa. Tämä sopii kuitenkin vain silloin, milloin nuoria 
on niin paljon, että heille on varattu oikein oma kamarinsa, 
muuten tulisi nuorten koettaa kuunnella vanhempien 
keskustelua, vieläpä ottaa siihen osaakin, luonnollisesti 
kuitenkin vain siinä määrin, minkä sopivaisuus sallii. 
Näin he parhaiten oppivat seurustelutaitoa ja perehtyvät 
myös moneen tärkeään, elämässä tarvittavaan asiaan. Ja 
mikäli nuoret tuollaisessa tilaisuudessa seurustelevat vain 
keskenään, on heidän vältettävä liiallisia ilonpurkauksiaan. 
Niin mielellään kuin vanhemmat ihmiset katsovatkin 
iloisia nuoria, eivät he kuitenkaan pidä siitä, että 
ilo kohoaa aivan kattoon saakka, kuten usein pyrkii tapahtumaan. 
Eräässä juhlatilaisuudessa elämöivät nuoret 
sivuhuoneessa vähän liian rajusti. Muudan vanha herra 
tuli huoneeseen, katseli siellä tarkkaavasti ympärilleen, 

ja kun joku kysyi, mitä hän etsi, vastasi hän: »Tulin vain 
katsomaan, vieläkö kaikki ikkunat ovat eheitä,» 

Näe tytössä ja pojassa toverisi eikä aina vain tyttöä 
ja poikaa. 

Luonnollisuus, hyvä sydän ja miellyttävä käytös ovat 
tytön paras kaunistus. 

Todellinen mies käyttäytyy naista kohtaan huomaavaisesti 
ja kohteliaasti. 

Liika vapaus tyttöjen ja poikien kesken johtaa helposti 
suhteisiin, jotka tuntuvat orjuudelta. 

Rehellisen pojan ja tytön ei tarvitse eikä sovi tavata 
toisiaan yöllä. He voivat keskustella keskenään päivälläkin. 


Vähän mutta hyvää: se periaate soveltuu kaikkeen 
huvitteluun. 

Vierailusta. 

— Olin juuri hiljakkoin ostanut talon S:n pitäjästä, 
jossa sitten elinkin tätinne, vaimoni, kuolemaan asti, kuten 
tiedätte. Eräänä aamupäivänä tapahtui sitten se, 
minkä nyt teille kerron, 

— Miten hauskaa kuulla enon kertovan omasta elämästään! 
Minä niin mielelläni aina kuuntelen isän ja 
äidinkin kertomuksia heidän nuoruutensa ajoilta, huudahti 
Aino, 

— Oli syksyinen aamupäivä, jatkoi eno, hymyiltyään 
kiitokseksi Ainolle, ja minä ajoin kamarissa peilin edessä 
partaani. Kuulin tuvanoven käyvän — luulin vaimoni tulevan 
sisään navetasta — ja vähän ajan kuluttua aukeni 
kamarin ovi, jolloin minä, selin oveen kun olin ja kun en 
peilistäkään nähnyt, kuka sisääntulija oli, tokaisin: »Minulla 
olisi sinulle, Olga, vähän työtäkin: takistani on pudonnut 

nappi.» Kun ei mitään vastausta kuulunut, vähäinen 
rykäisy vain, niin käännyin ja huomasin hämmästyksekseni 
pari outoa miestä kamarissa. Ymmärrätte, että 
jouduin hämilleni. Miten noloja tilanteita saattaa syntyäkään, 
jollei vieras koputa ovelle, ennenkuin astuu sisään. 
Kehoitin vieraita istumaan ja pyysin samalla anteeksi, että 
ensin lopetin parranajoni, ennenkuin aloin pitää heillä 
seuraa. Molemmat tulivat paiskaamaan minulle kättä — 
vieraani taisivat saada käteensä saippuavaahtoa, mikä ei 
kyllä olisi tainnut olla vahingoksikaan, mikäli heidän käsiensä 
puhtaudesta voi päätellä, ja tuostakin hieman hämmästyin, 
sillä olin aikonut vasta parran ajettuani kätellä 
heitä. Kuuluu muuten isännän velvollisuuksiin ensin tarjota 
kätensä ja toivottaa vieras tervetulleeksi. Esitin itseni, 
mutta vieraat eivät nimeään maininneet, ja niin oli 
minun hyvin vaikea keksiä, miten heitä puhuttelisin. 
Panin tupakkavehkeet pöydälle, kehoitin heitä polttamaan 
ajankulukseen ja lopetin sitten parranajoni. 

Keskusteltiin yhtä ja toista, enimmäkseen kuitenkin 
ilmoista ja vuodentulosta. Vaimoni oli tullut sisään ja toi 
pyynnöstäni meille kahvit. Huomasin, että hänen silmänsä 
heti kävivät miesten savisiin saappaisiin, joista oli jäänyt 
jälkiä matollekin. Olivatkohan muistaneet lainkaan pyyhkiä 
jalkojaan kuistinoven edessä oleviin havuihin ja porstuan 
ovimattoon! Yhdestä asiasta tässä sivumennen huomauttaisin 
teille, nim. että pienimmällekin asialle ainakin 
vieraiden huoneisiin mennessä riisuisitte jaloistanne kalossit, 
joita maantien ollessa lokainen aina olisi käytettävä. 


Kahvia juodessamme jatkoimme keskustelua. Olin 
kyllä huomannut vieraiden arvostelevasti tarkastelevan 
kamaria ja sen sisustusta, mutta hämmästyin kuitenkin 
aimo lailla, kun toinen heistä äkkiä tokaisi: 

— Taidat ollakin herraskaisia, kun on niin koreat 
»tunkit» pöydällä ja piirongilla ja noita taulujakin seinillä. 
Usko pois, ei sellainen maamiehelle vetele! 

Sain ponnistella estääkseni huuliani vetäytymästä hymyyn, 
kun kuulin vieraan tuttavallisen arvostelun ja neuvon. 
En kuitenkaan ottanut vastaan tuota niin omintakeisella 
tavalla esitettyä »sinäliitto» ehdotusta, kun kysyin, 
miksi hän katsoi liinat ja taulut maamiehen kotiin sopimattomiksi. 
Siitä aiheesta riittikin keskustelua melkeinpä 
määrättömiin, ja monta isällistä neuvoa vielä sain kuulla. 
Vielä ei ollut kuulunut mitään vieraiden asiasta. Tunnustan, 
että jo olin hieman ikävystynyt vieraisiini, sillä emme 
vielä olleet syöneet aamiaista, ja olisihan ollut työtäkin 
arkipäivänä. Huone alkoi myöskin täyttyä tupakansavusta, 
enkä ole tupakan ystävä, kuten tiedätte. Toinen 
miehistä, joka oli verrattain vaitelias, karisti tuhan aina 
tuhkakuppiin, mutta toinen ei puheinnossaan sitä huomannut 
tehdä, panipa pätkänkin, kai vanhasta tottumuksesta, 
vieressään ikkunalla olevaan kukkaruukkuun. Ja silloin 
tällöin roiskahutti hän aimo syl jenkin puheensa vahvistukseksi. 
Mieleeni muistui äkkiä, miten eräs leikkisä maanisäntä 
samanlaisessa tapauksessa sanoi ystävälleen, innokkaalle 
puutarhurille: Olet niin innostunut puutarhaasi, 
että kuvittelet kai nytkin siellä olevasi: lannoittelet hartaasti 
hihalla lattiaa etkä näy kasteluakaan unohtaneen.» 
Taaskin pyrki minua hymyilyttämään ja huomasin miehen 
toverinkin hermostuneen hänen käytöksestään ja 
koettavan vetää esille heidän asiaansa. Sainkin sen vähitellen 
tietooni: he pyysivät saada puida viljaansa puimakoneellani, 
kuten edellisenkin omistajan aikana oli ollut 
tapana. Sovituinhan siitä, mutta silti eivät vieraani pitkään 
aikaan ottaneet puheeksi poislähtöä. Lopulta kuitenkin 
siirryttiin tuvan puolelle, mutta sielläkin riitti 

seisoskelemista ja juttelemista vielä hyvästikin sanottua 
ja hatut päässä, niin että ennätin nähdä senkin ihmeen, 
miten tuo puhelias vieras yht'äkkiä työnsi käden poveensa 
nähtävästi vapautuakseen kyljessään tuntuvasta vastenmielisestä 
kutkutuksesta. Kiitin käynnistä ja kehoitin 
toistekin pistäytymään talossa, ja kutsuttiinpa minutkin 
vaimoineni vastavierailulle. Tunnustan kuitenkin, että 
olin iloinen, kun uudet naapurini olivat poistuneet. Kolmatta 
tuntia he olivat viipyneet parhaalla työ- ja vielä 
lisäksi aamiaisajalla, ja kuitenkin oli toisella heistä puhelin, 
samoin kuin minullakin, joten hän olisi voinut puhelimitse 
tiedustella asiaa tai ainakin ilmoittaa aikovansa 
tulla vierailulle. 



— Kun nyt kerran aloin kertoa, niin kerronpa myös, 
mitä muudan tuttavani, huomaavainen mies, pani merkille 
eräissä kutsuissa ollessaan. Hän kertoi siitä minulle: 

— Eno itse, kuuluivat nuoret kuiskailevan, mutta eno 
vain hymyili ja jatkoi: 

— Isäntä itse avasi kuistinoven ensimmäisille vieraille, 
— ystäväni oli jo saapunut aikaisemmin, hän kun oli vieraalta 
paikkakunnalta — ja toivotti vieraat tervetulleiksi, 
vei heidät sitten eteishuoneeseen ja auttoi yhdessä emännän 
ja talon nuoren väen kanssa vieraita riisumaan päällysvaatteet 
yltään. Siirryttiin sitten salin puolelle, jossa 
isäntä esitteli toisilleen ne vieraat, jotka eivät olleet ennestään 
tuttuja. »Saanko esitellä: Herra Peltomäki — 
neiti Leivo; työnjohtaja Sihvola — opettaja Pelkonen.» 

— Anteeksi keskeytykseni, mutta eno kertoo nyt 
enemmän esittelystä, lausui Aino väliin. Siinä joutuu 
niin helposti hämilleen ja erehtyy. 

— Nuoremman tai vähemmän merkitsevän henkilön 
nimi mainitaan aina ensin, samoin miehen ensin, milloin 
esiteltävät ovat eri sukupuolta. Jos esittää vieraalle henkilön, 
joka on esittäjälle itselleen hyvin tuttu, saattaa kuitenkin 
menetellä päinvastoin, esim. mies mainita ensin 
oman vaimonsa nimen ja siten vasta vieraan, vaikka tämä 
olisikin mieshenkilö ja nuorempikin. Jos toinen esiteltävistä 
on jo vanhempi ja hyvin tunnettu henkilö, saatetaan 
jättää hänen nimensä mainitsematta, koska voidaan olettaa, 
että esiteltävä tietää hänen nimensä. Jos muu seura 
jo on esim. koolla ja vielä tulee joku vieras henkilö, sopii 
parhaiten mainita vain hänen nimensä ja pyytää muita 
itse esittelemään itsensä. Näin sattui siinäkin tapauksessa, 
josta kerroin, sillä kaikki vieraat eivät tietysti olleet 
täsmällisiä. Tuttavani kertoman mukaan lausuivat jotkut 
nimensä niin hätäisesti suhahtaen, että vieras varmaan ei 
tietänyt, oliko kysymyksessä Toivonen vaiko Uskonen. 
Joku pudisti kädessään toisen kättä kuin olisi aikonut 
sen reväistä irti olkapäästä, toinen taas ojensi veltosti 
sormenpäänsä toisen puristettaviksi. Eräs lausui reippaasti 
ja kuuluvasti nimensä ja arvonsakin — eteenpäin 
pyrkivä nuorukainen varmaan. Entä kumarrukset sitten? 
Muutamat taipuvat äkkiä ja jäykästi kuin olisi joku vieteri 
lauennut, toiset niin syvään, että toinen saattoi niskasta, 
kauluksen aukosta laskea kumartajan selkänikamia, 
jotkut taivuttivat vain hieman päätään tai antoivat 
päänsä retkahtaa alas, ikäänkuin kaula äkkiä olisi katkaistu. 
Ja oli niitäkin, jotka eivät nousseet kuin puolittain 
tuoliltaan, jolloin kumarrus näytti omituiselta keikahtelulta. 
Vain hyvin tuttavallisessa seurapiirissä voi 
menetellä tuolla tavoin; muuten on tervehtiessä aina noustava 
seisomaan. Miten kaunis onkaan kumarrus, kun se 
tehdään notkeasti, kohtalaisen syvään ja kohtalaisen hitaasti. 

Ja samaa voi sanoa niiaamisesta. Niitä taitoja tulee 
oikein opetella kotona, jos mielii seurassa ne hyvin 
suorittaa. 

Seurassa oli paljon toisilleen vieraita, ja siksi ei keskustelu 
ensin oikein tahtonut sujua. Mutta kun kielet eivät 
liikkuneet ahkerasti, niin sitä enemmän työtä näytti 
olevan käsillä. Jotkut kädet rakastivat kovin taskuja, ja 
muun puutteessa otettiin sieltä vaikka nenäliina, levitettiin 
se leveäksi, niistettiin nenä-parkaa, joka ei ehkä ollut 
mitään nenäliinan tarvetta ilmaissutkaan, pantiin taas 
nenäliina laskoksiin ja taskuun. Ja väliin taas, kun tositarve 
olisi ollut kysymyksessä, kun alkoi yskittää tai tuli 
aivastuksenpuuskahdus, mikä olisi pitänyt tukahduttaa 
nenäliinaan, ei sitä taas ollutkaan aikanaan saatavissa. 
Toiset kädet pyrkivät hivelemään leukaa, otsaa tai tukkaa, 
vieläpä polvenpäitäkin. Sormet hypistelivät vaatteiden 
nappeja tai puhdistivat vaatteita hiuksista ja langanpätkistä. 
Joku etusormi eksyi karkeampaankin puhdistustyöhön, 
varmaankin vanhasta tottumuksesta: teki tutkimusretkiä 
sieraimiin ja korviin. Oli oikeita tanssimestarejakin 
sormien joukossa, ja muutamat esittivät »niks, 
naks» musiikkia. Hyvälle havaitsijalle oli siinä oiva näky. 

— Minä olen huomannut, sanoi Aino, että varsinkin 
silloin on erikoisen vaikeaa olla jotakin käsillään hypistelemättä 
kun aikoo sanoa jotakin. 

— Niin kyllä helposti tekee muitakin totuttuja liikkeitä. 
Rauhallinen ja oikea istuminenkin vaatii paljon 
itsehillintää. Koettakaapas nyt, miten hyvin osaatte istua! 

Alkoi yleinen istuma-asennon kohenteleminen. 

— Ei silti tule istua jäykkänä kuin tikku, vaikka koettaakin 
istua hyvin. Tuttavani kertoi, että siellä seurassakin 
muutamat istuivat kuin valokuvaajan edessä, toiset 
taas kuin ei heillä olisi lainkaan ollut luita ruumiissaan. 



05 



Nuorelta ihmiseltä vaaditaan istuessakin ryhdikkyyttä, 
vain sairaille ja vanhuksille on mukava asento sallittu. Ja 
tulee osata pysyä pitemmän aikaa alallaan kääntelemättä 
tuolillaan sinne tänne levottomana ja jännittyneenä. 

Mutta jätkänpä edelleen ystäväni huomioita noista 
vieraskutsuista. Kahvi sai vanhan tapansa mukaan kielet 
liikkeelle, ja vähitellen tuntuivat kaikki kotiutuneilta. 
Ystäväni huomasi, että seurustelua hieman vaikeutti se, 
etteivät kaikki olleet oikein varmoja, miten olisivat vieraita 
henkilöitä puhutelleet. Pelkkä »Te» ei tuntunut oikein 
spveliaalta ja oli taas aivan liian juhlallista aina mainita 
»Te, opettaja Pelkonen» tai »Te, neiti Keinola». Välimuotohan 
siinä paras onkin: silloin tällöin on lausuttava 
koko nimi arvonimineert ja toisinaan taas pelkkä »Te». 
Jotkut ratkaisivat pulman siten, että puhuivat »hänestä». 
Se oli kuitenkin hieman vaikeaa, olisihan siihenkin pitänyt 
lisätä nimi, jollei tahtonut puhua »hänelle siellä sohvan 
kulmassa» tai »hänelle, jolla on lasisilmät päässä». Vanhat 
ihmiset puhuttelevat usein vieraita »hän» sanalla, 
mutta älkää te, nuoret, siinä ottako heistä oppia. — Moni 
oli unohtanut vieraan nimen tai kuullut sen väärin, ja niin 
tuli ystävästänikin, joka oli muulle seuralle aivan vieras, 
Siikanen. Ehkä moni epäröi lausua hänen oikeaa nimeänsä 
— Sikanen — , peläten loukkaavansa, jos sittenkin 
olisi sattunut kuulemaan nimen väärin. (Sellainen nimikö 
enolla onkin! kuuluivat nuoret keskenään nauraen kuiskailevan.) 
Isäntä olikin leikkisästi huomauttanut ystävälleni:
' »Sinusta tulikin nyt kala, vaikk'et ennenkään mikään 
lintu ole ollut», ja vain muutamat seurassa näyttivät 
tuon leikin ymmärtävän. Isäntä huvittikin seuraa hauskoilla 
puheillaan, ja parhaansa teki emäntäkin, niin että 
iloa oli lopulta aivan yllin kyllin. Talon poikaa pyydettiin 
soittamaan viulua, eikä hän kieltäytynytkään, mutta monet  

vieraat menettelivät tahdittomasti keskustelemalla innokkaasti 
soiton aikana. Varmaankaan he eivät itse olleet 
mitään koskaan esittäneet epäkiitolliselle kuulijakunnalle, 
muuten olisivat he ymmärtäneet, miten suuri loukkaus 
tuollainen menettely on esiintyjää kohtaan. Vähän myöhemmin 
pyydettiin pitäjän uutta opettajaa, joka oli etevä 
lausuja, lukemaan joku kertomus tai murrejuttu, mutta 
hän kieltäytyi yhtä itsepintaisesti kuin toiset häntä siihen 
kehoittivat. Kiistan, joka puolelta jos toiseltakin oli hieman 
tahditonta, keskeytti emäntä tarjoamalla hedelmiä. 
Sivumennen tässä huomautan, että ystäväni erikoisesti 
mainitsi, ettei tarjoiltu paljon, vaikka isäntäväki olikin 
varakasta. Luonnollisesti ei vieraita toki pidetty kuivin 
suinkaan. Eräs vieraista huvitti seuraa omenalla tekemillään 
silmänkääntötempuilla. Ja nauruun unohtui koko 
ikävä välikohtaus. Tahtoisinpa painaa mieleenne, että 
seurassa ei tule liiaksi kursailla, jos pyydetään esittämään 
jotakin, mutta väärin on myös väkisin pakottaa toista, 
joka kerran on kieltäytynyt. 

Tupakoitsijoita ei joukossa näkynyt olevan useita, tai 
ehkä he eivät tupakoineet kohteliaisuudesta naisia kohtaan, 
sillä vain kolme, neljä miestä käytti hyväkseen tupakkapöydän 
antimia. Mutta he eivät siihen edes pyytäneet 
lupaa naishenkilöiltä, kuten olisi pitänyt. Te, pojat, 
nyt tietysti ette sellaista pahaa tapaa opettelekaan, mutta 
voittehan kuitenkin tietää, että milloin naisia on seurassa, 
tupakanpolttoa on parasta välttää, vaikka he siihen kohteliaisuudesta 
luvankin antaisivat. 

Seurassa oli riittävästi pitäjän laulukuoroon kuuluvia 
henkilöitä, niin että saatiin vielä kuulla kuorolauluakin. 
Oli jo pian käsillä kotiinlähtöaika, muutamat olivatkin jo 
huomaamattomasti poistuneet sanottuaan jäähyväiset vain 
talonväelle. Keskustelu ei laulun jälkeen enää ollut yhtä 

vilkasta, ja jonkun suu aukeni jo enemmänkin, kuin puhumiseen 
olisi tarvittu, eikä tuo muuten niin liikkuva käsikään 
ehkä aina sattunut oikeaan paikkaan peittämään 
tuota näkyä muilta. Usein kehoitetaan harjoittelemaan 
pitämään kielensä kurissa, syystä kyllä, mutta ihmisten 
tulisi oppia hallitsemaan leukojaankin, etteivät ne avautuisi 
sopimattomassa tilaisuudessa leveään haukotukseen, 
vaikkapa sitten vedet silmään kihoaisivatkin sitä vastaan 
ponnistellessa. — Niin, seurassa osoittautui levotonta liikehtimistä, 
kunnes eräs vanhemmista henkilöistä nousi 
lähteäkseen ja meni kiittämään ja hyvästelemään emäntää 
ja isäntää sekä talon muuta väkeä. Sitten hyvästelivät 
vieraat keskenäänkin, mikäli heillä ei ollut yhteinen 
matka. Isäntäväki auttoi eteisessä vieraille päällysvaatteet 
ylle ja saattoi ulko-ovelle asti toivottaen hyvää yötä. 
Ystäväni jäi yöksi taloon. Vaikka hän kertoikin minulle 
tästä vierailusta, niin luulen, ettei hän isäntäväen kanssa 
kuitenkaan arvostellut noita hänelle tuntemattomia vieraita 
puolellakaan sanalla. Eikä isäntäväki tainnut keskustelua 
siihen suuntaan jahtaakaan. Ystävälleni tarjottiin 
illallinen ja sen jälkeen hänet vietiin nukkumaan vieraskamariin, 
mikä, samoin kuin vuodevaatteetkin, varmaankin 
oli hyvin lämmitetty, koska ystäväni ainakaan ei 
valittanut saaneensa siellä yskää tai reumatismia. 

Olen kertonut teille muutamia ystäväni huomioita vierailusta 
samoin kuin omiakin kokemuksiani. Vierailulle 
joudumme kaikki elämässämme siksi usein, että sietää 
kyllä jo edeltäkäsin harkita, miten sellaisessa tilaisuudessa 
tulee menetellä, ettei sattuisi tekemään pahoja 
erehdyksiä. 

Ilmoita, mikäli mahdollista, tulostasi vierailulle. Koputa 
ovelle. 

Jos sinulla on asiaa, niin älä kovin pitkälle lykkää sen 
esilletuomista. 

Muista, että ihmisillä on työnsä ja kiireensä. Mene 
vierailulle illalla. 

Harjoittele kotona, miten esittelisit vieraita henkilöitä 
toisilleen. 

Harjoiteltakoon kumartamista kotona sisarusten tai 
ystävysten kesken, jolloin on helppo vioista ja kankeuksista 
päästä. Opettele myös oikeaa istumista ja totuta 
kätesi pysymään alallaan. 

Jos voit jollakin tavoin huvittaa seuraa, niin tee se 
mielihyvin. 

Puhetavasta. 

Enon huulilla väikkyi veitikkamainen hymy nuorten 
istuuduttua ja kysyttyä, mistä tänä iltana puhutaan. 

— Koetamme nyt oppia, miten on puhuttava, sillä sitä 
taitoa ei olekaan jokaisella, jonka suussa kieli liikkuu. 
Puhetavassa ja puheäänessä esiintyvistä pienistä vivahduksista 
useinkin riippuu, teemmekö miellyttävän vaiko 
vastenmielisen vaikutuksen seuratoveriimme. Kaikki teeskentely 
on aina pahasta, siksi onkin pyrittävä luonnollisuuteen 
koko esiintymisessä ja niin puheessakin. Tehty 
sievistelevä tai juhlallinen äänensävy, jota ehkä vielä korostetaan 
samanlaisilla kasvojen eleillä, tuntuu naurettavalta. 
Ja luonteen alhaisuuden tuntomerkkinä on pidettävä 
sitä, että eri äänellä puhuu erisäätyisille henkilöille, 
alempiarvoisille röyhkeällä ja kopealla, ylemmille liehakoivalla 
ja matelevalla äänellä. Kaikkiin on suhtauduttava 
samankaltaisella ystävällisyydellä, ja tulee puheäänenkin 
sitä ilmaista. 

Puheääntään voikin hyvällä tahdolla paljon muodostella. 

Tunnettehan historiasta esimerkin Demostheneesta, 
joka piti pieniä kiviä suussaan, koettaen sitten saada 
äänensä kuulumaan yli meren kohinan, sekä nousi mäkeä 
ylös ja puhui samalla, ja näin kehittyi hänestä, änkyttävästä 
ja heikkoäänisestä miehestä, loistava kaunopuhuja. 
— Miellyttävin on tasainen, keskikorkuinen, hillitty ääni. 
Liika kimakka ääni pilaa tykkänään monen muuten miellyttävän 
naishenkilön vaikutuksen, puhumattakaan siitä, 
että tuollaisella äänellä puhuva mies aina tekee kovin naisellisen 
vaikutuksen. Mutta minkäänlainen karhun mörinän 
matkiminen, joka monesta on oikein miehuuden 
merkki, ei myöskään kuulu hauskalta. Liika kovaäänisesti 
puheleva henkilö vaikuttaa itserakkaalta, hän ikäänkuin 
pyrkii äänellään vallitsemaan kaikkia muita ja siten johtamaan 
keskustelua. Tuon tapainen menettely on jokaiselle, 
ja etenkin nuorille, sopimatonta. Hillitseminen on 
kaikkialla voiman merkki, ja hillitty, tasainen äänikin 
antaa omistajalleen lujan, eheän persoonallisuuden leiman. 
»Hullut huutavat, viisaat varoen puhuvat.» 

Monella on niin vikkelä kieli, ettei suusta tahdo peräkkäin 
mahtua niin paljon sanoja, kuin niitä tulisi. Tuollainen 
puhetapa on huolimattomuutta, sellaista höpinää ei 
lopulta kukaan jaksa seurata, eikä siinä ehkä niin paljon 
kuulemisen arvoista olekaan. »Paljon porua, vähän viljoja.
» Puhuessaan verrattain hitaasti ehtii hyvin harkita 
sanottavansa, valikoida sanansa, ja koko puhe tuntuu paljon 
vakuuttavammalta. Liika hitaus saa kuulijan myös 
kyllästymään, niin että hänen tekisi mieli onkia ulos toisen 
suusta nuo sanat, joista tämä tuntuu pitävän kiinni 
kuin saituri aarteistaan. Pyrkimys lausua ajatuksensa täsmällisessä 
ja lyhyessä muodossa kehittää myös suuresti 
ajatuskykyä. Kaikissa liike- ja virka-asioissa, samoin kuin 
puhelinkeskusteluissa olisi ainakin tuollaiseen lyhyyteen 

pyrittävä. Mutta seuraelämässäkin tekee täsmällinen 
puhetapa miellyttävän vaikutuksen ja herättää kunnioituksen 
tunteen asianomaista henkilöä kohtaan. Varottava 
on kuitenkin, ettei tuo lyhyys anna puheellemme jyrkän 
päättäväisyyden tai järkähtämättömän itsevarmuuden leimaa. 
Tekee esim. pahan vaikutuksen, jos sanomme: »Se 
ei ole totta!» »Minun tietääkseni» tai »käsittääkseni asia 
ei ole niin», on tuollaisessa tapauksessa paras ilmaisutapa. 
Vastaväitteet ja eriävät mielipiteet on aina lausuttava 
hillitysti, siten ne vaikuttavat tehokkaimmin, kuten jo totuudellisuudesta 
puhuessani huomautin. Muutamilla on 
vastaan inttäminen oikeana kiihkona. Eräs professori luennoi 
jostakin tieteellisestä kysymyksestä, esittäen siitä 
oman mielipiteensä. Hän kysyi kuulijoilta, mitä he asiasta 
arvelivat. Kun kaikki vakuuttivat olevansa samaa mieltä 
hänen kanssaan, sanoi professori, jolla oli juuri intohimona 
aina väittää vastaan: »Mutta minä olen eri mieltä.» 

Hitaasti puhumalla välttyy myös änkyttämisen viasta, 
;oka, milloin kysymyksessä ei ole elimellinen vika, johtuu 
useinkin ujoudesta ja tekee kiusallisen vaikutuksen 
kuulijoihin. 

Samoin kuin äänekäs puhe, on äänekäs naurukin seurassa 
sopimaton. Luonnollisesti on aivan eri asia, jos joskus 
kokoontuu joukko oikein hyviä ystäviä yhteiseen ilonpitoon; 
silloin voitte nauraa, niin että vedet silmistä tippuvat, 
mutta myöntänette, ettei röhönauru silloinkaan tee 
hauskaa vaikutusta. Ja suuremmassa seurassa tuskin mikään 
selvemmin lyö ihmiseen sivistymättömyyden leimaa 
kuin tuollainen nauraminen. Varsinkin vaikuttaa narrimaiselta 
omille sukkeluuksilleen hohottaminen. Joka ei 
osaa kertoa sukkeluuksia itse niitä kertoessaan vain hienosti 
hymyillen, jättäköön ne tykkänään kertomatta. Iloinen 
nauru ja hilpeä hymyily tekee seurustelun hauskaksi, 

mutta sillä tulee olla rajansa ja aikansa. Sanotaanhan: 
»Narrit tunnetaan paljosta naurustaan ja pölkkypäät ikuisesta 
hymyilystä. » 

Kiusallisimman vaikutuksen tekee seurapiirissä, jos 
pari tai useampia henkilöitä kuiskailee keskenään, samoin 
jos jotkut henkilöt puhuvat vierasta kieltä, jota kaikki eivät 
ymmärrä. Silloin on aina lähellä ajatus, että puhutaan 
pahaa jostakin läsnäolijasta tai muuten jotakin, joka 
ei sovi kaikkien korvien kuultavaksi. Kun aivan nuorena 
ensi kertoja olin seurassa ja tottumattomuuteni takiakin 
jo tunsin oloni epävarmaksi, niin jouduin aivan kokonaan 
hämilleni, kun pari seurassa olevaa neitiä alkoi puhua 
ruotsia, jota en ymmärtänyt: minusta oli aivan itsestään 
selvää, että he arvostelivat minua. 

Puhuessa on levollisesti katsottava puhetoveria silmiin. 
Joka taholle pälyileminen on huonon omantunnon merkki, 
tai tulee puhuteltu epätietoiseksi, kenelle toinen oikein 
puhuu, jos on useampia henkilöitä seurassa. 

Keskustellessa ei innoissaankaan tule ilmaista tuota 
mielenkiintoaan niin repäisevällä tavalla kuin tarttumalla 
toisen käteen, takinnappiin, tms. Niin taiteellisen luonteenlaadun 
merkiltä kuin tuollainen tuntuneekin, saattaa 
se toisen helposti hämilleen, jollette ole hyvin tuttuja. 
Eräs kiihkeä henkilö kysyi hitaalta talonpojalta tietä. 
»Pian, pian, minulla on kiire», sanoi kysyjä ja tarttui 
talonpoikaa takin rinnuksiin kiireissään hosuessaan. Talonpoika 
luulikin miehen haastavan riitaa, ja miten miehen 
kävi, sen saatte arvata. Taisi korvia perässä kuumottaa. 
— Meidän suomalaisten ei tule jäljitellä ulkomaalaisten 
tapaa puhua melkeinpä koko ruumiillaan. Ei 
sanoja tarvitse säestää käsien huitomisella, silmien pyörityksellä, 
silmäniskuilla, peukalon pyörityksellä, sorminivelten 
naksutuksella tai koputuksella. Ja jos teillä, 

pojat, vanhempana on parta, niin oppikaa uskoinaan, että 
se puhuessannekin pysyy paikallaan, vaikk'ette siitä alituisesti 
kiinni pidä. Tuollaiset totutut, hermostuneet liikkeet 
hermostuttavat muitakin. Silti ei puhuessaan saa olla 
kuin mikäkin kuvapatsas, aina aiheen laadun mukaan on 
käytettävä ruumiinliikkeitäkin hillityllä tavalla. Ne kuuluvat 
eloisaan, vilkkaaseen puhetapaan. 

Yhtä tärkeä, ehkäpä tärkeämpikin kuin puhumisen on 
kuuntelemisen taito. Ajatelkaapa, että kerrotte jotakin 
mieltänne kiinnittävää asiaa ja toinen katselee sitä kuunnellessaan 
pitkin seiniä, miten siitä loukkaannuttekaan. 
On osattava jakamattomalla huomiolla kuunnella ikävää 
tai teille ennen tunnettua asiaa. Teeskentelyä, sanotte 
ehkä. Itsehillintää, tahtoisin minä sanoa. On rakkauden 
osoitus lähimmäistämme kohtaan, kun huomaavaisesti 
kuuntelemme asioita, jotka häntä innostuttavat. Ja rakkauttahan 
meidän on pyrittävä osoittamaan lähimmäisellemme. 


Ei milloinkaan tule keskeyttää toisen puhetta, vaan on 
aina maltettava odottaa, kunnes hän on kaiken sanottavansa 
sanonut. 

Tulimme huomaamaan, että puhumisen taidossa on 
paljon oppimista, mutta melkein vaikeampaa vielä on oppia 
puhumaan suomea. Ei se ole lainkaan naurun asia, 
vaikeaa se ainakin minulle on ollut. Tulee ensiksikin oppia 
olemaan nielemättä tavuja. Savolaisia ei tuo synti 
vaivaa, pikemmin voisi heitä varoittaa laulamasta puhuessaan. 
Mutta länsi- ja eteläsuomalainen puree poikki 
useimmat sanat. Sehän johtuu murteesta, sanotte ehkä, 
ja eikö murrettakin voi käyttää keskustelussa? Voinee 
kyllä tutummassa piirissä, mutta yleisessä seurassa on 
parasta pyrkiä puhumaan kirjakieltä. Ja siihen on muulloinkin 
hyvä harjaantua, ettei sen puhuminen tarpeen tulIen 

olisi kankeata. Meidän on annettava kirjakielen vaikuttaa 
puhdistavasti murteeseen ja murteen rikastuttavasi 
kirjakieleen. Ainakin olisi luovuttava sellaisista 
ruotsinkielen väännöksistä kuin »kretasnekka, kaffe, talirikki, 
kaffeli, tuukata, petata, pluusi», jne. aivan loppumattomiin. 
Ne ovat hyvin rumia. Ja jos noita rumia vieraita 
sanoja on vältettävä, niin samaa on sanottava niistä 
ylen hienoista sivistyssanoista, jotka ovat monen korkein 
ylpeys. Minuun on aina tehnyt naurettavan vaikutuksen 
henkilö, joka »intresseeraa» (huvittaa) »konverseerata» 
(keskustella) tai ehkäpä vahingossa »konserveerata» (laittaa 
säilykkeeksi) tuolla tavoin, etenkin silloin, jos hän ei 
ole täysin »kompetentti» (pätevä) noissa asioissa, professori 
tai jotakin muuta sellaista. Rakastakaamme 
omaa kieltämme, joka kyllä pystyy ilmituomaan ajatuksemme. 


Entä sitten koululais- ja katupoikakieli? Kirja on 
»jännää», mennään kotiin »supimaan», »mellit» maksaa 
»piikin» kappale, jne. Ei ole hyvä opetella käyttämään 
tuollaisia sanoja, ne tulevat ehkä suuhun tottumuksen 
voimasta silloinkin, kun ei tahtoisi, ja kovin rumia ne 
cvat. Rumia ovat myös sellaiset puheen vahvistukset kuin 
»peijakas», »hiivatin», »kissa vieköön», »jes sentään», 
puhumattakaan varsinaisista kirosanoista ja vannomisista. 
Isälläni oli aina tapana sanoa kiroilevalle miehelle: »Miten 
paljon niitä perkeleitä sisälläsi mahtaa ollakaan, kun 
noin paljon on uloskin tulemassa !» Tytöillä on eräänä 
ikäkautena tapana käyttää omalaatuista liioittelevaa puhetta, 
»Hirveän suuri koira haukkui kauhean kovasti pienan 
pientä, »söötiä» tyttöä, joka kiljui niin että!» Taidatte 
olla, tytöt, juuri tuossa iässä, jolloin teihin hetkeksi 
on tarttunut jotakin »poikamaista». Kömpelöltä ja poikamaiselta 
ainakin tuollainen puhe tuntuu. 

Monilla ihmisillä on myös oma sanansa tai lausetapansa, 
jonka he liittävät aina puheensa sekä sopivaan 
että sopimattomaan kohtaan. Joku sanoo esim. aina »niin 
ain'», toinen »sillä lailla», »tuota noin», jne. Muistattehan 
kaikki Tukkijoen Tolarin »ottia tuota». Ja olenhan 
kuullut teidänkin hokevan: »Sanon mä, sanon mä, sanoo 
karvarin Kreeta!» ja tuolla matkitte Kreetaa, joka aina 
sanoo: »Sanon mä, sanon mä.» Hullunkurinen tapa Kreetalla 
ja paha tapa teillä, kun matkitte häntä. Varokaakin 
vain, ettette opettele mitään tuollaisia tapaa, joita muut 
matkivat, ja hyljätkää myös tuo toisten matkiminen. 

Nuoret olivat käyneet vakaviksi. Eno tahtoi lievittää 
sanojensa vaikutusta, kumarsi ja sanoi, koettaen saada 
ääneensä kohteliasta sävyä: »Ohoh!» Hymyillen jatkoi 
hän sitten: 

— Ymmärsittekö, että pyysin anteeksi, jos ehkä tulin 
pahoittaneeksi mieltänne. »Ohoh», sehän on suomalaisen 
anteeksipyyntö. Tuo sana tulee helposti kielelle, kun kiireessä 
satumme jotakin vahinkoa tai häiriötä aiheuttamaan. 
Olisi hyvä pyyhkiä se kokonaan pois sanavarastostaan, 
anteeksipyynnöksi se ei ainakaan sovi. 

Jos anteeksi pyytäessämme olemme hieman talonpoikaisia, 
niin olemme sitä hienompia kiittäessämme ja 
hyvästellessämme. Mehän korostamme oikein ranskalaisesta 
viimeisen tavun: hyväs-ti, kii-tos! Suomenkielessä 
on korko ensi tavulla, ja niin pitäisi noitakin sanoja opetella 
korostamaan. Käyttämällä sanaa »kiitoksia» välttää 
ainakin toisen näistä kompastuskivistä. 

Myöntö-, kielto- ja kysymyssanoja ei ole lausuttava 
yksinään, se tuntuu töksähtelevältä ja tekee puheen jäykäksi 
ja tylyksi. Ajatelkaapa vain jonkun vastaavan 
pyyntöönne pelkän: »Ei!», niin on kuin olisitte saaneet 
kylmää vettä niskaanne. Samoin ei ole kysyttävä pelkällä 

sanalla »mitä», vaan »mitä Te sanoitte» tms. aina 
tilanteen mukaan. »Hah» sanasta ei minun tarvinne 
mitään puhua. Mutta erikoisesti tahtoisin panna sydämellenne, 
että myöntämisessä alkaisitte käyttää aito suomalaista 
tapaa toistaa kysymyksen tärkein sana. Kun 
kysytään: »Kyläänkö sinä menet?», niin vastataan: »Kylään!
», eikä »Kyllä», puhumattakaan tuosta ruotsinkielestä 
lainatusta »Juu» sanasta. Tuo suomalainen vastaustapa 
on kaunis ja omintakeinen ja siksi olisi sitä aina 
käytettävä. 

Ja nyt: »Hyvää yötä!» 

»Hyvää yötä!» vastasivat nuoret ja lähtivät omalle 
taholleen sulattamaan kuulemaansa. 

Puhu tasaisella, hillityllä äänellä. Kaikki osaavat 
puhua, mutta kaikki eivät osaa puhua hyvin. 

Älä seurassa puhu mitään, mikä ei ole aiottu kaikkien 
kuultavaksi. 

Opi kuuntelemaan! Siitä on sinulle enemmän hyötyä 
kuin puhumisesta. 

Lue joku kirja, jonka suomenkieli on mallikelpoista, 
esim. joku Juhani Ahon teoksista. Kirjoita sitten ajatuksiasi 
paperille tavallisella arkikielelläsi ja tutki, mitä virheitä 
olet tehnyt. Totuttele vähitellen luopumaan vääristä 
puhetavoistasi. 

Pidä kirjaa siitä, montako kirosanaa, puheen vahvistusta, 
totuttua sanantapaa, tms. päivän kuluessa 
olet lausunut. Laske ne illalla yhteen ja pyri siihen, 
että niiden lukumäärä ilta illalta vähenee ja viimein 
loppuu. 

Opettele oikein kysymään ja vastaamaan! Opettele 
korostamaan oikein sanoja »kiitos» ja »hyvästi». 

Puheenaiheista. 

Eilen puhuimme kuoresta, nyt tutkimme ydintä. Muodon 
vajavaisuudet voi vielä antaa anteeksi, mutta sisällyksen 
rumuutta ei milloinkaan. Mistä on seurustelussa 
puhuttava? Parhaiten ehkä pääsemme siitä perille tutkimalla 
ensin, mistä ei pidä puhua. 

Nyt korvat auki, tahdon mainita yhden tärkeimmistä 
keskustelun ja elämänkin säännöistä: ei ole puhuttava 
itsestään. Omat asiamme kiinnittävät aina" niin liiaksi 
mieltämme, olemmehan itsekkäitä ja itserakkaita olentoja. 
Mutta muiden sydäntä lähinnä ovat myös heidän asiansa, 
eivätkä he useinkaan osoita todellista harrastusta meidän 
kokemuksiimme ja vaikeuksiimme. Meidän on siksi kuoletettava 
oma itsekkyytemme, joko sitten halumme loistaa 
oivallisuudellamme, tai toivomme muiden surkutteleman 
onnettomuuttamme. Unohtamalla itsemme löydämme 
itsemme. Myöntäkääpä, että hyvin pian kyllästytte ihmiseen, 
joka aina vain kertoo teille töistään ja toimistaan, 
antamatta teille lainkaan suunvuoroa. Ja mistä te haluaisitte 
hänelle puhua? Tietysti juuri myös itsestänne. Japanilaiset, 
joiden hillittyä käytöstä kaikkialla ihaillaan, 
pitävät ihmistä aivan sivistymättömänä, jos hän paljon 
puhuu itsestään. Ihminen, joka melkeinpä ensimmäiselle 
vastaantulijalle on valmis kertomaan tapahtuneet ja tapahtumattomat 
seikat omasta ja läheistensä elämästä, 
tuntuu, paitsi itserakkaalta, myös tyhmältä, ja ovathan 
nuo kaksi ominaisuutta todellakin sisaruksia. 

Ei ole koskaan tehtävä itseään miksikään seuran 
keskipisteeksi, se on paras keino ihmisten kunnioituksen 
saavuttamiseksi, ja itsekin saa silloin seurustelusta eniten 
huvia ja hyötyä. Seuraelämää johtamaan pyrkivälle soveltuu 

hyvin tuo alkujaan aivan toista ylhäisyyttä tarkoittava 
lause: »Ylhäällä käyvät suuret tuulet.» 

Entä sitten puhuminen muista ihmisistä? Varovaisuutta, 
nuoret, siinäkin! Panettelu ja juoruilu, joka on 
varsinkin naisseurassa niin tavallista, on vastenmielisimpiä 
inhimillisiä paheita, samoin kuin uskotun salaisuuden 
kertominen. Totta on, mitä eräs keskiaikainen pyhimys 
sanoi: »Vältä puhumasta kenestäkään poissaolevasta, sillä 
vaikka aloitetaankin hyvällä, niin lopetetaan usein pahalla.
» Ja jos toinen aloittaa puhua toisista ihmisistä, niin 
on vähitellen koetettava siirtää puhe muihin asioihin. Ja 
vaitiolokin on tässä hyvä ase; usein onkin niin, ettei ihmisille 
lainkaan ole tarvis huomauttaa, milloin he tekevät 
väärin, kun on vain vaiti, niin alkaa heidän omatuntonsa 
kyllä puhua. Muudan mies kertoi toverilleen kaupungissa 
sattuneen perhehäväistys jutun. »Sinä et siis olekaan tuttu 
siinä perheessä, kuten luulin.» »Olen tietysti, kuinka 
niin?» Toinen ei vastannut eikä toinenkaan enää katsonut 
tarpeelliseksi enempää kysyä. Asioista, jotka jollakin 
tavoin saattaisivat jonkun seurapiiriin kuuluvan epämieluisaan 
asemaan, herättäisivät ikäviä muistoja, jne, on 
vaiettava. »Hirttäytyneen talossa ei puhuta köydestä», 
sanoo sananlasku karkeasti mutta oikein. 

En ole myöskään udeltava keskustelutoverilta hänen 
yksityisasioitaan. On eri asia, jos hän niistä omasta aloitteestaan 
kertoo, mutta silloinkaan ei ole kysymyksillä yllytettävä 
häntä niistä laajemmin puhumaan. Moni loukkaantuu 
utelemisesta, ja itsellemmekin on eduksi, ettemme 
niin paljon tiedä toisten ihmisten asioista: emme 
silloin joudu kiusaukseen niitä maailmallekaan levittämään. 
Jos teiltä joku kärkkyy asioitanne, niin teette 
parhaiten kuittaamalla asian jollakin lyhyellä sanalla: 
»Eipähän mitään erikoista», tms., ja siirtymällä muihin 

kysymyksiin. Tuollaisen utelemisen takana on useimmiten 
juorulla lu, eikä ketään haluttane panna mainettaan 
juorun piinapenkille. 

Muiden imartelu ja liehakoiminen on alhaisen luonteen 
merkki. Imartelemalla osoittaa ihminen oikeastaan väli 
eksyvänsä toisen järkeä, edellyttäähän hän silloin, ettei 
toinen ymmärrä imartelijan liioittelevan hänen hyveitään 
ja ansioitaan. 

Itserakkautemme johtaa meitä alituiseen neuvomaan 
muita. Neuvoistamme ei kuitenkaan useinkaan ole mitään 
hyötyä, ihmiset kun kuitenkin seuraavat omia halujaan, 
liekin, jotka meiltä vartavasten neuvoja pyytävät. »Neuvokaa 
minua, mutta älkää neuvoko minua luopumaan aikeistani
», sanoi leskirouva kirkkoherralle kysyessään 
neuvoa, tulisiko hänen uudelleen mennä naimisiin. Joku 
viisas mies on sanonut, että maailmassa olisivat asiat 
paljon paremmin, jos kukin siinäkin suhteessa olisi itsekäs, 
että ajattelisi vain omia asioitaan huolehtimatta niin 
paljon muista. 

Seurassa ei myöskään olisi puhuttava sairauksista, 
paitsi tietysti aivan lyhyesti vastaten kysyttäessä omaa 
tai läheistemme terveydentilaa. Niinpä japanilaiset 
käytösohjeet neuvovat aina vastaamaan voivansa hyvin, 
vaikka olisikin sairas, ja vain lääkärille puhumaan kivuistaan. 
Ikävä todellakin on kuulla ainaista ruikutusta vedosta 
ja sen aiheuttamasta reumatismista, jota kohta joka 
toinen ihminen uskoo sairastavansa. Ja monen ihmisen 
saa alituinen taudeista ja sairaista puhuminen kuvittelemaan, 
että hänelläkin on tuo tai tämä tauti, ja saa hänet 
sitten juoksemaan yhden lääkärin luota toisen luo etsimään 
parannusta pelkälle luulosairaudelleen. On siksi 
parasta, että sairauksista seurassa ja kotioloissakin puhutaan 
mahdollisimman vähän. 

Uskonto on niin korkea ja suuri asia, ettei sitä ole suuremmassa 
seurassa koskaan otettava reposteltavaksi; toveri
- ja tuttavapiirissä voi siitä keskustella. Uskonnolliset 
vakaumukset kypsyvät hiljaisuudessa, ja hiljaisen 
hartauden on vallittava uskonnosta keskusteltaessa, mutta 
seurapiirissä ei tuommoista hartautta synny. 

Politiikka on nykyjään hyvin suosittu puheenaihe. Jokainen, 
joka juuri ja juuri tavaamalla saa selkoa sanomalehdistä, 
uskoo voivansa antaa erehtymättömiä lausuntoja 
niin hyvin oman maan kuin muun maailman tärkeistä kysymyksistä. 
Seurapiirissä ei keskustelu noista asioista 
kuitenkaan ole oikein paikallaan, koska niistä helposti 
aiheutuu kiistoja. Kaksi naapurusta, vanhoja ukkoja, 
jotka kauan olivat olleet ystävyksiä, joutuivat maailmansodan 
aikana aivan ilmi riitaan, kun he, ties millä perusteilla, 
kannattivat siinä eri puolueita, toinen Venäjää, toinen 
Saksaa. Ukot myrtyivät niin toisilleen, etteivät edes 
»hyvää päivää» sanoneet. Politiikasta puhuttaessa on 
cJtava hyvin varovainen lausunnoissaan. 

Jos teistä joku tulee tiedemieheksi, niin painakoon jo 
edeltäkäsin mieleensä, että tieteellisistä asioista ei yleisessä 
seurassa puhuta. Ne menevät yli useimpien näköpiirin. 
Nykyjään kuulee usein nuorten ja oppimattomienkin 
rohkeasti lausuvan ajatuksiaan kaikenlaisista 
asioista maan ja taivaan välillä, väittäen nojautuvansa 
tieteen ilmituomiin seikkoihin. Sana tiede lieneekin 
useimmiten niiden suussa, jotka vähimmin sitä tuntevat. 
Jos tieteellisistä asioista keskustelee, silloin ainakin tulee 
muistaa, millä varovaisuudella tiedemiehet itse puhuvat 
jo oikeiksi todistetuistakin mielipiteistään, jotka kuitenkin 
joku uusi todistus saattaa kumota. Ihmisen, joka itse ei 
ole tieteilijä, on siis kaksinverroin varovaisesti tieteellisiä 
totuuksia käsiteltävä. 

— Suo siellä, vetelä täällä! Jäljelle jää kai vanhan 
kansan tavoin puhua ilmoista, tokaisi Ville, ensi kerran 
puhjeten puhumaan koko seurustelukysymystä pohdittaessa. 


— Niistä kyllä sopiikin puhua, vaikk'ei yksinomaan; 
ne sopivat parhaiten puheen aluksi. Tosin ilmaisee henkistä 
köyhyyttä, jos aina täytyy turvautua säähän keskustelua 
jatkaessaan. Mutta jää vielä paljon muitakin aiheita. 
Päivän tapahtumat esimerkiksi. Sattuuhan kaikenlaista, 
josta puhuminen ei ole juoruilua eikä myös johda 
poliittisiin kiistoihin. Seurustelun alussa voi juuri puhua 
tuollaisista asioista sitten vähitellen kääntääkseen keskustelun 
arvokkaampiin henkisen elämän virtauksiin. 
Kirjallisuus, siinä ehtymätön puheenlähde. Seurapiirissä 
voi ottaa puheeksi paikkakunnan yleiset henkiset riennot, 
miten niitä edistettäisiin, miten säätäisin hyvän kirjallisuuden 
lukeminen yleisemmäksi, miten kotiopintotyötä 
edistettäisiin tai opintopiiri perustettaisiin sinne, missä 
sellaista ei vielä ole, miten iltamiin saataisiin hyviä ohjelmanumeroita 
— tältä alalta löytää keskustelunaiheita 
miten paljon tahansa. Ja lomassa puhutaan kotiaskareista, 
käsitöistä ja kankaankudonnasta, karjanhoidosta ja 
maataloustöistä, kunhan vain varotaan pitämästä mitään 
pitkiä esitelmiä. Urheilu on poikain kesken suosittu 
puheenaihe, ja kernaasti siitä tytötkin puhuvat. Matkat 
ulkopitäjiin, näköalapaikoille, laulu- tai muille juhlille 
ovat myös hyödyllistä puhuttavaa. Tulevaisuudensuunnitelmat, 
niistähän nuorilla pitäisi olla aivan loppumattomasti 
keskustelemista, samoin eri ammattialojen merkityksestä 
ja niihin vaadittavista kyvyistä ym. 

Yleisenä ohjeena voi pitää, että aina on pyrittävä puhumaan 
asioista, jotka herättävät seurapiirin tai yksityisen 
seuratoverin mielenkiintoa. Maamiesten keskuudessa 

puhutaan maanviljelyksestä, hevosista, jms., kauppiaiden 
kanssa kaupasta, perheenäidin kanssa talousasioista ja 
hänen lapsistaan — ja etenkin kunnollisista eikä kelvottomista 
lapsista — , opettajan kanssa kouluoloista, jne. 

Ja aina tulee muistaa: »Mikä sopii Jupiterille, ei sovi 
härälle.» Puheenaihe on valittava seurapiirin tai puhetoverin 
sivistysasteen mukaan. Nurinkurista olisi alkaa 
puhua taiteesta juurevien maanukkojen parissa. 

Mutta tähän asti ovat jääneet tykkänään koskettelematta 
ne keskustelunaiheet, jotka voivat tehdä ihmisestä 
rakastetuimman tai myös vihatuimman henkilön seurapiirissä: 
hauskat jutut, vitsit, huumori. Pitkiä kertomuksia 
ei ole kerrottava, sillä niihin helposti ikävystytään. 
Yleensäkin on seurassa puhuttava vähän kerrallaan ja 
sitä useammin. Huumorin suhteen on oltava hyvin varovainen: 
minkäänlaiset kaksimielisyydet eivät koskaan saa 
tulla kysymykseen, eikä toisten puutteellisuuksien ja hullunkuristen 
ominaisuuksien ivaaminen ansaitse huumorin 
nimeä. »Pila on hyvä, mutta rakkaus paras kaikista», sanoi 
eräs suuri leikinlaskija. Oikea huumori, joka kaikki 
sovittavaan vaippaansa kätkee elämän pienet kommellukset 
ja naurettavuudet, tuo iloa seuraan, mutta todella sivistynyt 
ihminen ei koskaan tavoittele mitään ilveilijän 
mainetta. On myöskin ihmisiä, jotka, tyhmästi kyllä, eivät 
ymmärrä mitään leikkiä; persoonallisia ominaisuuksia 
koskettelevia vitsejä olisi sentähden hyvin varoen käytettävä. 
Missä huumori ja tahdikkuus lyövät kättä toisilleen, 
siinä on hyvä seuraihminen. 

Pilan suhteen on aina muistettava, että mikään tuskin 
on ikävämpää kuin vanhojen, iänikuisten juttujen kuuleminen. 
Parhaatkin sukkeluudet kuluvat. Viisainta on 
myös olla kertomatta jotakin juttua, jos sen joskus ennen 
jo on kertonut joillekin seuran jäsenille. 



82 



Alussa mainitsin tärkeimmän keskustelusäännön, lopussa 
saakoon myös sijansa erikoisesti mieleen painettava 
seikka. Suuremmassa seurassa ei ole osoitettava erikoista 
huomiota jollekulle tai muutamille seuran jäsenille. Toiset 
tuntevat itsensä loukatuiksi, ja jos on kysymyksessä 
poikain ja tyttöjen välinen suhde, syntyy myös helposti 
juoruja. On pyrittävä mikäli mahdollista siihen, että koko 
seurapiiri tai ainakin suuret ryhmät kerrallaan ottavat 
osaa samaan keskusteluun. 

Keskustelutaitoa ei opita päivässä eikä parissa. Luontaisilla 
lahjoilla on siinä suuri merkitys, mutta hyvän kirjallisuuden 
lukeminen, ahkera seurustelu ja harras halu 
todella olla hyödyksi ja huviksi lähimmäisilleen kehittävät 
kuitenkin lahjattomastakin seuraihmisen, jonka puhetta 
kernaasti kuunnellaan. 

Narrit puhuvat paljon itsestään. Laske, montako kertaa 
esim. tunnin kuluessa olet lausunut »minä» sanan keskustellessasi 
seurapiirissä. 

Pyri puhumaan asioista eikä henkilöistä. Siten vältät 
juoruamisen pahan tavan. 

Ihmiset seurustelevat saadakseen itselleen huvia ja 
virkistystä. Uskonto ym. vakavat elämänkysymykset 
eivät siis kuulu tavallisen seurapiirin keskusteluaiheisiin. 


Puhuminen politiikasta on monessa seurapiirissä kuin 
kipinän heittämistä ruutitynnyriin. Karta siis sitä! 

Harkitse kotona vapaahetkinäsi sopivia puheenaiheita. 
Silloin et seurassa joudu tuppisuuksi. 

Puhu siitä, minkä luulet herättävän puhetoverisi mielenkiintoa. 


Huumori ja juttujen kertomisen taito on hyvä avu, 
jos sitä oikein käytetään. 



Pöytätapoja. 

Käyttäytyminen ruokapöydässä ilmaisee varmimmin 
ihmisen sivistysasteen. Ns. hienossa maailmassa onkin 
sääntöjä siitä, miten syödessä tulee ja ei tule menetellä, 
miltei lukematon joukko, joiden pelkkä muistissa säilyttäminen 
monelle jo olisi mahdotonta, ja vain lapsuudesta 
asti niihin tottumalla osaavat noihin seurapiireihin kuuluvat 
henkilöt niitä kaikkia noudattaa. Me otamme nyt vain 
puheeksi välttämättömimmät pöytätavat. 

Käyttäytyäkseen oikein ruokapöydässä tulee omata 
runsaasti itsehallintakykyä ja niin jo pöytään käydessäkin. 
Tulee odottaa, kunnes vanhemmat henkilöt, kotona 
vanhemmat ja vieraisilla isäntäväki, ovat istuutuneet, ja 
vasta sitten istuutua. Ruokarukous on muiden tavoin 
luettava joko ennen tai jälkeen istuutumisen, tai, jos 
muilla ei tuota tapaa ole, itsekseen. Ei sovi uteliaana 
katsella, mitä ruokia pöydällä on; se on herkkusuun tunnus. 
»Augusthan söi kaikki ruoat jo silmillään, ennenkuin 
edes ehti pöytään istua», sanoi isäni minulle, kun pienokaisena 
ruokarukousta luettaessa silmäni harhailivat 
ruoka-astiasta toiseen. 

Pöydässä on istuttava kunnollisesti, ryhdikkäästi. 
Kyynärpäitä ei millään ehdolla saa pöytään nojata. Jalkoja 
ei sovi pöydän alla niin ojennella, että joutuisi vierustovereja 
tai vastapäätä istuvia potkimaan. -Anteeksipyyntö 
tosin auttaa selviytymään sellaisesta, mutta saattaa 
sittenkin joskus syntyä käsitys, että asianomainen on 
pyrkinyt harjoittamaan »jalkakurtiisia», mikä epäilys ei 
suinkaan ole harmiton. 

Mutta nyt muutamia neuvoja tuleville emännille pöydän 
kattamisesta. Puhtaus on puoli ruokaa. Pöytäliinan 

ia ruoka-astioiden on siis oltava puhtaita. Pöytää kaunistavat 
suuresti maljakossa olevat tuoreet kukat, joita kesällä 
varsinkin on helppo hankkia, milloin taloon sattuu 
tulemaan vieraita, ja ihastuksella kotoinen väkikin niitä 
katselisi. Kunkin aterioitsijan edessä on lautanen syöntivälineineen 
ja laseineen, syvät lautaset ovat pinossa 
emännän paikan vieressä, emäntä kun jakaa liemiruoat. 
Arvokkaammille vieraille varataan paikat lähinnä emäntää 
tai isäntää. 

Kun sitten on lautasliina, missä sellaista käytetään, 
pantu polville — ei kaulaan — , niin alkaa ateriointi. 
Ruokapöydässä niittää huomaavaisuus kauneimmat voittonsa. 
Tomppeli ajattelee vain, mitä saisi suuhunsa, sivistynyt 
ihminen muistaa pöydässä olevan muitakin, tekee 
heille palveluksia ja pyrkii tekemään ateriahetken heille 
miellyttäväksi. Hän ojentaa pöytä toverille leipäkorin, 
kun huomaa tämän olevan ilman leipää, tarjoaa maitoa, 
jonkin ruokalajin, jne. Milloin itse tarvitsee jotakin, johon 
ei kurottamatta tai ylösnousematta ylety, on sitä pyydettävä. 


— Saanko leipäkorin, isä? — Kiitos! — Monta maitolasia 
on jo kaadettu puhtaalle pöytäliinalle ruokia kaukaa 
kuroitellessa. Ja rumalta näyttää tuollainen ylös alas 
keikkuminen. 

Koskaan ei ole mitään valikoitava, vaan on otettava 
se, mikä ensiksi tulee käteen tai haarukan piikkeihin. 
»Samassa pellossa ne kaikki ovat kasvaneet», oli isälläni 
tapana sanoa, kun me lapset valikoimme perunoita. — 
Voita ja juustoa on aina otettava sitä varten erikoisesti 
aiotuilla veitsillä, missä sellaisia käytetään, eikä omalla 
veitsellä. Lautasta ei tule mättää täyteen ruokaa, silmät 
eivät saa olla vatsaa vaativammat. Saattaa muuten helposti 
käydä kuten sydänmailla, kaukana ihmisten ilmoilta 

kasvaneille lapsille kinkeripidoissa: he ottavat niin runsaasti 
alussa tarjottuja ruokia, että kun perässä seuraa 
parempaa, he eivät enää jaksakaan syödä. Ja sivistynyt 
ihminen ei milloinkaan ole ahmatti. 

Entä veitsen ja haarukan käyttö! Ettei ole mitään niin 
pahaa, josta ei olisi jotakin hyvääkin, näkyy tässäkin, sillä 
vasenkätisyys on nyt melkeinpä eduksi. Haarukka pidetään 
vasemmassa kädessä ja sillä syödään, veitsellä vain 
leikataan, eikä sitä koskaan panna suuhun. Jotkut ovat 
kai liian laiskoja leikatakseen, ottavatpa vain lihapalan 
haarukan nenään ja puraisevat siitä. Miks'ei sitten yhtähyvin 
tartuta sormilla lihapalaan? Ja päinvastaisesta 
virheestä, tavasta leikata kaikki liha, perunat, ym. yhdellä 
kertaa palasiksi, tapasi isäni aina sanoa: »Syöhän nyt ensin 
sekin pala, jonka leikkasit, niin jaksat paremmin leikata 
edelleen. Kyllä lihapala odottaa.» 

Sitkeää lihaa leikattaessa on meneteltävä hyvin varovaisesti, 
ettei veitsi ilkeästi kirahtaen luiskahda, jolloin 
lautasen sisällyksestä saattaa helposti roiskahtaa jotakin 
pöytäliinalle, pöytänaapurin tai omille vaatteille. Ei kuulu 
hyviin pöytätapoihin haarukalla sekoittaa lihaa, perunoita, 
vihanneksia ja kastiketta pöperöksi. »Mitäs virkaa 
hampailla sitten on, jos lautasella jo ruoan puuroksi jauhatte
», sanoi isäni, joka leikinlaskulla koetti opettaa 
meille hyviä tapoja. Lääkäri saattaa kuitenkin määrätä 
jonkun sairaan noin tekemään, ja kotioloissa, milloin vieraita 
ei ole saapuvilla, voi tätä sääntöä katsoa läpi sormien, 
mikäli silti noudatetaan kaikkea siisteyttä. Jos jää 
kastiketta, milloin ruokaa ei ole muserrettu pöperöksi, ei 
lautasta saa puhdistaa veitsellä, lusikalla tai leipäpalalla, 
vaan täytyy se, mitä lihan, vihannesten ja perunain mukana 
ei ole saanut syödyksi, jättää lautaselle. Kun nyt 
kuitenkaan ei säästäväisyys- eikä siisteyssyistäkään ole 

soveliasta jättää oikeaa kastikemerta lainehtimaan lautaselleen, 
on kastiketta otettava vain sen verran, että se 
syödessä kuluu loppuun. 

»Joko äiti pelkää veitsien liiaksi kuluvan, kun on taas 
kalaa keittänyt.» Isä ei oikein pitänyt kalasta, siksi hän 
näin sanoi. Kalaa syödessä ei näet lainkaan käytetä 
veistä, vaan pidetään haarukka oikeassa kädessä ja tarpeen 
tullen autetaan vasemmassa kädessä olevalla leipäpalalla. 
»Helppohan noista ruodoista on laskea, montako 
kalaa olet syönyt, kun kaikki ruodot ovat niin kauniisti 
rivissä lautasen syrjällä kuin sotamiehet.» Nuorempaa 
veljeäni siten opastettiin kokoamaan ruodot kaikki yhteen 
kohtaan lautaselle. 

Lusikkaan ei tartuta koko nyrkillä, vaan samalla tavoin 
kuin kynään kirjoittaessa. »Kun ottaa vähän puuroa 
tai lientä lusikkaan, niin jaksaa sen viedä suuhun tarvitsematta 
koko kouralla siihen tarttua. Ja vaikka teillä nälkäkin 
on, niin älkää toki lusikkaa nielkö!» Tuolla tavoin 
leikkiä laskemalla opetti isä meitä, kun otimme lusikkaan 
liiaksi puuroa ja sitten työnsimme lusikan niin kauas suuhun, 
että kärki poskea pullisti. Liika pitkälle sitä ei ole 
työnnettävä, mutta ei myöskään ole hörpittävä lientä huulet 
pitkinä sen kärjestä. »Meidän sopii kyllä nähdä mutta 
ei kuulla syövän.» Hörppiminen ja maiskuttaminen ovat 
ruokapöydässä mitä vastenmielisimpiä tapoja. Monet 
hörppivät lientä, kun se on liian kuumaa; se jäähtyy kuitenkin 
parhaiten lusikalla liikuttamalla; puhaltaminen ei 
ole soveliasta. Hörppimisestä ja maiskuttamisesta johtuu 
mieleeni tapaus kouluajoiltani. Viisi koulupoikaa oli 
täysihoidossa vanhan leskirouvan luona. Eräällä heistä 
oli paha tapa hörppiä syödessään velliä ja juodessaan 
kahvia. Toiset häntä siitä pilkkasivat ja vakavastikin 
moittivat, mutta kun se ei auttanut, niin eräänä päivänä, 

kun syötiin kaljavelliä, kuului sellainen hörppiminen ja 
maiskutus, että ruokaemäntä tuli keittiöstä ruokasalin 
ovelle katsomaan. Ja tuo naula veti. Toveri oppi syömään 
ihmisiksi. Ilkeä tapa tosin opettaa toista, enkä 
neuvoisi teitä siten kohtelemaan tovereitanne. 

Vieraisilla ollessa voidaan tarjota tuntemattomia 
ruokalajeja, mieli tekisi olla niitä tykkänään ottamatta, 
mutta toiselta puolen tulisi opetella syömään valikoimatta 
kaikkia ruokalajeja. Pienestä pitäen on kotona jo totuteltava 
syömään vaikkapa vähän vastenmieliseltäkin tuntuvia 
ruokia. Ja pian niistä oppii pitämäänkin. Isäntäväki 
saattaisi loukkaantua, jos kieltäytyy jotakin ruokalajia 
ottamasta mainitsematta mitään hyväksyttävää 
syytä. Parasta on silloin ottaa vain hyvin vähän. Muuten 
saattaa helposti käydä kuten pojalle, joka pani täysinäisen 
lusikan piparjuurisosetta suuhunsa. »Minä kuolen, 
sanokaa terveiset isälle ja äidille», huudahti hän hädissään. 
Ken ei ole liian ahne, säästyy tuollaisilta ja monilta 
muilta ikävyyksiltä. Ahmiminen on aina sivistymättömyyden 
merkki; varsinkaan ei ole jälkiruokia ja muita 
herkkuja otettava runsaasti. »Maistan tätäkin taas», sanoi 
eräs torpanukko kinkeripidoissa ottaessaan jo ties monennenko 
kerran pannukakkua. 

Jos nyt sattuisi niin, ettei tiedä, miten jotakin ruokalajia 
syödään, on pyrittävä ottamaan oppia muista, mikäli 
se on mahdollista. Muuten ei ole sopivaa tarkastella toisen 
syöntiä ja ikäänkuin silmillään niellä palaa, minkä 
hän panee Suuhunsa. 

Jo vanhalla ajalla huomautettiin tapoja käsittelevissä 
kirjoissa, ettei ruokapöydässä yksinomaan ole huolehdittava 
siitä, että ruumis saa ravintoa, vaan on aterialla kiinnitettävä 
myös huomiota keskusteluun. Mielialan tulee 
ruokapöydässä olla iloinen, kaikki surut ja huolet unohdetaan 

pöytään istuttaessa. Pöytäkeskustelu ei saa olla 
liian syvämietteistä; päivän tapahtumat, hauskat jutut ja 
huumori sopivat parhaiten. Mutta ei ole puhuttava mitään, 
mikä voisi turmella muiden ruokahalun, eikä myöskään 
ruoasta. Ruoka suussa ei milloinkaan saa puhua; 
jos jotakin esim. kysytään, on vastattava vasta, kun suu 
on tyhjä. Siksi suuta ei saa tupata ruokaa täyteen, koska 
toinen silloin joutuu kovin kauan odottamaan vastausta. 
Muuten saattaa käydä kuten erään talon pojalle. Perhe 
söi kamarissa ja isä kysyi pojalta: »Olitko lunta luomassa?
» Poika oli niin täydessä työssä saadakseen suussaan 
edes vähän avarammat tilat, ettei lainkaan huomannut, 
kuinka isä jo ehti toisilta kysyä: »Kuka oli äsken 
pikkutyttöjä kiusaamassa, kun ne niin huusivat?» »Kyllä 
minä olin», tuli nyt vasta pojan vastaus sopimattomaan 
paikkaan. 

Liiaksi ei ole innostuttava keskustelemaan, sillä silloin 
unohtuu helposti huomaavaisuuden osoittaminen, ja hajamielisyydessään 
saattaa myös helposti aiheuttaa vahinkoja. 
Jos nyt sattuisi jokin vahinko — ja sattuuhan niitä 
varovallekin — , jos kastiketta, maitoa tai lientä läikähtäisi 
pöytäliinalle tai vierustoverin puvulle, ei siitä tule 
hätääntyä — siten asia herättää vain enemmän kiusallista 
huomiota — vaan on pyydettävä lyhyesti anteeksi. Ei 
kuitenkaan niin lyhyesti, että sanoo vain: »Ohoh!» Tuollainen 
tilanne on aina ikävä, joten on syytä olla mahdollisimman 
varovainen. — Paitsi itse suoranaisesti jotakin 
kaatamalla tai tiputtamalla, voi ruokapöydässä välillisesti 
ciheuttaa häiriöitä kyynärpäillään vierustoveria häiritsemällä, 
jos ei pidä jalkojaan alallaan, jms. — Syötyä ei 
lusikkaa, yhtä vähän kuin veistä ja haarukkaakaan, saa 
laskea pöydälle vaan lautaselle. »Sormillako sinä olet 
syönyt, kun veitsi, haarukka ja lusikka vielä ovat pöy- 

dällä kuten syömään ruvetessakin», sanoi isäni meidän 
noin tehdessämme. Pöydälle pantuina ne likaavat liinan. 

Pöydästä nousee ensiksi isäntäväki ja vasta sitten vieraat 
ja nuoremmat henkilöt. Jos jostakin syystä olisi 
pakko poistua ennen aterian päättymistä, on pyydettävä 
anteeksi poistumistaan. Vieraat kiittävät ateriasta joko 
yksinkertaisesti kumartamalta tai oikJta kädenannolla, 
jolloin emäntää aina kiitetään ensiksi. 

Kahvin, teen ym. virvoitusjuomien nauttimisesta vielä 
sananen. Niitä juodaan aina kupista tai lasista, ei milloinkaan 
lautaselta. Sokuria otetaan sokuripihdeillä tai, missä 
sellaisia ei ole, sokuriastiaan sitä varten pannulla lusikalla 
tai käsin, ei siis omalla kostealla, ehkä suussa pidetyllä 
lusikalla. Kermaa ei ole kaadettava niin runsaasti, 
että juomaa valuu lautaselle. Tätä on kyllä hieman vaikea 
noudattaa siellä, missä ties mistä syystä — ehkä merkiksi 
talon rikkaudesta — kaadetaan kahvia kuppi täyteen 
ja ehkä vielä lautanen puolilleen. Tuollainen yltäkylläisyys 
ei ole hyvien tapojen mukaista. 

Kahvileipää ei kasteta kahviin vaan syödään paljaaltaan 
ja kahvia juodaan — mutta ei hörpitä — päälle. Kovia 
korppuja voi kyllä kastaa kahviin. Teelusikka on sokurin 
sekoittamista varten, eikä tarkoitus lainkaan ole, 
että sillä hörpittäisiin kahvia, kuten monet tekevät. Juodessa 
ei lusikkaa koskaan pidetä kupissa. Sehän on jo 
kovin hankalaakin. Kun sokuri on sekoitettu, on lusikka 
pantava lautaselle. Kahvileipiä, jos niitä on useita eri laatuja, 
ei ole otettava kuin paria, kolmea lajia. Väliin tarjotaan 
kahvin kanssa leivoksia, niitä varten on silloin tavallisesti 
oma lautanen lusikkoineen, jolla leivos syödään. 

Omenoita ja muita samanlaisia hedelmiä tarjottaessa 
käytetään myös hedelmälautasta ja -veistä. Hedelmä 
kuoritaan ja leikataan viipaleiksi, jotka syödään; kuoret, 

siemenkota ja siemenet pannaan lautaselle. »Ei siemenistä 
vatsassa omenapuuta kasva, pankaa siemenet tuohon 
lautaselle, voitte sitten panna ne ruukkuun kasvamaan», 
sanoi isä meille, kun söimme omenat siemenkotineen päivineen. 


Pöytätavat orat siksi tärkeät, ja siksi paljon tuottaa 
haittaa ja ikävyyksiä ihmiselle olla niitä tuntematta ja 
noudattamatta, että niitä on jo varhain opittava ja aina 
pyrittävä noudattamaan. Siivottomuus syömisessä ja juomisessa, 
ahmiminen, hörppiminen, maiskuttaminen, röyhtäileminen 
ym. tuollaiset pahat tavat ovat jotakin eläimellistä, 
joka sivistyneeseen ihmiseen tekee vastenmielisen 
vaikutuksen. Olette seurassa tai yksinänne: ihmisarvonne 
vaatii teitä syödessänne ja juodessanne noudattamaan 
sekä kohtuullisuutta että siisteyttä. Luonnollisesti 
saattaa kotioloissa jättää joitakin tapoja huomioonottamatta, 
kuten jo mainitsin ruoan pöperöksi musertamisesta 
puhuessani, mutta yleensä on kotona tapoihin perehdyttävä, 
muuten käy syöminen vieraiden parissa kömpelösti. 


Muista, että pöydässä on syömässä muitakin kuin sinä 
yksin. Palvele heitä tarpeen mukaan. 

Opettele vasemmassa kädessä olevalla haarukalla viemään 
ruokapala suuhun. Opit sen kyllä pian, kun vain 
tahdot. 

Hörppimällä ja maiskuttamalla ruokapöydässä pilaat 
muiden ruokahalun. 

Ruokapöydässä ei vain syödä vaan myös keskustellaan. 
Mutta molempia ei voi eikä sovi tehdä yhfaikaa. 

Älä ota kaikkia kahvileipälajeja, mitä tarjottimella on. 
Silloin tulee emännälle se mieli, että olisi pitänyt olla ainakin 
yksi laji lisää. 

Sano itsellesi: käyttäydyn tänään ruokapöydässä niinkuin 
käyttäytyisin suurissa juhlissa. Tee niin joka päivä, 
niin olet koko ikäsi ollut kuin pidoissa. 



Käyttäytyminen ulkona liikkuessa. 

— Oletteko hiljakkoin tavannut Tuomas Tyhmästä 
maantiellä? Minä näin toissapäivänä, Etäämpää en oikein 
ollut selvillä, mitä sieltä vastaani tuli, kun kuulin viheltelyä, 
laulun rallatusta ja näin toisinaan savupilven 
pöllähtelevän. Kiire ei Tyhmäsellä nyt näyttänyt olevan: 
notkahtelevin polvin hän siinä laahusti vastaani askeleen 
silloin, toisen tällöin, ruumis aina hieman keikahtaen sen 
jalan puolelle, jolla hän askeleen astui. Hän oli oppinut 
polttamaan paperossia pitämättä siitä kiinni, ja siksi olivatkin 
kädet nyt vanhassa, rakkaaksi käyneessä kodissaan, 
housuntaskuissa. Niin, kiire ei Tyhmäsellä ollut, 
mutta kotoa lähtiessä hänellä varmaankin oli ollut huikea 
hoppu, kun muutamat liivinnapitkin olivat jääneet auki 
— takki nyt tietysti oli vedetty taskussa olevien käsien 
taakse, ja hattu oli nähtävästi ollut kokonaan unohtua, 
koska se vieläkin oli aivan takaraivolla ikäänkuin asemaansa 
ja tehtäväänsä jossakin määrin sopeutumattomana. 
Mutta kas, jo tuli toinen käsi taskusta ja tarttui 
paperossiinpa Tyhmänen roiskahutti aimo syljen ojan vierustalle. 
En kadehtinut sen kukkasen kohtaloa, joka tuollaisen 
kasteen sai. Lähelle tultuani väistyin varmuuden 
vuoksi toiselle puolelle tietä jo ennenkuin se olisi ollut 
välttämätöntä, sillä päättelin väistämisen joka tapauksessa 
kuitenkin tulevan minun osakseni. Kohdalla tervehdin 
nostamalla hattuani ja sanomalla hyvän päivän, sillä 

olimmehan me Tyhmäsen kanssa tutut. Tervehtiä aikoi 
Tyhmänenkin, mutta monenlaiset puuhat tarvittiin ennen 
kunnollista tervehtimistä: kädet olisi tullut vetää pois 
taskuista ja paperossi pois hampaista sekä sitten tavoitella 
hattua takaraivolta. Ja niin ehdinkin jo pitkälle ohi, 
ennenkuin Tyhmänen oli edes valmistelujen puolivälissäkään, 
ja kun en kääntynyt katsomaan taakseni — silloin 
olisin varmaan kohdannut Tyhmäsen katseen, sillä tunsin 
hänen tapansa aina katsoa vastaantulijan jälkeen — niin 
jäi minulta Tyhmäsen tervehdys saamatta. Kuulin sitten 
Tyhmäsen alkavan vihellellä, paperossi kun oli jo palanut 
loppuun. Että Tyhmänen viskasi hehkuvan paperossinpätkän 
tiepuoleen vähääkään ajattelematta, vaikka se 
olisi pudonnut rutikuivaan kanervikkoon, siitä olen aivan 
varma, muuten hän ei olisi ollut se mies, mikä hän oli. 

Tapasin sitten toisen kerran Tyhmäsen erään tuttavansa 
ja kahden naisen seurassa. He kulkivat parittain, 
Tyhmänen naisineen tien toista, toveri toista reunaa. 
Tyhmäsen suuren puhtaudenrakkauden syyksi täytynee 
lukea se, että hän kulki tien reunaa ja antoi naisensa vaivalloisesti 
hypellä kärtynuoman kahden puolen, missä oli 
1 okaista ja suuria kuoppia. Sääli minun kävi neitosta, 
kun Tyhmänen vielä pöllähytti sakeita savupilviäkin 
hänen silmilleen, tehden siten hänen näkönsäkin epäselväksi. 
Tyhmäsen oli reunassa hyvä kävellä ja siksi 
hän astelikin aimo askelin, niin että neitosella oli täysi 
työ pysyäkseen tasalla. Mistään saman jalan astumisesta 
ei tietysti ollut kysymystäkään. Yhtä tuossa näyssä vielä 
kaipasin: odotin Tyhmäsen sylkäisevän neitosen puolelle 
ja mahdollisesti hänen hameelleen, mutta Tyhmänen kasteli 
tapansa mukaan ojanvierustan kukkia. Mitenkähän 
olisi mahtanut käydä, jos neitonen olisi käyriyt ojan-, 
viereisellä puolella? 

Tyhmäsen toveri kävi tien toisella puolella, pulmahutteli 
hänkin savupilviä, mutta antoi toki neitosen kävellä 
tien viertä. En tuntenut tuota toveria, mutta epäilemättä 
hän oli Tyhmäsen serkku: ulkomuoto, käytös ja 
tavat puhuivat kaikki siihen suuntaan. 

Odotin — tai ehkä paremmin — olisin toivonut Tyhmäsen 
vas taantui lessani siirtyvän naisineen maantien toiselle 
puolelle kulkemaan toverinsa jäljessä, jolloin hänen 
naisensakin olisi saanut kulkea tienviertä. Se oli kuitenkin 
turha toivo, ja niin täytyi minun astella heitä vastaan 
keskellä tietä, ja silloin oli syyssateiden aika. Tervehdin 
ja — ihme kyllä — Tyhmänen ehti vastata, vieläpä hän 
teki hatullaan niin komean heilahduksen, että sain nähdä, 
millainen vuorikin hatussa oli. Ehkä johtui tuo suurenmoinen 
kohteliaisuus siitä, että hänellä nyt oli neitonen 
vierellään. Hänen toverinsa oli varmaankin likinäköinen 
ja vähäkuul öinen, sillä hän ei nostanut minulle hattuaan, 
vaikka katselikin minua aivan suoraan kasvoihin. Sekin 
mahdollisuus saattaa kuitenkin olla olemassa, ettei hän 
tietänyt, että muidenkin seurassa olijoiden tulee tervehtiä, 
jos vastaantulija tervehtii jotakuta. Siinä tapauksessa 
oli hänen tapansa katsoa vastaantulevaa silmiin hieman 
liian utelias, melkeinpä tungettelevakin, sitä enemmän, 
kun hän katsomisestaan huolimatta ei tervehtinyt, 

— Minulle oli kerran myös käydä hullusti Tyhmäsen 
takia, ehätti Ville väliin, kun eno hetkeksi pysähtyi. Ajoin 
polkupyörällä alas ahdetta samaa tienviertä kuin Tyhmänen 
käveli. Vaikka kuinka soitin kelloani, ei hän väistänyt, 
ja niin täytyi minun ajaa yli kärrynuoman keskelle 
ja olin vähällä kaatua. 

— Mutta minä, sanoi Aino, näin kerran Tyhmäsen ajavan 
polkupyörällä vanhan eukon nurin. Tyhmänen ajoi 
lainkaan varoittamatta aivan eukon sivuitse, tämä pelästyi, 

hypähti syrjään ja tietysti juuri. Tyhmäsen pyörään, 
ja niin kaatuivat he molemmat. Minun ymmärtääkseni 
olisi Tyhmäsen, joka nopeasti jälleen oli jaloillaan, nuori 
kun oli, tullut auttaa eukkoakin ylös, vieläpä pyytää anteeksikin, 
sillä Tyhmäsen syyhän tuo yhteentörmäys ainakin 
minun mielestäni oli. Mutta niinkö Tyhmänen teki? 
Kaikkea vielä! Ilma tärähteli vain niistä lukuisista »meistä, 
joita Tyhmäsen suusta pääsi, kun hän taas istui pyörän 
selkään ja ajoi tiehensä eukosta piittaamatta. 

— Entä sitten, kun Tyhmänen kyyditsi Kirkonkylän 
opettajatarta asemalle. Enohan oli silloin minun kanssani 
ja näki sen myös, sanoi Kalle. Kerropa siitä, eno, sinä 
osaat paremmin kertoa! 

— Hullunkuristahan se kulku oli. Hevonen taisi olla 
hieman laiska, ja Tyhmänen muiski ja nyki suitsista alinomaa. 
Piiskaa ei hänelle, viisaasti kyllä, oltu annettu mukaan, 
mutta sitä ahkerammin hän käytteli ohjanperiä. Ja 
kun hän oikein niillä huitoi, niin sai niistä ohjanperistä 
syytön jos syyllinenkin, opettajatar aivan kuin hevonenkin. 
Varmaankin olisi opettajatar kernaammin kävellytkin, 
mutta mihinkäs pääsi? Oli vielä lisäksi kelirikon 
aika, eikä Tyhmänen tietysti katsonut velvollisuudekseen 
yrittää välttää kuoppia, ja siksi saivatkin he vuoron perään 
ja väliin yht 'aikaa semmoisia töytäyksiä, että olivat 
lentää pois rattailta. Onneksi oli rattaissa likasuoj ukset, 
mutta me vastaantulijat katsoimme viisaimmaksi hypätä 
ojan yli siksi aikaa, kun Tyhmänen ajoi ohi. 

— Niin, ja muistatko sinä, eno, kuinka Tyhmänen sitten 
osoitti meitä sormellaan ja puhui jotakin opettajattarelle 
tietysti juuri meistä. 

— Muistan kyllä. Paljon olemme Tyhmäsessä löytäneet 
huonoja puolia, mutta ei ole lainkaan ihme, että hänellä 
niitä on, kun hän jo pojasta alkaen on saanut meneteliä, 

miten itse on halunnut. Tunsin hänet jo silloin, kun 
hän kävi koulua. Sitä elämää, mitä se poikajoukko vietti 
koulumatkoillaan! Kaikkien silmät pälyivät vain ympälistössä 
jotakin pahanteon tilaisuutta. Kissoja, koiria ja 
lintuja kiviteltiin ja luonnollisesti myös puhelinpylväiden 
porsliininuppeja. Parasta oli aikaihmisenkin välttää sitä 
joukkoa, ja hävyttömiä huomautuksia sieltä saivat osakseen 
varsinkin jollakin tavoin omituiset ihmiset. Ja kun 
muita ei ollut pilkattavana tai kiusattavana, niin kiusattiin 
pienempiä ja heikompia tovereita. Ei ole ihme, että 
Tyhmänen siinä joukossa kehittyi sellaiseksi kuin nyt on. 

Eräs muisto minulla vielä on Tyhmäsestä, ja sen nyt 
lopuksi kerron teille. Olin Kirkkojärvellä soutelemassa 
sunnuntai-iltapäivänä ja näin Tyhmäsen muutamine tovereineen 
saaressa, jonne he olivat saapuneet viettämään 
vapaa-aikaansa luonnon helmassa. Seurassa oli sekä 
miehiä että naisia, ja kuului saaresta aikamoinen hälinä. 
Kuulemistani sanoista päättäen pelasivat miehet korttia; 
r aiset näkyivät silloin puuhailevan keittohommissa. Luonnollisesti 
en mennyt niin lähelle, että olisin huomannut 
joitakin yksityisseikkoja heidän elämästään siellä. Mutta 
seuraavana päivänä mennessäni onkimaan saaren rantaan 
oli siellä vielä jäljellä hyviä todisteita siitä, miten seura 
oli elänyt. Tallatulla nurmella oli huiskin häiskin sanomalehden 
palasia, munankuoria, lihankamaroita ja muita 
ruoantähteitä, puoliksi palaneita kekäleitä, ym. Männynja 
kuusenoksia oli paljon katkaistu: nähtävästi oli niitä 
viety kotiin matkamuistoina. Sama kohtalo oli kai tullut 
kukkien osaksi, koska niitä näkyi siellä täällä maassa irtireväistyinä 
ja lakastuneina. 

— Mutta onko sitten väärin poimia kukkia ja taittaa 
havuja kukkamaljakkoa varten? kysyi Aino. 

— Ei suinkaan, mutta turhan tähden ei kukkia ja puunoksia 

ole revittävä. Onhan rumaa heitellä kukkia lakastumaan. 
Kauneimmathan kukat ovat siellä, minne ne 
luonnostaan kuuluvat, nurmikolla. Ja puita taas saatamme 
helposti vahingoittaa raastamalla varomattomasti 
oksia niistä. Ihmisen on luomakunnan herrana suhtauduttava 
luontoon rakkaudella. — Mies aikoi orpolasta 
ottaa itselleen tytön kasvatiksi. Tytöt olivat juuri puutarhassa. 
Katsellessaan siellä tyttöjen puuhia huomasi 
mies erään tytön hellävaroen uudelleen istuttavan kukan, 
jonka hän oli tullut kiskaisseeksi ylös rikkaruohoja kitkiessään. 
Tämän hän otti kasvatikseen eikä hän valinnassaan 
tainnutkaan erehtyä. 

— No, sanokaapas nyt, ymmärrättekö, miksi olen teille 
Tyhmäsestä puhunut? 

— Siksi varmaankin, ettemme käyttäytyisi ulkona liikkuessamme 
Tyhmäsen tavoin, sanoi Kalle. 

— Aivan niin. Tyhmäsiä näkee aivan liian paljon 
maanteillämme ja kaupunkiemmekin kaduilla, että toivoisin, 
ettette te enää lisäisi niiden lukua. 

Älä kulje kädet taskussa! Älä myöskään hosu niillä 
kuin olisivat ne tuulimyllyn siivet. Opettele oikeata, ryhdikästä 
kävelemistä jossakin yksinäisellä metsätiellä hyvän 
toverin seurassa käydessäsi. 

On ihmisiä, jotka tarvitsisivat silmät selkäpuolelleenkin. 
Oletko sinä niitä: katsotko taaksesi vastaantullutta 
henkilöä? 

Anna seurassasi olevan naisen tai arvokkaamman henkilön 
kulkea siinä, missä käveleminen on mukavinta. 

Noudata sääntöä vastaantulevien väistämisestä: väistä 
aina oikealle. 

Muista ulkona luonnon helmassa ollessasi, että ihmisen 
kutsumus on jalostaa luontoa eikä rumentaa sitä. 

Käytös matkoilla. 

— Eläköön, nyt olen aivan vapaa, kukaan ei tunne minut, 
ja siksi voin käyttäytyä, miten itse parhaaksi katson! 
Näin tuumivat varmaankin monet lähtiessään matkalle 
varsinkin vieraammille seuduille. He tunkeutuvat 
sisään vaunuun tuuppien muita saadakseen vain hyvän 
paikan, yön aikana heittäytyvät he penkille nukkumaan, 
vaikka kaikilla ei edes ole kunnollista istumapaikkaa, jättäen 
sanalla sanoen kaiken säädyllisyyden taaksensa. 
Tällaista käyttäytymistä näkee usein rautateillämme. Aivan 
toisin on laita esim. monin paikoin Amerikassa. Siellä 
pitävät miehet kunnia-asianaan laskea ensin sisään naiset, 
lapset ja vanhukset, ja kaikki käy hyvässä järjestyksessä. 

Riippuen erilaisesta luonteesta esiintyvät taas muutamat 
ihmiset matkalla erikoisemmin komeasti ja loisteliaasti; 
he käyttelevät rahoja, kuin olisivat suuriakin pohattoja, 
ja pyrkivät kaikessa näyttämään tärkeämmiltä 
ja suuremmilta kuin todella ovat. On melkeinpä vieläkin 
rarrimaisempaa käyttäytyä tuolla tavoin kuin tykkänään 
uskoa vapautuneensa kaikista hyvän tavan vaatimuksista 
tullessaan vieraille seuduille. 

Nuo, jotka matkoilla käyttäytyvät sopimattomasti, eivät 
ota huomioon sitä, että me muualla aina ikäänkuin 
edustamme kotiseutuamme, joten meidän tulisi kaksin 
verroin kiinnittää huomiota käytökseemme. Jos savolainen 
käyttäytyy Hämeessä sopimattomasti, niin saavat hämäläiset 
sen käsityksen, että sopimaton käytös kuuluu 
savolaisen luonteenominaisuuksiin. 

Sitäpaitsi osoittautuu yhä silloin tällöin todeksi vanha 
väite maailman pienuudesta, sillä odottamatta saattaa 
vieraillakin seuduilla tavata henkilöitä, jotka tuntevat 

meidät tai jotka ovat tuttuja niille, joista me mahdollisesti 
puhumme pahaa, jne. Kerronpa tässä tapauksen, 
jonka todistajaksi matkustaessani sattumalta jouduin. 

Eräs seura keskusteli äänekkäästi äskettäin lähikaupungissa 
esitetystä teatterikappaleesta, jossa pääosaa oli 
esittänyt eräs vierailija. Seura lausui hyvin ankaria arvosteluja 
näyttelijättärestä, eräs nainen varsinkin piti 
häntä aivan kykenemättömänä. 

Nähdessään vieressään olevan herran hymyilevän kysyi 
hän tältä kipakasti: »Enkö mielestäni ehkä ole oikeassa?
» 

— Ettekö tahtoisi, vastasi puhuteltu, lausua arvosteluanne 
rouva N:lle itselleen: hän istuu vastapäätä Teitä. 

Nainen alkoi hämillään pyytää anteeksi arvosteluaan, 
selittäen lukeneensa »Päivättärestä» tuon moittivan arvostelun: 
itse hän ei muka ollut teatterissa ollutkaan. Sitten 
hän alkoi soimata »Päivättären» arvostelijaa ymmärtämättömyydestä, 
puolueellisuudesta ja ties mistä. 

— Kehoittaisin teitä lausumaan tuon kaiken arvostelijalle 
itselleen, huomautti näyttelijätär hetken kuunneltuaan, 
hän on tuo teidän vieressänne istuva herra. 

— Arvaatte, että nainen tuli hyvin hämilleen. Tuollaista 
voi sattua, jos matkalla liian avomielisesti lausuu 
mielipiteitään ja muutenkin helpottaa kaikki huonoja taipumuksiaan 
hillitsevät ohjakset. On sopimatonta jonkun 
seurapiirin keskustella niin äänekkäästi varsinkin arkaluontoisista 
yleisistä tai jonkun henkilön kunniaa koskevista 
asioista, että muidenkin matkusta jäin huomio siihen 
kiintyy. Matkustettaessa vieraiden ihmisten seurassa ei 
yleensäkään ole keskusteltava niin äänekkäästi, että 
asiaankuulumattomatkin puheen kuulevat. Eikä toiseltapuolen 
seuran ulkopuolella olevan tule höristellä korviaan 
kuullakseen eikä sekaantua seuran puheeseen, ellei ole 

pakottavia syitä astua puolustamaan jonkun loukatun 
kunniaa. 

— Eikö sitten matkalla sovi aloittaa keskustelua vieraan 
henkilön kanssa? Yksin matkustaen saattaa aika silloin 
tulla hyvin pitkäksi. Kalle tätä tiedusteli. 

— Eihän tuo aivan sopimatonta liene eräillä rajoituksilla. 
Ensiksikin on silloin puheltava vain aivan tavallisista, 
etupäässä matkan kanssa yhteydessä olevista asioista, 
kuten näköaloista, entisistä matkoista, ym. sellaisesta. 
Ja on heti oivallettava lakata keskustelusta, jos 
huomaa seuratoverin olevan siihen haluttoman. Kiusallisia 
ovat ihmiset, jotka utelevat matkatovereiltaan kaikenlaista, 
vieläpä näiden yksityisasioitakin. Samoin tuntuu 
verrattain sopimattomalta, jos mieshenkilö matkalla 
pyrkii vieraan naisen tuttavuuteen ja päinvastoin. Nämä 
poikkeukset huomioonottaen saattanee matkalla kyllä 
ryhtyä keskustelemaan tuntemattomien matkatoverien 
kanssa ja voipa erikoisissa olosuhteissa esittäytyäkin. 
Me suomalaiset olemme tässä suhteessa yleensä tunnetut 
verrattain kylmäkiskoisiksi ja jäykiksi verrattuina moniin 
ulkomaalaisiin, joten ei haitanne, vaikka luonteemme 
siinä suhteessa hieman muuttuisikin. 

Tuo meidän jäykkyytemme ilmenee matkoilla monilla 
muillakin tavoilla. Kerran istui vastapäätäni täpötäydessä 
vaunussa eräs topakka eukko matkalaukkunsa rinnalla. 
Hän näytti olevan sitä lajia, jolla pitää olla joku 
holhottavana, ja kun ukko-parka ei matkustanut mukana, 
niin piti ottaa viereen edes matkalaukku. Vai pelkäsikö 
hän ehkä, että se hyllyltä varastettaisiin! Vaunussa oli jo 
seisomassakin muutamia ihmisiä, ja jotkut kehoittivat 
eukkoa nostamaan matkalaukun hyllylle tai panemaan 
penkin alle, mutta tuloksetta. Vasta konduktööri sai 
puoliväkisin eukon luopumaan laukkunsa välittömästä 

seurasta. Emmehän nyt kaikki ole noin töykeitä, mutta 
ei meidän avuliaisuuttamme yleensäkään voi kehua. Melkein 
poikkeuksetta olen huomannut, että naiset tai vanhat 
ihmiset saavat retustaa raskaat matkalaukut hyllylle vieressä 
istuvan nuorukaisen tai miehen sormenpäälläkään 
auttamatta. Ja harvoinpa saanee nähdä niin suurta uhrautuvaisuutta, 
että joku täydessä vaunussa luovuttaisi 
paikkansa seisomaan joutuneelle vanhukselle tai naiselle. 
Liiallisuuteen ei avuliaisuudessakaan ole mentävä. Sellaisena 
voi pitää esim. sitä, jos joku vaunussa viittilöi junaan 
astuville, että »tulkaa tähän vaunuun, täällä on 
kyllä tilaa». Tällaiset liian avuliaat ihmiset ovat aina 
valmiit neuvomaan ja auttamaan, tullen väliin suorastaan 
tungetteleviksi siinä suhteessa. Oikeaan tahdikkuuteen 
kuuluu sopivan keskitien löytäminen kaikissa kysymyksissä. 


Ankarasti tuomittava on sitä, ettei välitetä vaunussa 
olevista käytöshuomautuksista. Usein näkee tupakoitavan 
vaunuissa, joissa tupakanpoltto on kielletty. Ja jos siitä 
huomauttaa, saa tavallisesti röyhkeän vastauksen. Nuo 
tuollaiset luvatta tupakoitsijat syljeskelevät sitten vielä 
rohkeasti lattialle, varomatta niinkään suuresti, vaikka 
i yi j estä roiskahtaisi muiden vaatteillekin. Korttia näkee 
myös usein pelattavan, ja monen henkikin löyhkää heidän 
palatessaan ulkoa tai mukavuuslaitoksesta. Mitä tulee viimeksimainitun 
laitoksen käyttämiseen matkoilla, on se 
aina poistuessa jätettävä siihen kuntoon, missä toivoo sen 
olevan sinne mennessään. 

Siistinä on vaunukin pidettävä. Paperien, sanomalehtien, 
munankuorien, hedelmän jätteiden, ym. viskaaminen 
lattialle on sivistymätöntä. On kyllä toiselta puolen totta, 
ettei meidän rautatievaunuissamme ole mitään, mihin papereita 
ja muita jätteitä voisi heittää, sillä sylkiastiaan 

nyt ei paljon mahdu, eikä sitä siihen tarkoitukseen ole 
käytettäväkään. Kunnes tässä suhteessa tapahtuu parannus, 
on kai parasta koota jätteet paperiin ja heittää ne 
ulos. Eikä niitä niin paljon kerrykään, jollei matkusta 
vain syödäkseen, kuten monet näyttävät tekevän. Kerrankin 
näin vaunussa erään vanhan pariskunnan, joka 
matkusti vain muutaman asemavälin, mutta koko ajan 
pisteli poskiinsa voileipiä. Heille sen nyt saattoi antaa 
anteeksikin, he näyttivät muuten niin herttaisilta palvellessaan 
siinä toinen toisiaan, eivätkä he myöskään heitelleet 
mitään lattialle. Matkalla sopii kyllä syödä voileipiä, 
hedelmiä, jms., mutta täydellistä ruokapöytää ei 
junanpenkille sovi kattaa eikä syödä mutustella koko matkaa 
jo senkin vuoksi, että junassa saattaa olla joku nälkäinen 
raukkakin, jota piinaa toisten ylellisen syömisen 
katseleminen. 

— Mutta sellaisellehan voinee tarjota osaa eväistään, 
huomautti Aino. Vai hyväksyykö eno sellaisen menettelyn? 


— Miksipä ei, jos todella huomaa toisen olevan nälkäisen. 
Sitä saattaa kyllä olla useinkin vaikea huomata, 
sillä hienotunteinen ihminen ainakaan ei ahnaasti katsele 
jokaista suupalaa, jonka toinen panee suuhunsa, vaikka 
sitten olisikin miten nälkäinen tahansa. Ja moni saattaa 
loukkaan tuakin ruoan tarjoamisesta, peläten juuri toisen 
luulevan, että hän kadehtii tämän syömistä. Hedelmiä tai 
voileipää voinee kuitenkin toiselle tarjota, jos sen huomaa 
soveliaaksi. Sellaisesta hyväntekeväisyydenosoituksesta 
ei kukaan juuri pahastune. 

Mutta eräs asia, jossa helposti saattaa joutua ristiriitaan 
muiden matkustajien kanssa. Tarkoitan ikkunan 
avaamista. Vaunun ilmahan tulee tavallisesti pian huonoksi, 
kun on paljon matkustajia, joten on aivan luonnollista, 

että ikkuna avataan. Vaunun vastakkaisilta sivuilta 
niitä ei kuitenkaan tulisi avata, koska sillain tulee vetoa, 
ja sitähän niin useat pelkäävät eikä tietysti aina ilman 
syytä. Avatun ikkunan ääresssä istuja saa ainakin kärsiä 
vedasta, siksi tulisikin antaa hänen avata ikkuna tai 
ainakin alisi häneltä lupaa pyydettävä. 

Monet käyttäytyvät sopimattomasti junahenkilökuntaa 
ja muita matkustavan yleisön palvelijoita kohtaaan. He 
riitelevät konduktöörien kanssa, kiusaavat heitä tarpeettomilla 
kyselyillään, purkavat heille suuttumuksensa vaunujen 
huonoudesta, asemamiehille matkatavarain rahdin 
kalleudesta, jne. Alemmat virkamiehet eivät kuitenkaan 
sellaiselle mitään mahda, eikä heitä siksi tule niistä moittiakaan. 
Ettei näihin moitteisiin useimmissa tapauksissa 
olekaan mitään syytä, sen osoittaa se, että milloin nämä 
alemmat virkailijat kehoittavat valittajia kääntymään 
ylempien, määräävien virkamiesten puoleen, silloin ei valittajilla 
olekaan rohkeutta pysyä väitteissään. Miksi siis 
tuollaista löyhää ja vain toisten mieltä pahoittavaa puhetta? 
Virkamiehistön on raskasta palvella sellaista yleisöä. 
Toiselta puolen kohtelevat kyllä jotkut virkamiehetkin 
röyhkeästi yleisöä, ikäänkuin tahtoen sanoa: »Me 
tässä määräämme!» Ja silloin on kyllä siivo huomautus 
vääryyttä kärsineen puolelta paikallaan. 

Meissä jokaisessa lienee itserakkauden vikaa. Olemme 
hyvin onnellisia saadessamme nimemme johonkin 
tekeleeseen, ja monelle on merkinnyt elämän korkeinta 
saavutusta saada nimensä sanomalehtiin. Tuo itserakkaus 
varmaan selittänee senkin, miten kaikkialla näköalapaikoilla, 
asemilla ja junissakin penkit ja seinät ovat täynnä 
nimikirjaimia ja sellaista viisautta, jolle paperi varmaan 
olisikin ollut liian kaunista ja puhdasta. Niin itsestään 
selvää on tuollaisen tavan sopimattomuus, että kuittaan 

sen vain lyhyesti saksalaisella sananparrella: »Narrien 
nimiä ovat seinät täynnä.» 

Matkojen kehittävä ja sivistävä merkitys on katsottava 
hyvin suureksi. Ulkomailla pidetään pitempää ulkomaanmatkaa 
hyvään kasvatukseen ehdottomasti kuuluvana. 
Matkalla näkee ihminen uusia puolia elämästä, erilaisia 
tapoja, ihmistyyppejä, laitoksia. Henkinen näköpiiri 
siten laajenee, ja ihminen oppii arvostelemaan kotoisia 
olojaan, omaa itseään ja heimolaisiaan paljon suuremmalla 
puolueettomuudella ja selvänäköisyydellä. Sivistyneitä 
tapojakin oppii matkoilla, jos vain tahtoo niitä 
omaksua, sillä silloin näkee kyllä enemmän sopivia esikuvia 
kuin mitä useimpien kotoisessa seurapiirissä on. 

Matkalla edustat kotiseutuasi. Käyttäydy niin, ettet 
tuota kotiseudullesi häpeää. 

Matkalla on paras keskustella siitä, mitä matkaan 
kuuluu: näköaloista, matkoista, ym. 

Noudata matkustavalle yleisölle tarkoitettuja rautatievaunun 
tai laivahytin seinillä olevia käytösohjeita. 

Älä koko aikaa syö matkustaessasi. 

Ole kohtelias liikennelaitoksen virkailijoille. 

Älä piirrä nimikirjaimiasi tai kirjoita mitään seinille, 
penkkeihin, jne. 

Käyttäytyminen kirkossa. 

Olette varmaankin jo tulleet tuntemaan sen juhlallisen 
vakavan mielialan, mikä ihmisen valtaa hänen kirkkomatkalla 
kuullessaan kellojen soiton ja lähestyessään 
kirkkoa. Mikäli tuollaista hartautta tunnemme, sikäli 
olemme oikeita kirkonkävijöitä. Emme saa tuoda kirkkoon 
arkisia ajatuksiamme, jokapäiväistä mielialaamme, 

vaan olkoon sielumme kääntynyt iäisyyskysymyksiin. 
Tätä mielialaa on pukummekin ilmaistava: kirkkoon ei 
sovi tulla arkisissa tamineissa, mutta ei liioin ylen 
upeassa, räikeävärisessä tai muuten huomiota herättävässä 
puvussa. Ihmiset ovat uteliaita, ja sitä, jonka vaatetuksessa 
on jotakin epätavallista, käännytään katsomaan, 
syntyy liikehtimistä, supatusta, ja ihmisten mieli 
kiinnittyy tällaiseen syrjäseikkaan. On kuitenkin paljon 
ihmisiä, jotka kirkossa käyvätkin etupäässä saadakseen 
näyttää itseään; penkinkorvaan he istuutuvat koreasti 
pyntättyinä ja vilkaisevat aina silloin tällöin syrjäsilmällä, 
huomaako kirkkoväki heidät vai ei. Useata syrjäseudun 
ihmistä taas vetää sinne halu saada nähdä ihmisiä 
ja heidän pukujaan, ja he käyttäytyvät myös sen mukaan 
katsellen taakseen ja sivuilleen, siten häiriten muita. Uskonnon 
arvo vaatii kuitenkin meiltä toisenlaista mielialaa: 
hartauden tulee ilmetä puvustamme ja käytöksestämme, 
ja esiintymisessämme on meidän vältettävä kaikkea, mikä 
voisi johtaa muiden ajatukset harhateille ja häiritä heidän 
hartauttaan. Jo tästäkin syystä on pyrittävä myös 
saapumaan kirkkoon ajoissa, ennen jumalanpalveluksen 
alkamista, etteivät uteliaat taaskin saisi aihetta kääntyä 
taakseen katsomaan. Myöhästymiseen tekevät itsensä 
syypäiksi usein juuri ne, jotka asuvat lähinnä kirkkoa. 
Jcs milloin, niin ainakin kirkkoon tullessa, on oltava täsmällinen. 


Kirkon ovella ottavat miehet hatun päästään. Mahdollisimmman 
vähän melua herättäen etsitään sitten nopeasti 
istuinpaikka ja kumarrutaan rukoukseen. Sitten 
istutaan levollisesti, ympärilleen vilkuilematta, kunnes 
toimitus alkaa. Tarpeetonta ja sopimatonta on tähystellä, 
onko tuttavia kirkossa, ja nyökytellä heille päätään tervehdykseksi: 
sen kaiken voi tehdä kirkonmenojen päätyttyäkin 
kirkon pihalla. 

Kun sitten aletaan veisata virttä, niin lankeaa luonnostaan, 
että siihen ottavat osaa kaikki ne, jotka siihen kykenevät. 
Useissa kirkoissa kuuntelee seurakunta mykkänä 
lukkarin epätoivoisia ponnistuksia saada äänensä kuulumaan 
urkujen yli. Vanhat ihmiset ovat useinkin paljon 
hartaampia veisaajia kuin nuoret, mutta oppimattomina 
eivät he aina ole niin varmoja sävelestä, ja nuoret heille 
usein silloin nauravat ja tirskuvat. Nuorten olisi kuitenkin 
osoitettava parempaa kykyään laulamalla voimakkaasti 
ja oikein, jolloin vanhatkin paremmin pysyisivät 
mukana. Tahtoisin myös huomauttaa nuoren ihmisen velvollisuudesta 
etsiä virsikirjasta virsi vanhukselle, joka ei 
enää näe numeroita taululta. 

On tullut yleiseksi puheenaiheeksi, että maalaiskirkoissamme 
saarnan aikana niin yleisesii torkutaan Eihän 
ole vaikea ymmärtää, että perheenäiti, jolla useinkin lauantaina 
on ollut erikoisen paljon tehtävää ja joka ehkä on 
saanut yölläkin valvoa lapsen tähden, väsyy pitkän saarnan 
aikana ja tietämättään alkaa torkkua. Mutta rumalta 
se joka tapauksessa näyttää ja häiriöitä se saa aikaan, 
nuoret varsinkin kun eivät malta olla torkkujaa katselematta 
ja hänen päänsä hullunkurisille nyökähtelyille tirskumatta. 
Väsyneenä ja huonosti yönsä nukkuneena ei 
siksi tulisikaan mennä kirkkoon kenenkään, joka helposti 
torkahtaa. Monet saarnat panevat kylläkin kuulijan kovalle 
koetukselle pitkäveteisyydellään ja yksitoikkoisuudellaan, 
mutta sivistyneellä ihmisellä tulee aina olla siksi 
runsaasti itsehillintäkykyä, että hän puolisen tuntia voi 
tarkkaavaisesti kuunnella vähemmänkin taitavan puhujan 
esitystä» 

Nuoret ihmiset saarnan aikana harvemmin torkkuvat, 
mutta heilläkin on usein omat, iälleen ominaiset pahat 
iapansa. He eivät saata pysyä rauhallisina paikoillaan» 

Tytöt katselevat ja hypistelevät vaatteitaan, vilkuilevat 
ympärilleen uteliaina ja supattelevat toisilleen huomioitaan: 
sillä ja sillä on sellainen puku tai hattu, tuolla eräs 
eukko torkkuu, jne. Ja pojat tekevät toisilleen ja lähistöllään 
istuville kaikenlaisia kepposia, joille sitten yhdessä 
nauretaan. Häveliäisyyden ja kunnioituksen muita kohtaan, 
jotka ovat tulleet kirkkoon saamaan sielulleen ravintoa, 
pitäisi estää tuollaisesta häiritsevästä käyttäytymisestä, 
jos itse ei välittäisikään saarnasta ja jumalanpalveluksesta. 
Ja tähän sopisi mielestäni sananlasku: »Maassa 
maan tavalla tai maasta pois.» Kirkossa tulee käyttäytyä 
arvokkaalla tavalla tai on sitten oltava kokonaan kirkkoon 
tulematta. 

Yleiseksi tavaksi on tullut myös, että kirkossa ollessa 
ja varsinkin saarnan aikana imeskellään karamellejä tai 
yskätabletteja, yms. En pidä tuota tapaa jumalanpalveluksen 
juhlalliseen sävyyn mitenkään sopivana. Jos kuitenkaan 
ei usko muulla keinoin pysyvänsä hereillä saarnan 
aikana, niin parempi niinkin, kuin torkkumalla osoittaa 
välinpitämättömyyttään saarnasta ja saarnaajasta. Ja 
mikäli yskätabletit todella ehkäisevät häiritsevät ja kiusalliset 
yskänkohtaukset, niin on niiden käyttäminen sellaisessa 
tapauksessa aivan paikallaan. 

On ihmisiä, jotka eivät malta viipyä kirkossa jumalanpalveluksen 
päättymiseen asti, vaan lähtevät kesken pois. 
usein jo kohta saarnan päätyttyä. Näin menettelemällä 
saavat he kuitenkin aikaan häiriötä: syntyy liikehtimistä 
penkissä heidän kulkiessaan toisten editse, ja monet kääntyvät 
taakseen katsomaan poistu joita. Jos välttämättä 
täytyy lähteä kirkosta ennen kirkonmenojen päättymistä, 
niin on ainakin asetuttava istumaan lähelle ovea ja penkinkorvaan, 
jotta pääsisi pois niin huomaamatta kuin suinkin. 
Hyvä olisi, että kaikki olisivat loppuun asti. Pyhäpäivinä 

ei kenelläkään pitäisi olla niin kovaa hoppua, ettei 
ehtisi viipyä niitä muutamia hetkiä, jotka jumalanpalveluksen 
loppuosa vie. 

Rauhallisesti ja maltillisesti on kirkosta poistuit avakin. 
Nuorten levoton veri saa heidät sysimään muita ja pujottelemaan 
toisten lomitse ehtiäkseen ulos niin pian kuin 
suinkin. Itse asiassa ei siten juuri pikemmin pääse eteenpäin, 
ja kovin huonon todistuksen tuollainen tapa antaa 
nuorisosta, sillä osoittaahan se, ettei edes jumalanpalvelus 
ole noihin tungeksi joihin tehnyt mitään vaikutusta. 

Kirkon pihallakin tulee vielä kirkon hallita mielialaamme. 
Remuava ja ylen vapaa käytös ei siellä ole paikallaan, 
ja onhan kirkon ympärillä tavallisesti hautuumaa, 
jossa velvollisuus vainajien muistoa kohtaan kehoittaa 
meitä vakavaan käytökseen. 

Kirkosta palatessa tuottaa jalkamiehille useinkin 
suurta kiusaa hevosien välttäminen etenkin talven aikana. 
Monin seuduin onkin tullut oikein tavaksi ajaa kilpaa kirkosta 
kotiin. On tuo tapa nyt paikallaan tai ei, joka tapauksessa 
tulisi hevosella ajavien ainakin kirkon läheisyydessä, 
jossa väkeä vielä on tiheämmässä, ajaa hiljaa 
ja varovasti On säälittävää nähdä monien vaivalloisesti 
liikkuvien vanhusten hädissään kompuroivan tienoheen 
nopeasti ravaavaa hevosta väistääkseen. 

Kirkkoon menemme antaaksemme korkeamman elämän 
raikkaiden tuulien puhaltaa pois arkielämän tomut 
sielustamme. Maaseudulla on usein vieläkin sunnuntainen 
jumalanpalvelus ainoa henkistä virkistystä tarjoava 
tilaisuus arkisen työn lomassa. Olkoon siksi käyttäytyimsemmekin 
sopusoinnussa hetken merkityksen kanssa. — 
Vaatimattomuus, tyyneys ja hillitty esiintyminen on kaikkialla 
kaunista, mutta etenkin Jumalan huoneessa. Kirkossakäynti 
olisi kokonaan pyhitettävä elämän kalleimpien 

arvojen kunnioitukselle; silloin se ei enää olisi pelkkä 
tapa, vaan muodostuisi ihmiselle todelliseksi siunauksen 
lähteeksi. 

Muistui vielä mieleeni eräs asia, josta soveltuu puhua 
tässä yhteydessä. Tarkoitan nuorison käyttäytymistä 
rippikoulua käydessään. Kirkossa rippikoulua useimmiten 
pidetään, ja toivoisi oppilaiden siellä käyttäytyvän 
kirkon pyhyyden edellyttämällä tavalla. Usein kuitenkin 
mekastetaan ja ilakoidaan aivan kuin oltaisiin missä arkihuoneessa 
tahansa. Eikä aina riitä pelkästään se, ettei anneta 
tarpeeksi arvoa paikan pyhyydelle: usein suorastaan 
pilkataan kaikkein pyhimpiä asioita niin hyvin sisällä kirkossa 
ktlin ulkona kirkon pihallakin ollessa. Tottumusko 
vai mikä lie siinä vaikuttamassa, mutta minä vain en saata 
olla kirkossa arkenakaan hattu päässä tai nauraa ja jutella 
yhtä vapaasti kuin muualla. Kirkko saa minut hiljaiseksi 
ja miettiväiseksi. Nuorisossa, joka juuri on astumassa 
elämään, pitäisi myöskin minun nähdäkseni olla 
vielä paljon jäljellä lapsen uskoa ja lapsen harrasta kunnioittavaa 
mieltä, jöka kehoittaisi hillittyyn käytökseen 
kirkossa. Huonoa todistaa nuorisosta, jos se ei enää mitään 
kunnioita. Tuskinpa tulee sellaista nuorisoa ja sen 
tapoja jälkipolvikaan kunnioittamaan. Tehän ette vielä 
ole kaikki käyneet rippikoulua. Kun tulee teidän aikanne, 
niin koettakaa varovasti oikaista niitä tovereitanne, jotka 
ehkä käyttäytyvät sopimattomasti. Varmaankin elää heidänkin 
sisimmässään tietoisuus siitä, että nuoren polven 
on sopimatonta pilkata sitä, mitä edellinen polvi on pitänyt 
suurimmassa arvossa. Jos edes joku joukossa ottaa 
lippikouluajan niin vakavasti kuin se todella olisi otettava 
eikä ulvo susien mukana, niin vaikuttaa se muihin hillitsevästä 
Pitäkää te kuniatehtävänänne olla juuri noina 
Mllitsijöinä, muidenkin herättäjinä huomaamaan, mikä 

suuri merkitys on sillä askeleella, minkä nuori ihminen 
ottaa päästessään ensi kerran ripille. Eikä tätä siivon 
käytöksen vaatimusta ole muistettava ainoastaan silloin, 
kun istutaan kirkossa tai pappilan tuvassa, tulee muistaa 
myöskin ulkona ollessa ja vapaa-aikoina. Sillä ei mikään 
tee masentavampaa vaikutusta kuin kirkon ja pappilan 
seutuvilla räyhäävä ja ohikulkijoitakin häiritsevä 
lippikoulunuoriso, jolta kaikki ihmiset odottavat siivoa 
käytöstä. 

Saavu ajoissa kirkkoon. Kuvastukoon puvustasi ja 
esiintymisestäsi se hartaus, mitä kirkossakäynti edellyttää. 

Muhamettilaiset riisuvat kengät jaloistaan käydessään 
sisään moskeijaan. Jätä sinä ylpeys ja turhamaisuus kirkonöven 
ulkopuolelle. 

Älä poistu ennen jumalanpalveluksen päättymistä. 

Kiinnitä huomiosi enemmän siihen, mitä pappi puhuu, 
kuin miten hän puhuu. 

Muista jalkamiehiä, jos itse olet kirkolla hevosella. 

Käytös kokouksissa ja julkisissa huvis 
tilaisuuksissa. 

— Eikö tämän useampia vielä ole saapunut? kysyi 
Kankaan raittiusseuran puheenjohtaja jo toisen kerran 
tullessaan kokouspaikkaan käytyään välillä lähellä olevassa 
kodissaankin, kun määräaikana ei ollut ketään saapuvilla. 
Minkätähden sitten ollenkaan liitytään seuraan, 
kun ei edes käydä kokouksissa! Ja mitä hyötyä koko 
puuhasta on, kun ei edes täsmällisyyden hyvettä saa nuorisoon 
istutetuksi! Kokouksiin ei milloinkaan saavuta aikanaan. 
Suututtaa jo koko homma! No, aletaan sitten, 
eihän se kiukuttelemisesta parane! 

Puheenjohtaja ja kirjuri istuutuivat pöydän taakse ja 
kokous alkoi. Kysymyksessä oli tavallista arvokkaamman 
ohjelman järjestäminen, sillä Suonperän raittiusseura oli 
tulossa Kankaaseen vierailulle. Toimikunnat ja ohjelmansuorittajat 
valittiin nopeasti, ja niihin joutuivat ymmärrettävästi 
etupäässä sellaiset, jotka niissä toimissa aina 
ennenkin olivat olleet. Kun kaikki asiat oli käsitelty, lausui 
puheenjohtaja: 

— Ehdotan, että hetkisen pohtisimme kysymystä, miksi 
nämä kokouksemme ovat niin yksitoikkoisia ja miksi emme 
saa oikeaa henkeä ja innostusta harrastuksiimme. 
Kannatetaanko ehdotusta? 

— Kannatetaan! kuului yhteinen vastaus. 

— Puheenjohtaja! 

— Opettaja Inkilä! 

— Minun mielestäni, lausui opettaja, on siihen pääasiallisimpana 
syynä se, ettemme kokouksissa saa kieltämme 
liikkeelle. Onhan yleensäkin niin, että yhdistyksessämme 
vain muutamat jäsenet tekevät kaiken ja 
muut ovat vaiti joukon jatkona välttämättömiä nollia. Eihän 
kukaan viitsi tulla sellaiseen kokoukseen, missä kaikki 
asiat, olkootpa miten tärkeitä tahansa, kuitataan vain siten, 
että joku kannattaa alustajan mielipidettä ja vastaväitteitä 
ei lainkaan ilmesty. Mutta kyllä sitten kokouksen 
päätyttyä moititaan, että tehtiin kelvoton päätös. 
Minun mielestäni pitäisi kokouksen osanottajien rohkeasti 
lausua mielipiteensä. Silloin olisivat kokoukset hauskempia 
ja asiatkin tulisivat paremmin pohdituiksi. 

— Puheenjohtaja! 

— Herra Mäkinen! 

— Entäpä ei ole mitään uutta ja omaa lausuttavaa 
asiasta! Silloin täytynee vain sanoa kannattavansa edellistä 
puhujaa. Olihan meillä tässä takavuosina raittiusseurassa 

eräs jäsen, joka aina oli innokas lausumaan 
mielipiteensä, mutta puheen päätös oli useimmiten se, että 
puheenjohtaja kysyi: »Herra N. kannattaa siis edellistä 
puhujaa» ja herra N. myönsi niin tekevänsä. Eihän kannata 
tuollaiseen jaaritteluun aikaa tuhlata. 

— Niin lyhyesti ja asiallisesti tulisi yleensä mielipiteensä 
lausua, siihen minäkin yhdyn, lausui puheenjohtaja. 


— Eihän voi lausua mielipiteitään se, jolla ei niitä olekaan, 
huomautti opettaja Inkilä. Yleensä eivät yhdistysten 
jäsenet syvenny niihin asioihin, joita kokouksissa käsitellään, 
ja se olisi kuitenkin jokaisen yhdistykseen kuuluvan 
velvollisuus. On kyllä totta, että asiat monesti 
ovat ikäviä ja mitättömiä, eivätkä siksi voi herättää 
mielenkiintoa. Mutta useinkin ne muodostuisivat hauskemmiksi, 
jos niitä vähän syvemmältä pengottaisiin. 

— Eivät ne kaikki kokoukset sentään niin hiljaisiakaan 
ole, lausui puheenvuorollaan Vuorelan Eemeli, väliin 
luulisi sanojen melkein tulta iskevän, kun niin terävinä 
singahtavat toisiaan vasten. Ja useinkin on silloin 
kysymyksessä aivan mitätön asia. Tunnettehan kaikki 
esimerkin naapuripitäjästämme, jonka nuorisoseura niin 
kauan kinasteli siitä, ostettaisiinko erään isännän tarjoama 
maapala talon tontiksi vai eikö, että isäntä jo ehti 
myödä tontin muille. Semmoisia härkäpäisiä väittelijöitä 
me suomalaiset myös väliin olemme, eikä sellaisiinkaan 
kokouksiin lopulta kukaan viitsi tulla. 

— On täällä meilläkin usein ollut tuollaisia kiivaita 
kokouksia, lausui opettaja. Usein ei silloin enää malteta 
noudattaa säädettyä järjestystä, vaan keskeytetään toisen 
puhe välihuudahduksilla, vieläpä väliin alkamalla puhua, 
ennenkuin toinen on lopettanut. 

— Minua on usein, lausui puheenjohtaja, suututtanut 

se, ettei mitenkään tahdota ottaa vastaan tarjottuja tehtäviä, 
olivat ne sitten miten vähän vaativia tahansa. Joka 
kerran kuuluu johonkin yhdistykseen, hänen pitäisi myös 
toimia sen piirissä; siinähän suureksi osaksi yhdistyksen 
kasvattava merkitys piileekin. Kokouksissa ei siten usein 
tulekaan keskustelua asioista, vaan siitä, ketä henkilöitä 
mihinkin toimeen saataisiin. 

— Kun nyt kerran otettiin tällainen asia puheeksi, 
niin tahtoisin minäkin purkaa hieman sydäntäni. Kun 
kaikki tai useammat henkilöt eivät ota osaa keskusteluun, 
niin täytyy jonkun töki lausua asiasta mielipiteensä, ja 
sitten aletaan helposti pitää sellaista henkilöä, joka siten 
tavallista useammin puhuu kokouksissa, kunnianhimoisena 
ja itserakkaana. »Kas nyt, jo hän taas pyysi puheenvuoroa!
» kuiskaillaan silloin, ja se ei ole asianomaiselle 
hauskaa. Väärinhän onkin, että joku pyrkii yhdistyksessä 
ikäänkuin joksikin yksinmäärääjäksi, ja tuota epäluuloa 
välttääkseen ei kenenkään tulisi usein puhua kokouksissa. 
Mutta väliin tulee siihen suorastaan pakotetuksi. 
Näin puhui meijerin isännöitsijä. 

— Minä luulen, sanoi neiti Pihlaja, että monet naiset 
pysyvät poissa kokouksista sentähden, etteivät miehet 
aina käyttäydy niissä kyllin siivosti. Jotkut puhuvat kovin 
karkeasti, kiroil evätkin, lattialle syljeskellään ja tupakkaakin 
poltetaan, jollei muulloin, niin ainakin väliaikoina. 
Ja väliin, on sattunut, että muutamat ovat olleet 
juovuksissakin valistusjärjestöjen kokouksissa. Ainakin 
valistus pyrintöjä edustavien yhdistysten kokouksissa tulisi 
käyttäytymisen olla mallikelpoista. 

Kun ilta jo oli myöhäinen, lopetti puheenjohtaja keskustelun 
tähän, luvaten kuitenkin seuraavassa perheiltamassa 
pitää laajemman esitelmän asiasta. Eipä liene haitaksi, 
vaikka tekin ottasitte pohtiaksenne tuossa kokouksessa 

lausuttuja mielipiteitä, sillä paljon olisi korjaamista 
käyttäytymisessämme kokouksissa. 

- 

Kun nyt puhuin teille Kankaan raittiusseuran kokouksesta, 
niin kerronpa myös, millaista seuran iltamassa oli. 
Kuten tiedätte, on Kankaan pitäjä väkirikas — siellähän 
on mm. suuria sahalaitoksia, ja tukinkaatoa ja -uittoakin 
varten kokoontuu pitäjään paljon väkeä muiltakin paikkakunnilta. 
Mutta sivistysriennoissa ei pitäjä, ehkä juuri 
runsaan irtolaisväestönsä takia, ole mitenkään ensimmäisiä 
maassamme. 

Iltaman piti alkaa kello 7, ja lähdinkin sinne siksi 
kellomääräksi, vaikkakin hyvin tiesin, että siellä silloin 
tuskin vielä olisi muita kuin toimihenkilöitä. Yleensä 
kaikki ajattelevat: »Eihän sinne kuitenkaan ketään tule 
määräaikana, miksi minäkään sinne menisin yksin kököttämään 1
» Eikä silloin luonnollisesti kukaan aikanaan 
saavakaan. 

Koko iltaman alkuosan aikana ihmisiä tuli ja meni, 
niinkuin rautatieaseman odotussalissa junan saapuessa. 
Ehkä tulisi edistys seurojemmekin iltamissa järjestys paremmaksi, 
jos noudatettaisiin yhtä ankaraa säädöstä kuin 
kaupunkien teattereissakin, että ovet suljettaisiin heti, 
kun jotakin esitetään, ja avattaisiin vasta esityksen päätyttyä. 
Häiritsee sekä esiintyjää että niitä, jotka haluaisivat 
seurata hänen esitystään, tuo uusien iltamavieraiden 
ovestakäynti ja paikan hakeminen. 

Esitelmän ajaksi poistuivat monet eteiseen tai ravintolahuoneeseen 
nauramaan ja juttelemaan. He olivat varmaankin 
niitä, joiden iltama alkaa silloin, kun muiden 
päättyy: pikkutunneilla. Naurua ja tirskumista kuului 
taaempaa salistakin, keskikohdalta kuiskailua ja puhettakin, 

mutta etupenkeillä istujat tyytyivät ilmaisemaan 
puuttuvaa mielenkiintoaan haukottelulla. Väki näytti siis 
olevan sitä siivompaa, mitä lähemmäksi puhujaa tultiin, 
ehkä kohteliaisuudesta. Mutta vähän oli niin kohteliaita, 
että olisivat häntä tarkkaavasti kuunnelleet! Hän oli kuitenkin 
verrattain oiva puhuja ja onnistuikin lopulta saamaan 
kuulijakunnan hiljaisemmaksi. 

Häiritsevä käytös esitysten aikana on merkkinä sivistymättömästä 
luonteesta. On toiselta puolen kyllä myös 
tctta, että monet esitelmöitsijät panevat liian pitkillä esitelmillään 
kuulijoiden kärsivällisyyden kovalle koetukselle. 
Eivät kaikki nykyjään enää ole samaa mieltä kuin 
se kirkolliskokouksen maallikkoedustaja, joka ehdotti 
saarnaa kirkossa tunnin kestäväksi. »Kun kerran pitkän 
taipaleen takaa tulee kirkkoon, niin pitää siellä sitten jotakin 
myös saada kuullakseen», perusteli hän kantaansa. 

Pitäjän laulukuoro ja torviseitsikko oli välillä esittänyt 
kappaleitaan eikä lainkaan hullummasti. Yleisö ei 
kuitenkaan näidenkään esitykseen suhtautunut tarpeellisella 
kunnioituksella. Musiikille kylmäkiskoiset henkilöt 
käyttivät nuo hetket jutteluun, huutaen kilpaa torvien 
kanssa saadakseen toverin kuulemaan äänensä. Mikä 
puheensorina salissa olisi mahtanut kuuluakaan, jos torvet 
yht'äkkiä olisivat keskeyttäneet soittonsa! Mutta joukossa 
oli niin hartaitakin kuulijoita, että innostuivat hyräilemään, 
laulamaan, jopa viheltämäänkin mukana. He 
olisivat kuitenkin paremmin voineet käyttää lahjojansa 
liittymällä esiintyjiin. Salissa oli myös varmaankin joitakin 
musiikintuntijoita ja arvostelijoita, jotka nähtävästi 
halusivat tietää, kävikö kaikki hyvässä tahdissa, koska 
jalallaan jykevästi löivät tahtia varsinkin marsseja soitettaessa. 
Vai oliko se ehkä tarkoitettu ystävälliseksi 
avustukseksi johtajalle? Soitto- ja lauluesityksille tulisi 

yleisön entistä enemmän antaa arvaa: kuuluuhan musiikin 
harrastus meidän kansallisiin erikoispiirteisiimme. 

Seurasi sitt^i väliaika. Ravintolahuone tuli tupaten 
täyteen väkeä, sekä niitä, jotka sieltä jotakin etsivät suuhunsa, 
että niitä, jotka sinne menivät vain muuten, tai 
ehkäpä katsomaan toisten syömistä ja juomista. Tungoksen 
välttämiseksi olisi vain niiden mentävä ravintolaan, 
jotka sieltä aikovat jotakin ostaa. Tungos olikin hyvin 
suuri, etenkin ovessa. Ihmettelen, mitenkä lihavat emännät 
lainkaan olivat päässeet sisään, sillä muutamia sellaisiakin 
siellä oli. Ja samanlainen tungos oli ulko-ovella. 
Sanotaan kyllä olevan vaatimatonta jäädä ovensuuhun, 
mutta eivät nämä ovensuussa seisojat näyttäneet kovinkaan 
vaatimattomilta. Töytäyksiä siinä sai sisään- tai 
ulospyrkijä, ja kirosanat särähtelivät ilkeästi korvissa. 
Huomasivat tämän epäkohdan muutamat järkevimmät pitäjäläisetkin, 
koska eteisessä kuulin seuraavan keskustelun: 
»Kovin on heiniä lato täynnä, koska jo ulos ovestakin 
pullistuu!» sanoi toinen. »Mitä vielä, usko pois, eiköhän 
mahda olla tyhjää takana!» Ja salissa olikin tilaa 
miten paljon tahansa. Ovessa oli vähällä syntyä tappelu, 
kun eräs mahtipontinen tukkipoika koetti, »saisiko tuon 
ruuhkan vielä aukaistuksi». Kerta kaikkiaan tahtoisin 
huomauttaa: ovi on laitettu ulos- ja sisäänkäyntiä eikä 
seisoskelua varten. 

Väliaika päättyi. Näytelmäkappaleen piti alkaa, mutta 
valmistukset eivät vielä olleet lopussa. Yleisö, joka esitysten 
aikana aina oli niin mieltynyt keskinäiseen seurusteluun, 
ei nyt pitkää aikaa ollut tyytyväinen siihen, vaan 
alkoi kärsimättömänä kopistella jalkojaan )a. läiskyttää 
käsiään kiirehtiäkseen näytelmän alkamista. Tällaisen 
välttämiseksi olisi sopivinta esittää soittoa, lukea kertomus 
tai runo, jne. odotusaikana. 

Lopulta vedettiin esirippu syrjään. Ja kun kerran 
odotuksen jännitys oli lauennut, niin alkoi jo keskinäinen 
puhelukin taas seuraa miellyttää. Kovaäänisesti naurettiin 
sukkeluuksille ja kerrattiin niitä toinen toisilleen, arvosteltiin 
näyttelijöitä, jne. Vaikea oli saada mitään tolkkua 
kappaleesta, kun esiintyjätkin lisäksi olivat tuntemattomia. 


Kappaleen päätyttyä lähdin pois, joten en tiedä mitään 
siitä, millaista siellä oli tanssin aikana ja kotiin lähdettäessä. 
Mutta näkemättäkin tiedän sanoa, että tanssin 
aikana oven suussa oli suorastaan jättiläismäinen tyhjäntoimittajien 
ruuhka, niin että tanssijat saivat tyytyä 
vain puoleen saliin. Ihmettelen kovin, mitä nautintoa tuottaa 
muiden tanssin katseleminen, mutta monet tanssimattomat 
iltamissa viime hetkeen asti viipyvät. 

Ja poislähtiessä olivat ihmiset tietysti eteisessä niin 
tiheään sulloutuneina kuin silakat tynnyrissä. Sivullisesta 
näyttää tuollainen rynnistely aivan siltä, kuin olisi 
siinä kysymyksessä kamppailu elämästä ja kuolemasta. 
Jos todellakin olisi niin kiire kotiin nukkumaan, kuin ensi 
näkemältä luulisi, niin ei sitä niin kovin voisi moittiakaan. 
Mutta usein kuljeskellaan ulkona vielä tuntikaupalla iltaman 
jälkeen, hoilataan ja huudetaan ja herätetään kaikki 
ihmiset sikeimmästä unestaan. Me suomalaiset emme näy 
osaavan vielä hillitä itseämme: toisinaan olemme niin hitaita, 
että pitäisi vähintään sytyttää tuli vaatteisiimme, että 
vähänkin reipastuisimme, ja toisinaan on meillä taas niin 
kiire, kuin pitäisi meidän päivässä ehtiä elää koko elämämme, 
toisinaan meiltä ei saa sanaa suusta pyytämälläkään, 
ja toisinaan ei maailmaan tahdo mahtua kaikki se 
ääni, mikä kurkustamme lähtee. Kaikki tämä kehittymättömyytemme 
näkyy niin selvästi käyttäytymisessämme 
iltamissa ja juhlissa. 

Älä puhu kokouksessa puheenvuoroa pyytämättä. 

Jonkun puhuessa tulee kokoussalissa olla hiljaista. 

Lausu ajatuksesi lyhyesti ja asiallisesti. 

Yhdistyksen jäsenyys velvoittaa myös toimimaan yhdistyksen 
tarkoitusperien toteuttamiseksi. 

Saavu määräaikana kokouksiin ja huvitilaisuuksiin. 

Älä huvitilaisuudessa käyttäydy esiintyjiä ja muuta 
yleisöä häiritsevästi. 

Ovi on läpikulkua eikä seisoskelemista varten. 

Malta mielesi poislähtiessä. Älä lisää tungosta. 

Isänmaallisiin juhliin ei sovi kevyt ohjelma. Niissä ei 
siis myös sovi ilakoiva ja remuava käytös. 

Osoita kunnioitustasi Suomen lipulle. Älä salli kenenkään 
sitä häväistä tai pilkata. 

Kirjeenvaihdosta. 

— Vaikka jo onkin ohi se aika, jolloin oli tapana kirjoittaa: 
»Nyt otan pannan käteeni ja alan kirjoittaa, että 
olen voinut hyvin ja sitä samaa Herran lahjaa toivon sinullekin
», niin emme silti vielä ole niinkään edistyneet 
kirjeen kokoonpanemisen taiteessa. Sanon »taiteessa» ja 
täydellä tarkoituksella, sillä todella mallikelpoinen kirje 
on oikea taideteos. 

Jotta osaisimme kirjoittaa kunnollisen kirjeen, tulee 
meillä olla selvänä mitä aiomme kirjoittaa. Tottumattoman 
kirjoittajan on siksi parasta ensin laittaa jonkinlainen 
jäsennys, jossa on mainittu kaikki asiat siinä järjestyksessä, 
missä ne aiotaan esittää. Muuten tulee hän helposti 
kirjoittaneeksi sekaisin kaikista tapahtumista vähän 
tähän tapaan: »Meillä on pieniä kissanpoikia ja naapurin 
riihi paloi lauantaina. Ja niiden kanssa on niin hauskaa 

leikkiä ja meille tulee nyt vieraitakin ensi pyhäksi», jne. 
Käyttämällä hyväkseen jäsennystä välttää senkin ikävyyden, 
että kirjeen jo lopetettuaan huomaakin unohtaneensa 
tärkeän asian, joka sitten täytyy kirjoittaa jälkikirjoituksena. 
(P.S. = Post scriptum.) Tuttavien kesken tuollainen 
jälkikirjoitus kyllä sopii, mutta vieraammille henkilöille 
kirjoitettaessa tulisi sitä välttää, koska vastaanottaja 
sen johdosta päättelee kirjoittajan olevan huolimattoman 
ja välinpitämättömän siitä, minkälaisen vaikutuksen 
kirje tekee saajaan. Ja virallisen kylmiä asioita 
sisältävässä kirjeessä vaikuttaa jälkikirjoitus suorastaan 
naurettavalta. 

Paitsi että on tärkeää, että kustakin asiasta puhutaan 
vain kerran ja silloin tyhjentävästi ja että kullekin asialle 
varataan oma kappaleensa, on ainakin tottumattoman kirjoittajan 
parasta käyttää lyhyitä lauseita. Eikä tuota tapaa 
ole kehittyneemmälläkään virheenä pidettävä. Mahdolliset 
väärinkäsitykset vältetään silloin helpoimmin. 
Saksalainen sananlasku sanoo täydellä syyllä: »Kirjoittamamme 
kirjeet ovat pahimmat vihollisemme.» Kirjeessä 
ovat sanamme lähtemättöminä ja ) niiden vaikutus usein 
paljon jyrkempi, kun äänensävy, kasvojen ilme, ym. puheessa 
vaikuttavat tekijät eivät ole niitä lieventämässä. 
Ja lyhyin, selvin lausein kirjoitettu kirje tekee hauskemman 
vaikutuksen, mikäli tuossa lyhyyteen pyrkimisessä 
ei suorastaan mennä äärimmäisyyksiin. Taito osata esittää 
asiansa lyhyesti edellyttää verrattain suurta älykkyyttä. 
Muudan henkevä ranskalainen kirjoittikin ystävälleen: 
»Pyydän anteeksi, että tänään saat minulta näin 
pitkän kirjeen, mutta minulla ei ollut aikaa etsiä ajatuksilleni 
lyhyempää ilmaisumuotoa.» Ja muudan itävaltalainen 
runoilija kirjoitti äidille, jonka poika oli kaatunut 
taistelussa: »Surkuteltava äiti — kadehdittava äiti! Teidän 

N.N.» Tämä nyt jo on liioittelua ja muistuttaa lähinnä 
sähkösanomaa. 

Yksinkertaisuuteen on pyrittävä kielenkäytössäkin: on 
parasta välttää kuluneita lauseparsia, sellaisia kuin esim. 
alussa mainitsemani tapa aloittaa kirje. Lukemalla hyvää 
kirjallisuutta oppii parhaiten oikeaa kielenkäyttöä. Murretta 
voi kirjoittaa vain hyvin läheiselle ystävälle, varsinkin 
jos hän on poissa kotiseudulta, jolloin kotiseudun murrekin 
kertoo hänelle rakkaita kotimuistoja. 

Kirjeen esitystapa on luonnollisesti varsin erilainen 
aina sen mukaan, onko kyseessä asiakirje, kirje esimiehelle, 
määräysvaltamme alaiselle henkilölle tai läheiselle 
tuttavalle. Paljon riippuu myös käsiteltävästä aiheesta: 
erilainen on tietysti onnentoivotus kuin surusanoman kertova 
kirje. Monet kirjoittavat kaikenlaisista henkilökohtaisista 
asioistaan tavallisessa asiakirjeessä, jossa tietysti 
olisi vain mainittava kaikkein välttämättömin. Ja päinvastaisiakin 
virheitä tehdään: usean lapsen kirje vanhemmalleen 
tai ystävän ystävälleen on vain pelkkää tapahtumien 
luettelemista, ja kirje tuntuu melkein yhtä kuivalta 
ja ikävältä kuin joku lakiasetus. Läheisillemme henkilöille 
kirjoitetun kirjeen tulee olla niin sanoakseni osa 
itsestämme, sen tulee viedä meidän koko olentomme aivan 
kuin ilmielävänä vastaanottajan eteen. Miellyttävän 
kirjeen kirjoittamiseen tarvitaan runsaasti mielikuvitusta, 
ja siksipä osaavatkin naiset usein kirjoittaa parempia kirjeitä 
kuin miehet. 

Kirjeen otsikkona oleva tervehdys on kuin kirjeellinen 
kädenpuristus, ja senkin on oltava erilainen eri tapauksissa. 
Kun tavallisessa virkakirjeessä kirjöitetaan: 

»K. Herra Kauppaneuvos Markkanen, 

Oulu.» 

min ystävälle kirjoitetaan »Paras Veli!» tai »Hyvä Ystäväni!
» ja äidille »Rakas Äiti!». Kirjeen otsikon tulee virittää 
kirjeen saaja kirjeen edellyttämään tunnelmaan: 
hänen tulee siilä huomata joko olevansa tekemisissä liikeasiakkaan 
tai rakkaan ystävän kanssa. Muuten tahtoisin 
huomauttaa, että nykyjään pyritään luopumaan kaikista 
sellaisista liioitteluista kuin »Kaikkein korkeimmasti kunnioitettu, 
arvoisa Herra Tohtori!» jne. Eikä kirjeen lopussakaan 
käytetä pitkiä lauseparsia, vaan lopetetaan vain 
aivan lyhyesti esim.: 

Kunnioittaen: 

Arvo Roine. 

Hämeenlinna, Puistokatu 5.» 

tai jos kirjoitetaan ystävälle: »Toivo-veljesi» tai äidille 
»Poikasi Yrjö». 

Oma osoite on aina kirjoitettava, paitsi niille henkilöille, 
joiden kanssa olemme erikoisen vilkkaassa kirjeenvaihdossa. 
Henkilö, jolle harvemmin kirjoitamme, on 
saattanut unohtaa osoitteemme, eikä siten voi vastata 
meille. 

Kirjeessä sopii myöskin paremmin kuin puheessa käyttää 
pelkkää »Te»-sanaa, se kun siinä ei tee niin töksähtävää 
vaikutusta. Puhuttelusanat, on sitten kysymys 
»Te»- tai »Sinä»-sanasta, on aina kirjoitettava isolla alkukirjaimella. 


Kaikki alkuhan on vaikeaa ja niin on kirjeenkin alkaminen. 
Omasta itsestään ei pitäisi heti alussa kirjoittaa, 
ainakaan ei tulisi aloittaa kirjettä tuolla rakkaalla »minä»- 
sanalla. Voihan aloittaa kiittämällä saadusta kirjeestä tai 
pyytämällä anteeksi vastauksensa viipymistä, sillä usein 
olisi tuollaiseen anteeksipyyntöön kylläkin aihetta. Parasta 
olisikin vastata heti kirjeen saatuaan, paitsi sellaisiin 

kirjeisiin, jotka ehkä ovat saaneet meidät suuttumaan. 
Vielä anteeksiantamattomampaa kuin vastauksen viivytteleminen 
on tykkänään vastaamatta jättäminen. »Minulla 
ei ollut aikaa», on sitten tavallinen puolustus, mutta 
semmoisella ihmisellä ei silloin myös pitäisi olla aikaa 
omistaa joku ystävä. Aikaa kyllä on, jos vain on halua, 
ja halua taas tulee, kunhan reippaasti ryhtyy toimeen. 
Mutta vaikka kuinka oivallisesti ja hauskasti kirjoittaisimme 
ja kuinka täsmällisesti ja nopeasti vastaisimme saamiimme 
kirjeisiin, ei kirjeemme kuitenkaan tee hauskaa 
vaikutusta, jos paperi on huonoa, jos siinä on mustetahroja, 
rasvatäpliä tai ehkäpä jälkiä likaisista sormista. 
Niille, jotka eivät raski ostaa hyvää paperia ja kunnollista 
mustetta ja jotka ehkä jonkun lyhyemmän kirjeen kirjoittavat 
vain arkin puoliskolle, kuuluu tuo tuttu sananparsi: 
»Turha saituruuus ja vähä varkaus eivät ole vielä 
ketään hyödyttäneet.» On käytettävä valkoista paperia; 
vain naisille ja etenkin lapsille soveltuu värillisen paperin 
käyttäminen läheisille ystäville kirjoitettaessa (ei siis 
milloinkaan minkäänlaisessa asiakirjeessä), eikä paperin 
väri saa olla räikeä: punainen, vihreä, sininen, jne., vaan 
hyvin hillitty. Monien henkilöiden ilmaisumahdollisuuksien 
puutteesta kärsineet taiteili jataipumukset purkautuvat 
kirjeen alussa olevien ruusujen, kukkien ja monenmoisten 
ihmeellisten kuvioiden muodossa esille. Ja ne, 
joilla ei ole tuollaisiakaan piirustuslahjoja, tahtovat kuitenkin 
tuottaa kirjeen saajalle jotakin taidenautintoa ja 
kiinnittävät kirjeen alkuun korean painokuvan. Vain lapset, 
jotka vielä eivät osaa kirjoittaa, voivat kirjeissään 
käyttää kuvia — aikuisilla sellainen vaikuttaa naurettavalta. 


Jos kirjeeseen tulee tahroja, on se kirjoitettava uudelleen. 
Vastaanottaja saa muuten sen käsityksen, ettei kirjoitta 



122 



ja häntä pidä erikoisemmin arvossa. Vähitellen oppii 
siistiksi, kun muutaman kerran pakottaa itsensä tuollaiseen 
uudelleenkirjoittamiseen. Siisteydelle pannaan kaikkialla 
suuri paino, niinpä 200:sta erääseen toimeen pyrkijästä 180 
heti hylättiin hakemuksensa epäsiisteyden 
tähden. 

Ensimmäisen arkin oikeaan yläkulmaan merkitään kirjoituspaikka 
ja -aika. Esim. »Merimasku, 31. 5. 23.» Tuttaville 
voi tietysti kit joittaa kodin nimen. Monet merkitsevät 
päivämäärän ja kuukauden murtolukuna ja tekevät 
silloin usein sen erehdyksen, että panevat kuukauderyyiivan 
ylä- ja päivämäärän alapuolelle, kun pitää olla päinvastoin. 


Sitten jätetään noin kolmas osa arkkia tyhjäksi ja kirjoitetaan 
keskelle riviä tervehdyssanat, joista jö aikaisemmin 
oli puhe. Taas jätetään muutama rivi väliin ja aletaan 
varsinainen kirje. Vasemmalle puolelle tulee aina 
jäädä paljas reuna, ns. marginaali, mutta oikealle puolelle 
kirjoitetaan rivin päähän asti. 

Kirjoitustyylistäkin olisi kai jotakin puhuttava. Muutamien 
kynä ei mitenkään tahdo tyytyä yksitoikkoisesti 
seuraamaan riviä, se hyppii vuoroin innoissaan korkealle 
edellistä riviä kantapäistä tavoitellen, vuoroin taas nolona 
putoaa alempana olevan rivin niskaan. Monien kirjeissä 
näyttävät jotkut kirjaimet ja sanat erikoisesti rakastavan 
toisiaan: ne ovat pakkautuneet tiheään rykelmään, 
kun taas toiset tuntuvat pelkäävän toisiaan kuin 
ruton saastuttamaa. Kirje näyttää kauniilta, jos kirjoitus 
juoksee tasaisena, olematta silti kuin »präntättyä». Useat 
rakastavat kovin koristelua. Jokaisella sanalla heidän 
kirjeessään on jokin kiemura tai väkkärä: ä:n koukero 
pyrkii kuin lintu siivet levällään kohti korkeuksia, i:n 
pisteellä on paljon sitä itseään suurempi kaari töyhtönä 

ja t:n viivat syöksyvät pitkinä keihäinä seuraavan sanan 
niskaan, puhumattakaan isoista alkukirjaimista, jotka tuntuvat 
aivan sotkeutuneen koukeroihinsa. Entä nimikirjoitus 
sitten! Epämääräinen rykelmä pisteitä, viivoja ja koukeroita 
saa usein käydä nimikirjoituksesta, toisinaan taas 
se sulaa yhdeksi ainoaksi viivaksi, josta vain alkukirjain 
tekee huomattavamman poikkeuksen. Usein olen saanut 
sellaisia kirjeitä, joiden kirjoittajan nimestä en parhaalla 
tahdollanikaan ole saanut selvää, ja vastatessani on minun 
usein täytynyt piirrosta piirtoon kopioida tuollainen 
nimikirjoitus. Miten hullunkuriselta se sitten näyttääkään 
kirjekuorella. Tahtoisin tässä huomauttaa kaikilla 
elämän aloilla vallitsevasta säännöstä, että yksinkertaisuus 
aina on hienointa ja aistikkainta. 

Parasta on kirjepaperia ostaessaan ostaa paperiin soveltuvat 
kirjekuoretkin, samanvärisestä ja samanlaatuisesta 
paperista. Asiakirjeissä käytetään useimmiten ruskeaa 
kirjekuorta. % Tuttaville tai yksityisasioita kirjoitettaessa 
tuntuu ruskea kirjekuori liian viralliselta. Kirjekuoren 
on aina oltava niin tilava, että kirje hyvin mahtuu 
siihen ylenmäärin laskostamatta tai tunkematta. 

Kirjekuoreen on nimi ja osoite kirjoitettava selvästi. 
Tavallisesti kirjoitetaan vähän keskikohtaa ylemmäksi 
»K. Herra» tai »K. Neiti» aina asianhaarojen mukaan ja 
keskikohdalle arvonimi ja nimi. Oikeaan alareunaan tulee 
osoite, jolloin postiaseman tai yleensä tärkeimmän 
nimen alle vedetään viiva. Postimerkki kimitetään oikeaan 
yläkulmaan ja suoraan eikä päälaelleen, kyljelleen 
tai muihin eriskummallisiin asentoihin, joiden muka pitäisi 
puhua jotakin salaista merkkikieltä. Tuottaa postivirkailijalle 
hankaluutta, jos merkki ei ole tavaksi tulleessa 
paikassa, oikeassa yläkulmassa. Kun hän leimaa 
suuren nipun kirjeitä, niin käy kaikki koneellisesti ja nopcasti, 

jollei joukossa ole sellaisia kirjeitä, joissa merkki 
on takasivulla, vasemmassa kulmassa, jne. — Jotkut unohtavat 
tykkänään postimerkin pois, ehkä erehdyksestä, 
ehkä väliin tahallaankin. Vastaanottajalle ei kuitenkaan 
ole niinkään hauskaa saada tuollainen, jos kohta pienikin 
vekseli lunastettavakseen, varsinkin, jos kirjeessä ei sitten 
todella ole mitään erikoisempaa. Monet jättävät maksamattoman 
kirjeen lunastamattakin. 

Kun kirje on valmis, on se myös kunnollisesti saatava 
postiin. Jos kirje vain pannaan taskuun, minne ehkä 
työnnetään käsikin, niin rypistyy se siellä, ja rypistynyt 
kirje ei tee hauskaa vaikutusta. Parasta on panna se esim. 
pienen kirjan välissä taskuuun. Postissa kirjeet kyllä kulkevat 
rypistymättä. 

Mitä tulee sitten postikorttien käyttämiseen, niin ei 
niille tule kirjoittaa mitään arkaluontoisempia asioita. Viralliset 
postikortit soveltuvat parhaiten jonkun lyhyen ilmoituksen 
tekemiseen. Näköalakortteihin ei ainakaan etusivulle 
olisi kirjoitettava mitään, kun vastaanottaja mahdollisesti 
mielellään liittäisi ne maisema-albumiinsa. Virallisia 
postikortteja ei kukaan luonnollisesti käytä onnitteluihin, 
vielä vähemmin ilmaistessaan osanottoaan kuolemantapauksen 
johdosta. Kirje on silloin paikallaan; 
onnitella voi myöskin näköalakorteilla. 

Kirjesalaisuudesta vielä sananen. Sitähän suojelee jo 
lakikin, ja siksi on sitä pidettävä pyhänä. Jos joku erehdyksestä 
on avannut toiselle tulevan kirjeen, on se heti 
pantava uuteen kirjekuoreen, ettei joku toinenkin sitä vielä 
lukisi sen jäädessä avoimeksi. Usein saattaa jo tervehdyssanoista 
huomata, onko kirje aiottu jollekin toiselle, 
eikä silloin pidä lainkaan lukea kirjettä. Ennen kuin avaa 
kirjeen, olisi tarkkaan tutkittava osoitetta. Ja paljon erehdyksiä 
vältettäisiin, jos kirjeen kirjoittaja esim. vasempaan 

alareunaan kirjoittaisi nimensä ja osoitteensa. — Ei 
ole luettava muille tulevia postikorttejakaan, mihin maaseudulla 
varsinkin usein on hyvä tilaisuuus. Kaikilla 
meillä varmaankin on tunne, että teemme jotakin väärää 
muiden kirjeitä tai kortteja lukiessamme: joutuisimme 
hämillemme, jos joku meidät sellaisessa työssä tapaisi. 

Kun minä nyt talveksi lähden kaupunkiin, niin toivonpa 
saavani teiltä usein kirjeitä, — tietysti tulette saamaan 
minulta myös vastauksen jokaiseen — ja toivon, 
että silloin muistatte, mitä nyt olen teille puhunut. 

Esitä asiat kirjeessä hyvässä järjestyksessä. Jollet 
muuten osaa, niin laita jäsennys. 

Harjoita ahkerasti käsialaasi. Muista: yksinkertaisuus 
ja selvyys. 

Älä pidä vähäpätöisenä semmoista asiaa kuin postimerkin 
kiinnittäminen kirjeeseen oikealla tavalla. 

Muille tulevien kirjeiden ja postikorttien lukeminen 
on lähinnä verrattava varkauteen. 

Kirjoita oikea mallikirje, jossa olet noudattanut kaikkia 
edellämainittuja sääntöjä, ja käytä sitä apunasi kirjettä 
kirjoittaessasi. 

Tupakanpoltosta ja väkijuomien nautti? 
misesta. 

Jos asiat olisivat kuten ennen, niin sanoisin sen aiheen, 
josta tänään teille puhelen, koskevan vain poikia, 
mutta nykyisin ei haitanne, vaikka tytötkin sitä kuuntelevat. 
— Aion nim. puhua tupakanpoltosta ja juomisesta. 

Mitähän te sanoisitte, jos joku sekoittaisi hyvinmaustettuun, 
terveelliseen ruokaanne jotakin pahalta maistuvaa 



126 



ainetta tai ehkäpä lievää myrkkyä, ennenkuin te sen 
syötte? Ette hänelle varmaankaan olisi erikoisemmin kiitollisia. 
Kuitenkin tekee tupakanpolttaja jotakin samanlaista 
joka päivä. Hän pistäytyy vieraisille, sytyttää tupakan 
ja myrkyttää siten huoneessa ilman, jota jokainen 
huoneessaolija hengittää. Ja tiedämmehän ilman puhtauden 
olevan terveydellemme hyvin tärkeän. Varsinkin 
sairaat henkilöt kärsivät tupakansavusta, ja onkin siksi 
enemmän kuin epäkohteliasta polttaa siellä, missä sairaita 
on joukossa. Ja kukapa voi vieraammassa seurassa 
tietää, ovatko seurakumppanit kivulloisia vaiko terveitä, 
tupakanpolton ystäviä vaiko sen vastustajia. Tupakoitsija 
saattaa siten tietämättään olla seurassa jonkinlaisena 
vältämättömänä pahana, jota vain kohteliaisuudesta siedetään, 
ja se ei ole hauska asema. Siinäkin eräs syy, 
minkä vuoksi on parasta olla tupakanpolttoon totuttautumatta. 


Kerran tylli luokseni vanha tuttavani, jota en vuosikausiin 
ollut tavannut. Siinä yhdessä vietettyjä hetkiä 
muistellessamme ja eroaikana sattuneita tapahtumia kertoessamme 
kiinnitti huomiotani tuttavani hermostuneisuus. 
Hän liikehti levottomana tuolillaan, penkoi taskujaan 
ja katseli sitten pettyneen näköisenä ympärilleen 
huoneessa. Lopulta sain tietää syyn tähän omituiseen 
käyttäytymiseen. 

— Eikö sinulla, veli-hyvä, olisi tarjota minulle tupakkaa? 
Unohdin ostaa kauppiaalta tänne tullessani. 

Lausuin ihmettelyni siitä, että hänestäkin oli tullut 
tupakoitsija. Ja annoin hänelle oikein veljellisen ripityksen, 
vaikka tiesinkin sen turhaksi. Sillä sen, joka ei 
pientä hetkeäkään voi olla tupakoimatta, on siitä tavasta 
jo hyvin vaikea luopua. Tässä meillä on taas eräs tupakanpolton 
huono puoli: tupakkahimon orja joutuu usein 

tilanteihin, joissa hän ei voi tupakkanälkäänsä tyydyttää, 
ja silloin tulee elämä hänelle sietämättömäksi, ja pilaa 
hän silloin usein ilon seurakumppaneiltaankin. 

Mistä kaikesta kiusasta tupakoitsematon henkilö säästyykään! 
En puhu nyt niistä vaurioista, joita tupakanpoltto 
saa aikaan tupakoitsijan terveydessä ja kukkarossa: 
nehän eivät välittömästi vaikuta käyttäytymiseen, 
josta teille olen näinä iltoina mielipiteitäni lausunut. 
Mutta pelkästään käytöksenkin kannalta on edullista olla 
tupakoimatta. Ken ei tupakoi, hän ei myöskään kävelyllä 
ollessaan vahingossa tule puhaltaneeksi savua suoraan toverinsa 
silmille, jolloin toinen ehkä saa yskänkohtauksen. 
Hänelle ei myöskään unohdu paperossi suuhun hänen 
keskustellessaan jonkun esimiehensä, vanhemman henkilön 
tai naisen kanssa tai tervehtiessään. Jos syttyy tulipalo 
tulenarkoja aineita sisältävässä varastossa tai metsäpalo, 
ei kukaan epäile, että valkea olisi syttynyt hänen 
viskaamastaan paperossin- tai tulitikunpätkästä. Hänen 
ei tarvitse pelätä, että hänen, ehkäpä sydämensä valitulle, 
kirjoittamansa kirje, joka on ollut taskussa paperossilaatikon 
toverina, löyhkää ilkeästi tupakalle. Monesta 
kiusasta säästyy siten se, joka ei tupakoi. 

Tiedän kyllä, miksi nuoret pojat alkavat polttaa tupakkaa, 
vaikka se alussa tuntuu suorastaan vastenmieliseltä. 
Onhan se muka niin miehekästä. Pidetään naismaisena 
sitä nuorukaista, joka ei löyhkää tupakalle ja viinalle. 
Minusta on kuitenkin juuri lapsimaailmassa, kapalovauvojen 
piirissä, löydettävissä täysin tupakanpolttoa 
vastaavia tapoja. Pitäähän monella pienokaisella aina olla 
iutti suussa, ja sen puutteessa täytyy imeä vain peukaloa. 
Samoin sytyttää kiihkeä tupakoitsija loppuunpoltetulla paperossilla 
uuden: hetkeäkään hän ei saata olla imemättä. 

Vaikka tupakoitseminen on turha, epäsiisti ja vähingollinen 

tapa, niin ei siitä sittenkään voi puhua samana 
päivänäkään kuin juomisesta. Varsinkin nyt, kun meillä 
jo lakikin sen kieltää, ei juominen ole pelkästään huono 
ja hylättävä tapa, vaan tapahtuu se lakia rikkomalla. En 
nytkään tahdo puhua juoppouden turmiollisesta vaikutuksesta 
yksilön ja yhteiskunnan siveelliseen ja taloudelliseen 
elämään sekä terveyteen, vaan etupäässä ottaen 
huomioon hyvän käytöksen vaatimukset. 

Meillä on niin totuttu näkemään juoppoja, ettei täällä 
juovuksissa esiintymistä pidetä läheskään niin suurena 
häpeänä kuin esim. useimmissa Europan maissa. Vaikkakin 
niissä melkein kaikki jonkun verran käyttävät väkijuomia, 
nähdään siellä kuitenkin verrattain harvoin juopuneita, 
ja aivan anteeksiantamattomana tahdittomuutena 
pidetään sitä, että joku seurassa esiintyy hoipertelevana 
tai vaikkapa vain sammaltelee puheessaan. Eipä ole niinkään 
harvinaista, että tuolla tavoin käyttäytyvä henkilö 
suljetaan pois seurapiiristä. 

Ei tarvitse rikasta ajatuskykyä kuvitellakseen, miten 
juopunut käyttäytyy siivojen, raittiiden ihmisten parissa.. 
Hän kerskailee tavarastaan, voimastaan ja milloin mistäkin 
etevämmyydestään. Toiset tietysti myöntelevät, sillä 
mitäpä vastaan inttämisestäkään olisi hyötyä. Mutta juopunut 
ei siihen tyydy, hän jankkaa jankkaamistaan samaa 
asiaa, mikä kerran on hänen älyttömiin aivoihinsa pälkähtänyt. 


Ja jos hän ennen on ollut umpimielinen, niin kyllä nyt 
tulevat ilmi kaikki perhesalaisuudet, niin omat kuin ystävienkin. 
Ja julki tulevat lausutuiksi myös hänen salaiset 
ajatuksensa henkilöistä, joiden seurassa hän nyt on, ja 
myöhäistä on sitten enää jälkeenpäin katua. Monta ystävää 
ja tuttavaa hän siten menettää. 

Mitä kaikkea sopimatonta hän naisseurassa erehtyykään 

tekemään, siitä tuskin viitsin edes kertoakaan» Eihän 
hän pysty arvostelemaan tekojaan, sanojaan eikä niiden 
seurauksia. 

Ja ajatelkaapa sitten sitä katumusta, mikä tuota päihtymystä 
seuraa! Mitä kaikkea tyhmää olen mahtanutkaan 
tehdä ja sanoa, mitkä salaisimmat ajatukset lienenkään 
ilmaissut ja mitä vihamiehiä olenkaan hankkinut itselleni? 
Kohdatessaan jälleen ne, joiden seurassa hän 
juopuneena on räyhännyt, ei hän voi katsoa heitä suoraan 
silmiin, ja hänestä tuntuu melkein samalta kuin isosta 
pojasta, joka vielä on saanut vitsaa isältään» 

Mutta aina ei riitä pelkkä häpeäkään» On ehkä syttynyt 
riita, joka lopulta on päättynyt tappelulla, Eihän 
tuo meillä Suomessa ole niinkään harvinaista» Ovat ehkä 
puukotkin heiluneet, ja jollei olisikaan tehty vainajia, 
niin on kuitenkin saattanut tulla annetuksi iskuja, joiden 
jälkilaskuja saa suorittaa käräjillä» Hyvästi silloin rauhallisen, 
kunnon kansalaisen maine! 

Monet, joita vaivaa ujous ja kömpelö esiintyminen, 
nauttivat väkijuomia saadakseen parempaa »kuraasia»- 
Mutta silloin saattaa helposti joutua ojasta allikkoon» 
Eräs ylioppilas, joka epäili suoriutumistaan tutkinnosta, 
ctti toverien neuvosta ryypyn, pari, mutta innostuikin 
maistelemaan vähän liikaa ja, tottumaton väkijuomiin kun 
oli, käyttäytyikin sitten professorin luona sillä tavalla, 
että kuulustelematta sai reput selkäänsä» 

Ettei kohteliaisuuskaan täältä maailmasta vielä ole 
tyyten hävinnyt, siitä luulevat kai olevansa hyvänä todistuksena 
ne nuoret miehet, jotka katsovat olevan epäkohteliasta 
kieltäytyä ottamasta väkijuomia, kun isäntäväki 
kesteissä niitä tarjoaa. Luulen, että tuon kohteliaisuuden 
todellisen syyn sanoo sananlasku: »Saa rampakin jalat 
allensa, kun mieli markkinoille tekee,» 

Varmaankin on paljon sellaisia itsetietoisia nuoria, 
jotka eivät usko tulevansa juomareiksi eivätkä myös käyttäytyvänsä 
sopimattomasti vaikkapa vähän maistaisivat - 
kin. Monta elämän todellisuudesta otettua esimerkkiä 
ja sananpartta on esitetty tällaisen uskon vaarallisuudesta, 
ja ne ovat kaikille niin tunnettuja, että tyydyn 
tässä mainitsemaan vain erään harvinaisemman sananparrren: 
»Vaikka aletaankin sormustimella, niin lopetetaan 
usein sangolla.» Juuri tällaiset kohtuuden miehet, 
jotka kohteliaisuudesta lasin, parin ottavat ja ovat niin 
varmoja siitä, ettei heistä tule juomareita, ne ovatkin 
juomapaheen parhaita tukia. Heidän esimerkkiään seuraten 
ryhtyvät juomaan monet heikkotahtoiset, jotka sortuvat 
juoppouteen. Eikä kohteliaisuudesta maistaminen 
ole paikallaan silloin, kun laki kerran väkijuomien käyttämisen 
kieltää. Kun väkijuomakiellon uhmaamista on 
alettu pitää ikäänkuin jonkinlaisena urötyönä, miehuuden 
merkkinä, niin on teillä, pojat, nyt hyvä tilaisuus osoittaa 
siinä suhteessa erikoisuuttanne, ettette kulje ajan tuulien 
mukana tässä kysymyksessä. Rohkeutta ja itsekkyyttä se 
kyllä joissakin tilanteissa vaatiikin, mutta siitä saa palkaksi 
myös iloisen tietoisuuden siitä, että on toiminut oikein, 
ja sisimmässään kunnioittavat vastustajatkin noin 
menettelevää henkilöä kaikesta suuriäänisestä pilkastaan 
huolimatta. 

Ette ehkä ole kuulleet vanhaa tarinaa paholaisesta ja 
noita-akasta. Paholaista oli kauan suututtanut eräs aviopari, 
joka ei koskaan riidellyt. Turhaan käytti hän kaikkia 
hyväksi tuntemiaan keinoja saadakseen miehen suuttumaan 
vaimoonsa tai päinvastoin. Silloin lupasi eräs akka 
täyttää paholaisen toivomuksen, jos hän palkinnoksi avustaan 
saisi uudet saappaat. Paholainen suostui ehdotukseen. 
Akka laittoi silloin juoman, jota hän yllytti miehen 

juomaan. Ja nyt alkoi mies kiroilla ja sadatella vaimoaan 
ja loikin häntä lopuksi. Ihastuneena antoi paholainen 
akalle saappaat, mutta pitkän seipään nenässä, sillä hän 
ei oman tunnustuksensa mukaan uskaltanut tulla lähemmäksi 
akkaa, joka osasi valmistaa niin vaikuttavan juoman. 
Tuo juoma oli viina. Siten onkin viina kautta aikojen 
tuonut maailmaan riitaa, kärsimystä ja kurjuutta. 
Nuoriso, joka tahtoo ihanteiden hyväksi toimia maailmassa, 
tuskin voi tehdä sitä parenjmin, kuin taistelemalla 
juoppouspahetta vastaan. 

Miksi en tupakoi? 

1. Se on epäterveellinen, turhanaikainen ja kalliskin tapa. 

2. Tupakanpoltto on ollut syynä moniin tulipaloihin ja 
vahinkoihin. 

3. Seuraelämässä saattaa se minut moniin ikäviin tilanteihin. 


Miksi en käytä väkijuomia? 

1. Laki kieltää niiden käytön. Siksi en kohteliaisuussyistäkään 
niitä koskaan rtauti. 

2. Turmelen helposti niillä terveyteni, tuhlaan varani ja 
menetän asemani yhteiskunnassa. 

3. Seurapiirissä en millään muulla tavoin voi tehdä itseäni 
epämiellyttävämmäksi kuin esiintymällä juovuksissa. 


Eläinten kohtelusta. 

— Kukahan silloin lienee syyllinen, jos halkokuorma 
metsässä kaatuu? Vastaatte ehkä, että jossakin tapauksessa 
se on jonkun kannon syy, joskus ajomiehen, joskus 
hevosen. Mutta jos syypäänä pitäisimme sen, joka tapahtuneesta 
vahingosta saa kärsiä, niin olisi kaatuminen aina 

hevosen syy. Miten ajomies silloin rytkäiseekään ohjaksista, 
lyö, kiroilee! Sääliksi käy hevos-parkaa tuota katsellessa, 
on se sitten ollut syyllinen tai ei. Niin selvästi 
tulevat tuollaisessa kohtelussa näkyviin ihmisen huonot 
taipumukset: halu lykätä syy toisen niskoille, julmuus, 
itsehillinnän puute, halu nauttia ikäänkuin jonkinlaisena 
korvauksena toisen tuskista silloin, kun itsekin on saanut 
harmia osakseen, jne. Tuollaiset tunteet meidän sisimmässämme 
asuvat, vaikka lakien pelko ja tapojen kunnioitus 
useinkin estävät niitä ihmisiäkin kohtaan purkautumasta. 
Mutta, ken eläimille purkaa vapaasti kiukkuansa, 
hän kohta ei voi ihmisiäkään kohdella hillitysti. 

Entä sitten kuva maantieltä? On matka junalle ja 
matkavalmistelujen viime hetkeen lykkäämisen takia täytyy 
tietysti hevosesta »ottaa ulos» sitä enemmän. Ajaja 
nykii ja lyö, lyö ja nykii, ja hevonen juoksee alamaat, 
tasaiset, ylämaat. Paitsi että tuollainen ajo jo on eläinrääkkäystä, 
näyttää ajajan käyttäytyminenkin kaikkea 
muuta kuin kauniilta. Ylenpalttinen huitominen ja hosuminen 
tuo niin elävästi mieleen markkinahui järin. 

Menkäämme sitten navettaan jonakin maanantai-aamuna. 
Siellä seisovat parsissaan lehmät, jotka ikävästä, 
koko talven kestävästä vankeudestaan huolimatta ovat 
maailman tyynimpiä ja elämäänsä tyytyväisimpiä olioita 
ja sellaisina ansaitsisivat hoitajiensa rakkauden. Mutta 
jos Pentti sunnuntai-iltana sattui rupattelemaan hieman 
tavallista enemmän muiden tyttöjen kanssa, niin antaa 
Kaisa kyllä lehmien tuntea pahaa tuultansa. Jos sukiminen 
Mansikille tekee kipeää ja se hiukan aristelee, niin 
saa se kyllä kipakan potkuri koipeensa. Puhumattakaan 
siitä, jos se lypsäessä sattuu hieman koipeansa nostamaan 
— vaikeahan lehmänkin on aivan alallansa seisoa. Silloin 
saa se niin kipeän iskun kylkeensä, ettei hetken aikaan 

oikein ole selvillä, mihin kääntyisi. Myönnättehän, tytöt, 
että tällaista usein tapahtuu? 

Tässä yhteydessä muutama sana teurastuksesta, tuosta 
ihmisen ikävimmästä tehtävästä. Te nuoret tuskin osaatte 
aavistaakaan, miten raa'asti siinä ennen meneteltiin. — 
Eläinparkaa ei ennen pistämistä tehty tajuttomaksi, ja 
usein saivat toiset eläimet katsella teurastusta ja odottaa 
vuoroaan. Paljon inhimillisemmiksi ovat tavat tässä muodostuneet, 
ja kun tekin, pojat, joskus joudutte teurastamaan, 
niin pyrkikää tekemään se niin tuskattomasti kuin 
suinkin. Ihmisyys siihen velvoittaa. 

Jos saavat kovaa kokea hevonen ja nautakarja, nuo 
ihmisen välttämättömimmät kotieläimet, niin paljon paremmassa 
asemassa eivät ole koirat ja kissatkaan. Onhan 
joutilaitten poikien paras huvi viskellä niitä kivillä ja 
puupalikoilla, milloin ne ulkona liikkuvat. Eikä niiden 
elämä sisälläkään aina ole herkkua. Puhutaan kyllä, että 
jollakin ihmisellä on »kissan päivät», kun hänellä on vähän 
työtä ja vähän huolia, mutta ei kissallakaan aina ole 
»kissan päiviä». Kun sadepäivinä tytöillä ja pojilla ei 
satu olemaan muuta tehtävää, niin aletaanpa leikkiä kissan 
tai koiran kanssa, mutta se leikki muodostuu noille 
viimeksimainituille, heikommille olioille usein »hevosen 
leikiksi». Ja jolleivät silloin vikkelät käpälät pelasta 
niitä, niin täytyy kärsiä vain. 

Kun nyt kerran olen siirtynyt suuremmista pienempiin 
eläimiin, niin jatkan samaan suuntaan, ja siten tulemme 
lintuihin. Sanotte ehkä: »Kyllä me tiedämme, mitä eno 
aikoo puhua, sitä vanhaa ja samaa, ettei lintuja saa heittää 
kivillä, että on säälimätöntä särkeä linnunpesiä ja ottoa 
niistä munat. Mutta mitä tällä kaikella on hyvän käytöksen 
kanssa tekemistä? Onhan käyttäytymisessä kysymys 
ihmisten välisistä suhteista.» Tähän tahtoisin sanoa, 

että jos minä näen pojan esim. viskelevän lintuja kivillä 
ja sitten näen saman pojan seurapiirissä tekevän palveluksia, 
kumartelevan kohteliaasti ja käyttäytyvän yleensäkin 
moitteettomasti, niin en sittenkään enää usko hätien 
kunnollisuuteensa. Silloin tiedän, että tuon kauniilta ja 
kypsyneeltä näyttävän kuoren alla on raaka sydän. Ja 
olimmehan kaikki yhtä mieltä siitä, ettei ulkonaisia hyviä 
tapoja ole pidettävä suuriarvoisina, jolleivät ne verso sydämen 
hyvyyden maaperästä. Olen väliin nähnyt nuoren 
tytön sormillaan rutistavan kärpäsen tai jonkun muun 
pienen hyönteisen kuoliaaksi ja — olkoonpa, että kärpänen 
onkin monella tavalla epämiellyttävä vieras kodeissamme 
— olen silloin aina tuntenut tuolla tavoin menettelevää 
henkilöä kohtaan vastenmielisyyttä, jota herttaisinkaan 
hymyily ja kohteliainkaan käyttäytyminen eivät 
ole tyyten pystyneet karkoittamaan. Vaikka olisikin totta 
tiedemiesten väite, etteivät tuollaiset eläimet kehittymättömän 
hermostonsa takia kärsi niinkään kovia kipuja, niin 
olisi ihmisen kuitenkin oman sydämensä kehityksen tähden 
niiden hävittämisessä noudatettava inhimillisiä tapoja. 
Usein näkee keskenkasvuisten poikien ja tyttöjenkin 
repivän kärpäsiltä siivet, jalat ja siten julmasti surmaavan 
ne vähitellen kiduttamalla tai jättävän raajarikkoisina 
elämään. Milloin tuollaista näette — itsehän toki 
ette enää sillä tavoin menettele — niin varoittakaa heitä 
vakavasti ja selittäkää heille, miten rumaa ja raakaa se 
on ja miten vaarallistakin on antaa myöten julmille taipumuksille, 
jotka toisessa tilanteessa voivat purkautua ihmisiäkin 
kohtaan ja silloin aiheuttaa tuhoisia seurauksia. 

Käytös eläimiä kohtaan tuokin melkein varmimmin 
ilmi, onko ihmisellä todellista sydämen sivistystä vai onko 
hänen hyvä käytöksensä vain ulkoa opittu taito. Vastustuksen 
pelko tai pelko joutua huonoon huutoon saattaa 

estää useatakin päästämästä hillitöntä luonnettaan valloilleen 
ihmisten parissa, mutta eläimiä, jotka eivät voi 
puolustautua eivätkä valittaakaan kärsimästään vääryydestä, 
hän kohtelee sitä tylymmin. Ja kuitenkin olisivat 
eläimet juuri noista samoista syistä erikoisen rakkauden 
tarpeessa. 

Älä pura kiukkuasi eläimiin silloinkaan, kun ne ovat 
suuttumiseesi syypäitä. Jos rankaiset, niin rankaise inhimillisellä 
tavalla. 

Älä kiusaa eläimiä. Ihmisen on oltava eläimen suojelija 
ja hyvä ystävä. 

Pikkulinnut tuottavat meille ihmisille paljon hyötyä ja 
huvia, eivätkä ne vastineeksi pyydä muuta kuin saada olla 
rauhassa. 

Monesta, joka käy sivistyneestä, antaisivat eläimet aivan 
toisen arvostelun. Todella sivistynyt käyttäytyy sitä 
ystävällisemmin, mitä heikompia ne oliot ovat, joiden 
kanssa hän joutuu tekemisiin. 

Nuoriso ja sotapalvelus. 

Kun kuulen sanan »suomalainen sotilas», niin heti vilahtavat 
mieleeni Breitenfeldit, Liitzenit, Lech-virrat ja 
Narvat, ja minäkin, vanha konkari, tunnen vereni alkavan 
vilkkaammin kiertää suonissani, pääni nousevan pystympään 
ja katseeni terästyvän. Onko sitten ihme, että nuori 
rekryyttikin tuntee olevansa koko mies ja puoleksi sotaherra 
ja että hän ensi kerran uudessa puvussaan kotiseudulleen 
lomalle tullessaan uskoo neitosten joka ikkunasta 
hänen jälkeensä tirkistelevän? Onhan arvokas tehtävä 
olla kansan turvana ja suomalainen sotilas, jolla nimellä 
kaikkina aikoina on ollut hyvä kaiku. Enpä sanoisi edes 

halkaistua sanaa tuosta nuoren sotilaan itsetunnosta, ellei 
sattuisi väliin niin, että tämä itsessään oikeutettu tunne 
nousee päähän, kääntäen siellä kaikki käsitykset nurin 
niskoin. Kun nuoret rekryytit siten esim. lähtevät palveluspaikkaansa, 
niin saattavat he junassa käyttäytyä kuin 
olisivat jo taistelukentällä. Ja sotaväestä kotiin palatessa 
pääsevät samoin vapautumisen ensi riemussa palvelusaikana 
lujissa siteissä pidetyt intohimot riehahtamaan. 
Ikkunoita särjetään, hosutaan nyrkeillä niin hyvin tovereita 
kuin halpoina pidettyjä sivili-ihmisiäkin, hoilataan, 
juopotellaan, sanalla sanoen elämöidään niin, että hiukset 
kanssamatkustajien päässä nousevat pystyyn ja että 
he sotamiehen seuraavan kerran jo kaukaakin nähdessään 
väistävät häntä kuin vaarallista petoa. Kuinka saattaa uskaltaa 
antaa kivääriä sellaisen henkilön käteen, joka jo 
paljain kourinkin on rauhallisille ihmisille vaarallinen. 
Eipä olisi asioiden näin ollen niinkään kaukana se ajatus, 
että sotilaiksi lähteviä ei päästettäisikään muiden matkustajien 
pariin, vaan sullottaisiin härkävaunuihin, ajatelkaapa: 
härkävaunuihin. Se olisi suuri häpeä suomalaisille 
sotilaille, ja mainehikkaat esi-isät vannaankin kääntyisivät 
haudoissaan, jos sellaisesta kuulisivat. Puhutaanhan 
sotapalveluksesta, sotilas on siis koko kansakunnan 
palvelija, ja siksi ajattelee todellinen sotilas joka paikassa, 
miten hän voisi palvella ja olla avuksi. Näin kerran 
erään sotilaan laivalaiturilla auttavan muutamia naisia 
kantamaan tavaroitaan laivaan, ja kun naiset tarjosivat 
hänelle palkaksi juomarahaa, kieltäytyi hän sitä ottamasta 
sanoen yksinkertaisesti: »Eihän nyt toki — sotamiehelle!
» Luulen, että hän tarkoitti noilla sanoilla juuri 
sitä, että tuollainen palvelus kuului hänen velvollisuuksiinsa 
sotamiehenä ja käytökseltään kohteliaana ihmisenä. 
Sotaväessä kyllä sitten opetetaan, millaista käyttäytyrnistä 

sotilaalta vaaditaan. Siellä pannaan mieheen ryhtiä 
ja reippautta ja saadaan pää nousemaan pystyyn niilläkin, 
jotka aina ovat kulkeneet kuin olisi heillä jyväsäkki 
selässä. Siellä pidetään myös huolta siitä, ettei nuori rekryytti 
pääse esiintymään julkisuudessa ennenkuin hän 
osaa käyttäytyä pukunsa vaatimalla tavalla. Sotilashan 
ei enää ole yksinomaan oma itsensä, vaan hän edustaa samalla 
kansakuntaansa varsinkin ulkomaalaisten silmissä. 
Niistä asioista ei minun siksi tarvitse sotapojille puhua. 
Mutta muutamista seikoista tahtoisin huomauttaa. Vaikka 
onkin sotilaallista kulkea ryhdikkäänä, pää pystyssä ja 
katse suoraan eteenpäin suunnattuna, niin ei kuitenkaan 
tule kulkea ikäänkuin ei muita, varsinkaan sivilihenkilöitä, 
maailmassa olisikaan. Siviliväestön suuresta, hajanaisesta 
laumasta sotilas on omaan erikoisasemaansa astunutkin, 
eikä aikaakaan, niin saa hän jälleen liittyä noihin ala-arvoisempina 
olioina pitämiinsä sivili-ihmisiin. Olen nähnyt 
kaupungin kaduilla sotilaita, jotka väistämättä vastaantulijan 
tieltä kulkevat suoraan eteenpäin aivan kuin luoti 
pyssyn suusta. Kaunein kunniamerkki on sotilaillekin 
vaatimaton ja ystävällinen sekä ennen kaikkea kohtelias 
käytös. Muutamilla sotilailla on kuitenkin aivan päinvastainen 
käsitys sotilaan arvosta. Venäläisvallan ajoilta 
tuo meille suomalaisille sana »sotilas» mieleen kuvan radasta, 
lähes eläimen kannalla olevasta oliosta, jolta käytöksen 
ja kaiken muunkin suhteen ei voi paljoakaan vaalia. 
Suuri osa yleisöstä ajattelee vieläkin näin, ja monet 
sotilaat käyttäytyvät myös sen mukaisesti. He pitävät 
oikein sotilaselämään kuuluvina juopottelua, raakaa puhetapaa, 
jossa melkein joka toinen sana on kirous, häiritsevää 
esiintymistä julkisissa tilaisuuksissa, jne. Ja jos 
heitä siitä moititaan, puolustelevat he: »Mehän olemme 
vain sotamiehiä, emmehän me osaa eikä meidän tarvitsekaan 

niin olla kuin muiden ihmisten.» Mieluummin soisin 
sotilaiden ylpeilevän asemastaan kuin että he pitäisivät 
sitä jonakin, joka ei edes edellyttäisi muilta ihmisiltä vaadittavaa 
käyttäytymistä. Ken halveksuu työtänsä» saa 
muutkin pitämään sitä halpana. Oikea sotilas pyrkii niin 
rauhan kuin sodankin aikana olemaan kaikin puolin miehen 
esikuva puheissaan, töissään ja käyttäytymisessään. 

Ja sitten sananen teille, tytöt. Teidän veljenne ja nuoruustoverinne 
lähtevät kotiseudulta sotaväen majoituspaikkaan, 
kaupunkiin tai muuhun tiheämpään väestökeskukseen, 
missä heitä väijyvät monenmoiset kiusaukset ja 
vaarat. Riippuu paljon teistä, tytöt, välttävätkö he nuo 
vaarat vai sortuvatko niihin. Näyttäkää, että te pidätte 
arvossa heidän tehtäväänsä sotilaana, ja he itsekin tulevat 
pitämään sitä arvossa. Luokaa heidän silmiensä eteen 
kuva miehen ja sotilaan ihanteesta, ja he tulevat pyrkimään 
tuon kuvan kaltaisiksi. Ja ennen kaikkea: jättäkää 
heille heidän lähtiessään sotapalvelukseen sellainen 
muisto kotiseudusta ja sen kansasta, etteivät he vieraalla 
seudulla voi sitä unohtaa. Te voitte sen tehdä. Voitte 
esim. lauttaa heidän kunniakseen juhlat heidän lähtiessään. 
Se antaisi heille omanarvontuntoa ja muistuttaisi 
heidän mieliinsä sitä harrastusta, millä kotiseudun väestö 
heihin ja heidän tehtäviinsä suhtautuu. Tuollainen muisto 
olisi heille hyvä lohdutus vaikeuksien aikana ja varjelisi 
kiusauksiin lankeamasta. Edellytettynä tietysti, että juhlat 
ovat olleet todella isänmaallisia, innostavia tilaisuuksia, 
eikä mitään tanssi- ja juopottelukemuja, jollaisia 
paikkapaikoin myös on sotilaiden lähtiessä pantu toimeen. 
Olkoon tämä juhla ja asemalle saattaminen sellainen 
hetki, jonka nuori sotilas vanhoilla päivilläänkin lukee 
elämänsä hauskimpiin ja parhaimpiin muistoihin! Kirjeenvaihdonkin 
avulla voisitte ylläpitää sotilasta kotiseutuunsa 

yhdistävää sidettä. Ja kun he sitten jälleen palaavat 
kotiin täysinpalvelleina, entistään ryhdikkäämpinä ja 
reippaampina, niin vastaan silloin asemalle ken kynnelle 
kykenee. Tässäkin on yksi tapa, jolla te, tytöt, voitte suorittaa 
asevelvollisuuttanne, tehdä palveluksen maallenne, 
eikä sitä suinkaan ole pidettävä mitättömimpänä tehtävänä. 
Jos sotilaita näin hyvästellään ja otetaan vastaan, 
niin varmaan heille myös matkallakin sisäinen ääni selvemmin 
sanoo, millainen käytös sotilaalle on soveliasta, 
millainen ei. 

Sopimaton käytös ja sotilaan takki soveltuvat yhteen 
yhtä huonosti kuin nuorekas muoto ja vanhuksen ryhti 

Kunnon sotilaana voi pitää sitä, joka tekee velvollisuutensa, 
mutta oikea sotilaitten sotilas on se, joka vapaaehtoisesti 
kaikkialla on valmis palvelemaan muita. 

Esiintyessäsi sotilaspuvussa et edusta yksinomaan itseäsi 
vaan koko sotilassäätyä. Jos sinä juot, kiroilet ja 
saat aikaan häiriötä, saavat muut sen käsityksen, että 
sotilaat yleensä niin tekevät. Toverihenki velvoittaa sinua 
käyttäytymään hyvin. 

Sanotaan: »Ei joka mies ole sotamies.» Mutta ei liioin 
jokainen, jolla on sotilaspuku yllään, ole sotamies. Hyvä 
ryhti, puhdas, avoin katse, palveleva mieli ja kohtelias 
käytös: kas siinä on meillä sotamies! 

Hyvöstäkin ihmisestä tulee helposti huono, jos kaikki 
häntä huonona pitävät. Samoin tulee sotilaastakin raaka 
ja siivoton, jos yleisö häntä sellaisena kohtelee. Vanhemmat, 
sisarukset, toverit ja koko suuri yleisö voivat siten 
vaikuttaa sotilaihin joko alentavasti tai kohottavasti. Älkäämme 
unohtako velvollisuuttamme ylläpitää sotilaissamme 
oikeaa isänmaallista henkeä. 

Lyhyitä käytös- ja elämänohjeita 

jotka liittyvät edellisiin lukuihin» 
I. 

Älä lyö laimin omaa kchitystäsi! Tämä sääntö on suoranainen 
vastakohta sille heikkouden itsekkyydelle, joka 
seuraelämän pyörteissä tahtoo unohtaa elämän vakavat 
kysymykset, oman itsensä. 

Älä rakenna tulevaisuuttasi toisten avun varaan. Lopuksi 
saat kuitenkin tulla toimeen omin neuvoin. Jos elämä 
sinua joskus pakottaa turvautumaan muihin, niin ole 
kiitollinen saamastasi avusta, mutta pidä aina silmämääränäsi 
itsenäisyyttä. Kieltäydy ennemmin kuin että nauttisit 
muiden kustannuksella. 

On tyhmää tuhlata ruumiin- ja sielunvoimiaan, sillä 
onhan hengen ja ruumiin terveys kallein omaisuutemme. 
Mutta toiselta puolen elää se, joka alituisesti pelkää vetoa 
ja vilustumista ja jokaista ponnistusta, tarmotonta ja 
hyödytöntä elämää ja on kiusana itselleen ja muille. On 
miehuutonta surra joitakin, usein vain kuviteltuja ruumiillisia 
ja sielullisia kipuja. Kaiken voi maailmassa kestää 
kärsivällisyydellä ja lujuudella. 

Kiitä jokaisesta palveluksesta, kaikenlaisesta avusta, 
olkoon se miten mitätöntä tahansa. 

Jos joku pyytää sinulta anteeksi astuttuaan vahingossa 
varpaillesi, survaistuaan sinua kyynärpäällään, tms., 
niin vastaat luonnollisesti: »Ei se ollut niin vaarallista» 
tai jotakin siihen tapaan. Ja anteeksipyytä jän velvollisuus 
on silloin kiittää. 

IL 

Järjestä asunnossasi mieluummin kaikki yksinkertaisesti, 
kuin että siellä on joku yksityinen loistoesine muiden 
kuluneiden huonekalujen joukossa. 

Usean kodin kauneusvaikutuksen turmelee tarpeettomien 
huonekalujen runsaus. Huoneessa ei saa olla paljon 
esineitä, joilla ei ole mitään käytännöllistä merkitystä. 

Huoneen kalustuksen tulee ilmaista, mihin tarkoitukseen 
sitä käytetään. Arkihuoneissa vallitkoon kevyt, iloinen 
sävy, lattiamatoista ja seinäpapereista huonekaluihin 
asti. Salissa ja vierashuoneissa saa olla raskaampi ja juhlallisempi 
leima. 

Hyvin hoidetut viikset ja parta ovat kauniit, ja siistiltä 
näyttävät kasvosi myös, jos olet sileäksi ajeltu. Mutta 
näiden välimuoto, pitkä parransänki, ei kerro hyvää siisteyden 
harrastuksestasi. 

On jo ohi aika, jolloin taiteilija tunnettiin pitkästä 
tukastaan. Nykyjään ei neroutta enää arvostella tukan 
laineiden mukaan, vaan miehet varsinkin pitävät tukkansa 
mahdollisimman yksinkertaisella tavalla, pystytukkana, 
sivujakauksella tai lyhyeksi leikattuna. 

Hoida huolellisesti käsiäsi! Pese niitä usein, muuten 
tulevat ne pian rumiksi, voipa niihin tulla kaikenlaisia 
sairauksiakin, varsinkin jos teet niillä jotakin karkeaa ja 
likaista työtä. Mutta hoida niitä kotonasi äläkä koskaan 
seurassa. Ja muista kynsien alukset! 

Puvun tärkein tehtävä on suojella ihmistä kylmän ja 
lämpimän vaihtelun haitallisilta vaikutuksilta. Terveydelliset 
näkökohdat on pukua valitessa pidettävä tärkeimpinä, 
samoin käytännölliset syyt, jotka kehoittavat uutta 
pukua valitessa ottamaan huomioon sen, että sitä myöhemmin 
voitaisiin käyttää arkioloissakin. Vasta toisessa 

sijassa ovat puvun kauneus, sopivaisuus, muodinmukaisuus, 
ym. 

Pyri uudessa puvussasi esiintymään yhtä tottuneesti 
ja sulavasti kuin vanhassakin. Jos katselet pukuasi, näytät 
sitä kömpelömmältä. 

Puvun tulee tehdä eheä kokonaisvaikutus. Sananlasku 
sanoo: »Ketju on niin luja kuin sen heikoin rengas
», ja se soveltuu pukeutumiseenkin. Jos yksi vaatekappale 
on likainen, rikkinäinen tai muuten pukuun soveltumaton, 
niin näyttää puku epäsiistiltä. Parempi on 
siten esim. vieraiden tullessa esiintyä kokonaan työvaatteissa, 
jollei ehdi pukua vaihtaa, kuin yllä hieno takki ja 
jalassa saviset housut, tms. 

Pukeudu vuodenajan ja tilanteen vaatimuksia noudattaen. 
Älä talvella käytä ohuita silkkisukkia tai harsopuseroa, 
äläkä mene tavallisille kahvikesteille juhlapuvussa. 


Kankaiden värejä ja muotoja sekä pukumuoteja sopivasti 
hyväkseen käyttämällä voi paljon korjata pieniä 
ruumiillisia puutteellisuuksiaan. Siten tekevät esim. musta 
kangas tai pituussuunnassa olevat raidat solakammaksi, 
vaalea ja poikkiraitainen kangas täyteläisemmäksi. Raskaat 
kankaat ja runsaat laskokset soveltuvat kookkaille, 
siro malli ja kevyet kankaat pienille henkilöille. 

On vielä narrimaisempaa ylvästellä hienoista puvuistaan 
kuin joistakin persoonallisista ansioistaan. 

Käytä pehmeitä kauluksia. Monet, jotka arkielämässä 
eivät käytä kaulusta, näyttävät hyvin kömpelöiltä esiintyessään 
seurassa korkea, kankea kaulus kaulassaan. 

Tärkeintä kenkien kiilloituksessa on, että korot ja 
kanta ovat hyvin kiilloitetut. Jos korot ovat saviset ja 
ehkä vielä lintallaan, niin saa muu vaatetus olla miten 
hieno hyvänsä: vaikutus on joka tapauksessa pilalla. 

Narisevat kengät ovat kauhistus seurapiirille ja harmin 
aihe omistajalleen. Koeta saada narina leikkaamaan 
voitelemalla pohjat pellavaöljyllä. 

Älä koskaan vie vaatteita tai kenkiä likaisina tai tomuisina 
vaatekaappiin, vaan puhdista ne ensin. »Edestään 
tehdyn työn löytää.» Ja vaatteet pilaantuvat, jos ne 
saavat tahraisina olla kaapissa. 

Käytä mieluummin sidottavaa kaulanauhaa kuin valmiiksi 
solmittua. Ja opettele myös sitomaan se hyvin. 
Käytä vain hillitynvärisiä kaulanauhoja. 

Rannekello näyttää miehellä naismaiselta, vaikkakin 
se kieltämättä on käytännöllinen. Sotilas- ja metsästyspukua 
käyttäessä se parhaiten soveltuu. 

Usein todistaa muodin halveksiminen yhtä suurta 
turhamaisuutta kuin sen tunnontarkka noudattaminenkin. 
»Sinun viittasi reijistä tirkistelee turhamaisuus», sanoi 
Sokrates Anthisteneelle. 

Rumat naiset tekevät rumuutensa loistavalla puvullaan 
vielä silmiinpistävämmäksi. 

Älä ulkona liikkuessasi peilaile itseäsi ikkunoissa 
äläkä sisällä jokaisessa peilissä, jonka eteen satut joutumaan. 


III. 

Arvostele aina käytöstäsi vanhempiasi kohtaan näin: 
»Miellyttäisikö minua, jos poikani tai tyttäreni menettelisi 
tällä tavalla?» 

Jos äitisi näyttää sinusta vanhanaikuiselta, niin ajattele, 
että aika ei pysähdy ja että sinä kerran ehkä myös 
näytät vanhanaikuiselta lastesi silmissä. 

On paljon ihmisiä, jotka pitävät tehdystä virheestä 
muistuttamista loukkauksena. Älä sinä kuulu heihin. 

Ei tee esimieheen hyvää vaikutusta, jos hänen palvelukseensa 

ottamansa henkilö heti tekee parannusehdotuksia 
liikkeen hoitoon tai jonkun työn suoritukseen nähden. 
Älä myös ominpäin tee uudistuksia: saatathan olla väärässäkin. 


Pyydä vain äärimmäisessä hätätilassa etumaksua palkastasi. 
Muussa tapauksessa pidetään sinua tuhlarina ja 
aletaan epäillä sinun käyttävän huolimattomasti haltuusi 
uskottuja isäntäsikin varoja, jne. 

IV. 

Älä ystäväksesi kutsu jokaista tilapäistä tuttavaa! Ole 
varovainen, jos joku liian nopeasti tarjoutuu ystäväksesi. 

Ystävyyden polulla ei saa kasvaa ruohoa. Luota ystävääsi 
aina mahdottomuuteen asti! 

Ystävät ovat taivaan lahja, mutta ne eivät putoa pilvistä; 
ne täytyy osata valloittaa ja säilyttää. 

Älä tahdittomasti sekaannu ystäväsikään asioihin! 
»Suojelkoon Jumala minua ystäviltä, itse tahdon suojella 
itseäni vihollisilta», sanoo sananlasku. 

Älä käytä väärin ystävyyttä! Jos lainaat ystävältä, 
niin maksa takaisin määräaikana, ja jos lainaat kirjoja tai 
muita esineitä, niin palauta ne vahingoittumattomina. Ja 
muista kiittää lainasta. 

Älä koskaan anna ystävällesi lahjakorttia joulu- tai 
muuksi lahjaksi. Lahja on vasta silloin lahja, kun siinä 
samalla tulee näkyviin lahjoittajan henkilökohtainen mielenkiinto 
lahjan saajaa kohtaan. 

Rikottu ikkunaruutu voi särkeä monivuotisen ystävyyden. 


Pidä palvelijoita arvossa äläkä syytä heitä aiheetta 
tai ilman varmuutta heidän syyllisyydestään. 

Moni asia olisi paremmin, jos isäntäväki ja palvelijat 
joskus vaihtaisivat asemaa vaikkapa vain päiväksi. 

On helpompi pitää esitelmä yleisistä ihmisoikeuksista 
kuin kohdella palvelus väkeään niiden vaatimusten mukaan. 


V. 

fii ole mikään tahdittomampaa kuin ylpeillä kosinnasta, 
jonka on hylännyt. 

Tyttö menettelee väärin ylläpitäessään kosijassaan 
toivoa, jos hän kuitenkin aikoo antaa rukkaset. 

Kihlattujen on muiden seurassa vältettävä kaikkia hellyydenosoituksia. 
»Nuori pari, joka kuiskailee nurkassaan, 
on kyllä kaunis näky jumalille, mutta ihmisille vastenmielinen
», sanoo sananlasku. 

Nelisen sopii vain sulhaselleen antaa koruompeluksiaan, 
maalauksiaan tai muita omia töitään. 

Sulhasensa tai morsiamensa vanhempia ja sukulaisia 
tulee nuoren kohdella samalla kunnioituksella kuin omiakin 
sukulaisiaan. 

Kihlaus julkaistaan tavallisesti sanomalehdissä. Sukulaisille 
ja tuttaville voidaan ilmoittaa asiasta lähettämällä 
molempien nimikortit samassa kirjekuoressa. 

Pitkää kihlausaikaa ei ole suositeltava. Sopivimpana 
voitaneen pitää yhtä vuotta. Pitkä kihlausaika päättyy 
usein erolla. 

Jos kihlaus tahdotaan purkaa, on naisen se tehtävä 
silloinkin, kun mies eroa tahtoo. Mieheltä vaaditaan niin 
paljon ritarillisuutta, ettei hän maailman silmissä loukkaa 
nelisen kunniaa hylkäämällä hänet. Se, joka liiton 
purkaa, luovuttaa tietysti kaikki saamansa lahjat takaisin. 
Toiselta ei samaa voida vaatia, mutta luonnollisesti on 
hänenkin parasta tehdä niin. 

Älä sulhasena lupaa, mitä et aviomiehenä voi pitää. 

Älä puhu ystävättärillesi sulhasesi huonoista puolista. 

Näytä sulhasesi äidille, että hän, sensijaan että menettäisi 
pojan, saakin lisäksi tyttären. 

Kuten morsiamen olisi kooltaan oltava sulhasta pienempi, 
niin tulisi hänen henkisestikin saada katsoa sulhaseensa 
ylös- eikä alaspäin. 

Jos olet kosinut tyttöä hänen vanhemmiltaan ja Paanut 
kieltävän vastauksen, et silti saa täydellisesti katkaista 
seurustelusuhdettasi perheeseen. 

Jos kihlaus julkaistaan kihlajaisjuhlassa, tapahtuu se 
ruoka- tai kahvipöydässä istuttaessa. Kihlaparille kuuluu 
silloin kunniapaikka, sulhasen vieressä istuu morsiamen 
äiti, morsiamen vieressä sulhasen isä. 

Kihlasormukset ostaa sulhanen. Nykyjään käytetään 
sileitä sormuksia. 

VI. 

Se on viisas, joka aina tulee oikealla hetkellä; vielä 
viisaampi kuitenkin se, joka älyää poistua oikealla ajalla. 

Tervehdittäessä ei ole ojennettava kättään ensiksi naiselle, 
vanhemmalle henkilölle tai esimiehelle, vaan odotettava, 
kunnes hän tarjoo kätensä. Muussa tapauksessa 
tyydytään kumarrukseen. 

Ole varovainen viedessäsi tuttavasi mukanasi ystäviesi 
luo vierailulle. Itsestäsi voit mennä takuuseen, mutta et 
tuttavistasi. 

Isäntäväki on aina yksinkertaisemmin puettu kuin 
vieraat. 

Seurassa ei saa muodostua ryhmiä. Miehet eivät saa 
sulkeutua omaan piiriinsä tykkänään unohtaen naiset. 

Jos olet vastannut kieltävästi joukun vierailukutsuun, 
niin älä silloin samana päivänä mene kenenkään muunkaan 
luo vieraisille. 

Ei ole tunkeuduttava johonkin seuraan päästäkseen 
siten jonkun henkilön tuttavuuteen. 

Ei ole syytä tarpeettomasti esitellä henkilöitä toisilleen. 
Samoin on vältettävä esittelemästä tungoksessa, 
paikassa, jossa muiden huomio liiaksi kiintyisi tuohon tapahtumaan, 
jne. 

Seurassa voi olla joku sinulle vastenmielinen henkilö. 
Älä anna isäntäväen huomata sitä. Epäkohteliaisuus jotakin 
vierasta kohtaan on epäkohteliaisuutta isäntäväkeäkin 
kohtaan. 

Näyttää hyvin miellyttävältä, jos nuoret naiset auttavat 
emäntää tarjoilussa. 

Jos tulet vieraalle seudulle ja siellä asuu joku sukulainen 
tai tuttava, niin on velvollisuutesi käydä häntä tervehtimässä. 


Jos tulet vierailulle ja näet isäntäväen olevan kuin 
tulisilla hiilillä joko jonkun tärkeän työn tai matkallelähdön 
takia, niin on sinun asiasi poistua. Mutta älä 
poistu nolona kuin piesty koira häntä koipien välissä, 
vaan rauhallisesti. 

Älä tutuimmiltakaan koskaan ota pyytämättä lainaksi 
kirjaa, polkupyörää, tms. Sitä voidaan tarvita juuri kun 
se on sinulla ja etsitään silloin turhaan. 

Jos seurassa joku ehdottaa ryhdyttäväksi seuraleikkiin, 
niin älä ole vastahakoinen, vaikk'ei se sinua niin 
miellyttäisikään. Koeta päästä selville, mikä mielipide 
yleisimmin leikkiin nähden vallitsee, ja mukaudu siihen. 

Ainoana silmämääränäsi leikkiessäsi tulee olla seuran 
viihtyminen. Ei tee mitään, vaikka toiset sinulle saavatkin 
nauraa: narrimaista olisi suuttua nauramisesta. 

Noudata tarkasti leikin sääntöjä ja vältä kaikkea puolueellisuutta. 


Yhtä vähän kuin muulloinkaan, et leikkiessäkään saa 

pilkaten nauraa muiden kömpelyyttä tai taitamattomuutta. 
Et itsekään ole kaikissa asioissa mestari. 

Älä ainakaan omalta kohdaltasi anna aihetta riidan 
tai kinastelun syntymiseen. Jos syntyy väittelyä jonkun 
härkäpään kanssa leikin säännöistä tms., niin anna mieluummin 
myöten, kuin että päästät hauskasta leikistä 
muodostumaan ikävän väittelytilaisuuden. 

»Pidän ihmisistä, joita huvittavat minun tavarani ja 
asiani», sanoi eräs rouva. On kohteliasta osoittaa mielenkiintoaan, 
jos isäntäväellä on joku erikoinen huonekalu, 
tms., mutta ei tule arvostella heidän makuaan. Ensi kertaa 
vierailulle tullessaan ei ole soveliasta arvostelevasti 
katsella kaikkea, vaan on tyydyttävä lyhyeen yleissilmäykseen 
huoneesta. 

Liiallinen kohteliaisuus on yhtä vähän soveliasta kuin 
epäkohteliaisuuskin. Jos ikäisesi terve mies pudottaa 
esim. kirjan tai nenäliinan, niin ei sinun ole kiirehdittävä 
sitä ottamaan ylös. Hän voi sen tehdä itsekin. Poikkeuksena 
voidaan tieysti mainita sellaisia tapauksia, ettei hän 
huomaa sen putoamista, että se putoaa aivan lähellesi, jne. 

Vierailulla ei ole istuuduttava, ennenkuin isäntä siihen 
kehoittaa, eikä milloinkaan ole heittäydyttävä mukavaan, 
velttoon asentoon. 

Tekee kiusallisen vaikutuksen ihmiseen, jos joku tuijottaa 
häneen herkeämättä. Tähän virheeseen tekevät 
kuitenkin monet itsensä syypäiksi. 

Monet koettavat tyydyttää uteliaisuuttaan tiedustelemalla 
talon lapsilta kaikenlaista, heidän nimiään, ketä 
muita talossa asuu, ja isäntäväen yksityisasioitakin. On 
epähienoa tehdä noin, eikä yleensäkään ole leikittävä 
lasten kanssa, imarreltava heitä, jne. 

Kun menet vierailulle, niin pane kellosi ja oppineisuutesi 
taskuusi äläkä ota niitä esille, ennenkuin olet lähtcnyt 

seurapiiristä. Vieraiden isännän on myöskin vältettävä 
kellan katsomista. 

Hyvästellessä seuraa isäntäväki vieraita eteiseen. Vieraille 
ei aukaista ovea heidän poistuessaan eikä ovea 
myös heti suljeta heidän mentyään, vaan vasta sitten, kun 
he ovat ennättäneet pois kuulopiiristä. 

VII. 

Älä kysy naiselta hänen ikäänsä äläkä virkamieheltä, 
milloin hän aikoo ruveta eläkkeelle. 

On oltava varovainen vieraille ihmisille tekemiensä 
kysymysten suhteen. Voi aavistamattaan loukata heitä. 
Kysyt esim. naiselta: »Mitä ammattia teidän isänne harjoittaa?
» Nainen punastuu ja änkyttää jotakin. Hän 
sattuu olemaan avioton lapsi eikä tiedä mitään isästään. 

Suuressa seurassa kätellään vain isäntäväkeä tervehtiessä 
ja hyvästellessä. Muulle seuralle kumarretaan vain 
kaikille yhteisesti. 

Älä unohda kiittää viimeisestä tavatessasi jälkeenpäin 
jonkun talonväestä, jonka luona olet ollut vieraisilla. 

Älä liiallisella tuttavallisuudella ja avomielisyydellä 
vaivaa henkilöä, jonka tunnet vain ulkomuodolta tai jonka 
kanssa korkeintaan olet ollut joissakin virka-asioissa tekemisissä. 


Vältä jokaista välinpitämättömyyden, kärsimättömyyden 
tai suuttumuksen ilmaisua toisen puhuessa. 

Jos sinun täytyy lausua epämiellyttävä totuus, niin 
esitä se ainakin kauniissa muodossa. 

Älä naura omalle sukkeluudellesi! Älä naura sopimattomalle 
puheelle! Jos muut ovat totisia, niin älä sinä 
tee poikkeusta. 

On parasta olla tykkänään kuuntelematta juoruja ja 
ainakaan sanallakaan niihin vastaamatta. »Ei yksi kivi 
jauhoja jauha.» Jos keksii jonkun sopivan, leikillisen 
tavan huomauttaa juoruamisen sopimattomuudesta, niin 
gitä parempi. Näin ei kuitenkaan, ikävä kyllä, useinkaan 
menetellä, vaan totta on pikemmin, mitä eräs tuollainen 
juorukello sanoi: »Kun olin nuori, niin puhuin ihmisistä 
hyvää, mutta silloin ei kukaan viitsinyt kuunnella minua. 
Nyt puhun pahaa, ja nyt ovat kaikki korvat höröllään.» 

Ole kyllin rohkea sanoaksesi: »Sitä en tiedä.» »Sitä 
en ymmärrä.» »Sitä kirjaa en ole lukenut.» Eihän kukaan 
voi täällä maailmassa tietää kaikkea, ymmärtää kaikkea, 
lukea kaikkea. 

Puhu vähemmän siitä, mikä tuottaa sinulle surua, kuin 
siitä, mikä sinua ilahduttaa. 

On ainakin kohteliaisuussyistä alistuttava vallitseviin 
yhteiskunnallisiin ja poliittisiin olosuhteisiin. Siksi ei tule 
vetää poliittisia näkökohta esille, milloin kysymyksessä 
on pelkkä ulkonaisen kohteliaisuusmuodon täyttäminen. 

Edustaville henkilöille on osoitettava sitä kunnioitusta, 
mitä vallitseva tapa vaatii. Päinvastoin menettelemällä 
ei anna todistusta lujasta periaatteissaan pysymisestä, 
vaan älyn ja kasvatuksen puutteesta. 

VIII. 

Älä leiki veitsellä ja haarukalla. 

Jos on välttämättä käytettävä hammastikkua, niin toimita 
hampaiden kaiveleminen mahdollisimman huomaamatta 
ja joka tapauksessa peittämällä suusi. Tuo puhdistustyö 
ei ole toisille mitään hauskaa katseltavaa. 

Kuuluu hullunkuriselta, kun joku puhuu juomalasiinsa. 
Laske lasi ensin pöydälle ja puhu sitten. 

Älä juo niin ahnaasti, että osa juomasta pyrkii henkitorveen. 
Saattaa silloin käydä niin, että koko suusi sisällys 
ruiskahtaa ulos, ja se ei ole hauskaa sinulle eikä 
pöytätovereillesi. 

Lapsille tavallisesti sanotaan, että he säästävät huomiseksi, 
kun tiputtavat jotakin päälleen. Mutta monella 
aikuisellakin on eräs toinen tapa säästää huomiseksi 
vieraisilla ollessaan: panna omena tai leivos salavihkaa 
taskuunsa. Tämä ei ole hyvien seuratapojen mukaista. 


Jos löydät hiuksen keitosta, niin älä nosta siitä suurta 
melua, vaan poista se huomaamatta. 

IX. 

Väistä aina vastaantulijoita oikealle puolelle, mutta 
jos siten pakotat naisen tai vanhemman henkilön lokaiselle 
tielle, niin tee rohkeasti poikkeus säännöstä ja astu 
ilse pois mukavalta tievierustalta. Mjitta tee se kyllin 
aikaisin eikä aivan vastaantulijan nenän edessä, jolloin 
epäilemättä törmäätte vastakkain. 

Älä tänään tervehdi kohteliaasti ja huomenna epäkohteliaasti 
tai ehkä jätät tykkänään tervehtimättä. Loukkaat 
toista, jos yhfäkkiä laiminlyöt tervehtimisen, kun 
ennen olet häntä tavallisesti tervehtinyt. 

Jos sateella kuljet toisen seurassa ja pidät sateenvarjoa 
suojananne, niin pidä silmällä, ettei sateenvarjon 
reunasta tipu vettä toverisi päälle. 

Nosta sateenvarjo korkeammalle tullessasi jotakin 
henkilöä vastaan, ettei hänen tarvitse kumartaa peläten 
sateenvarjon häntä kolhaisevan. 

»Kun kolme upseeria on kävelyllä, niin käy kenraali 
aina keskellä», sanoo sananparsi. Keskimmäinen paikka 

kuuluu aina arvokkaimmalle henkilölle, sitä seuraava arvossa 
on paikka hänen oikealla puolellaan ja vaatimattomin 
paikka vasemmalla puolella. 

Ylös rappusia kulkee mies ensimmäisenä, alas nainen, 
mikäli rinnan kulkeminen ei ole mahdollista. 

Portaan ja aidan yli kulkee mies ensimmäisenä eikä 
katso taakseen, ennenkuin nainen on ehtinyt yli. 

Rattailta, rautatievaunusta, yms. astuu mies ensin ulos 
ja auttaa sitten naista tarjoamalla hänelle kätensä. 

Jos ovi tai vetäjä on kiinni, kun tulet sen luo, niin 
sulje se myös jälkeesi. 

Jos tiedustelet jotakin, niin ole kohtelias. Muista tervehtiä 
kysyessäsi ja aloittaa: »Olisitteko niin ystävällinen ...
» Kohteliaan on senkin oltava, jolta neuvoa kysytään. 
Ei riitä, että sanot: »En tiedä!», vaan lausu myös 
pahoittelusi siitä, ettet voi neuvoa. 

Kun ajat polkupyörällä, niin on tärkeämpää, että säilytät 
tasapainosi, kuin että tervehdit mahdollisimman kohteliaasti. 
Jos olet tottumaton ajaja etkä usko voivasi 
nostaa hattuasi, niin riittää päännyökäyskin. 

Istu mahdollisimman ryhdikkäänä polkupyörän satulassa. 
Älä jäljittele kilpailupyöräilijöitä, jotka ilman vastusta 
vähentääkseen painautuvat niin lähelle pyörää kuin 
suinkin mahdollista. Älä muuten yleensäkään tee numeroa 
siitä, että muka olet urheilumies, vaikka sellainen olisitkin. 


Muista aikaa, jolloin kaikkea piti jonottaa, jos mielesi 
tekee tunkeutua muiden edelle matkalippua jonotettaessa. 

Jos matkustat yöjunassa ja aamulla käytät pukeutua 
mishuonetta, niin muista, että junassa on muitakin, jotka 
sitä tarvitsevat. 

Älä matkalta tullessasi kersku matkoistasi ja kaikesta 
ihmeellisestä, mitä olet nähnyt. Teet sydämettömästi, jos 

toveriltasi riistät hänen ilonsa vähäisistä matkoistaan viittaamalla 
omiin suurenmoisiin matkakokemuksiisi. 

Matkalla raukeavat seurapiirin rakentamat säätyrajaaidat, 
jokainen näyttää siltä, miltä hän onnistuu saamaan 
itsensä näyttämään. Ole siis varovainen rakentaessasi 
matkalla tuttavuutta ventovieraiden kanssa: taskuvarkaat 
ja muut huijarit eivät useinkaan liiku repaleissa. 

Jos luulet katsottaneesi jotakin, niin älä heti nosta 
suurta ääntä kuin olisi se sinulta varastettu. Useimmiten 
löydät sen tarkemmin etsittyäsi. 

Käytös kahviloissa, ravintoloissa, majataloissa ym. 
yleisissä paikoissa. 

Ota hattu päästäsi sellaisissakin paikoissa, missä ei 
päällysvaatteita riisuta. Sisällä ei mies koskaan pidä hattua 
päässään. 

Älä kampaa hiuksiasi sisällä kahvilassa tai ravintolassa 
vaan jo eteisessä. 

Muista, että kahvilassa on muitakin, jotka kernaasti 
lukevat sanomalehtiä. Siksi on epäkohteliasta varata itselleen 
useita lehtiä ja pitää niitä kauan hallussaan. 

Jos tapa vaatii antamaan juomarahoja, niin älä anna 
liian kitsaasti äläkä liian tuhlaavaisesta 10 % laskusta 
pidetään tavallisesti sopivana, 10 markan tarjoilusta siis 
1 markka. 

On vastoin hyvää- tapaa panna taskuunsa syömättä 
jääneet sokuripalat tai kahvileivät. 

Jos huomaat vikaa jonkun kahvilassaolijan puvussa, 
että nenäliina on ulkona taskusta, kaulanauhan solmu auennut, 
tms., niin huomauta siitä, mikäli olet tilaisuudessa, 
ettei hänen tahtomattaan tarvitsisi olla muiden kiusallisen 

huomion alaisena. Jos kysymyksessä oleva on naishenkilö, 
niin on sinun miehenä parasta vihjaista asiasta tarjoilijattarelle 
tai jollekin kysymyksessäolevan naisen seurassa 
olevalle henkilölle. 

Majatalossa vaatii kohteliaisuus muita yövieraita kohtaan 
sinua olemaan kolistelematta, huutamatta, yleensä 
meluamatta, jos saavut myöhään illalla tai yöllä. 

Muista majatalon ohuita väliseiniä ja puhu huoneessasi 
mahdollisimman hiljaa. 

Ole kohtelias palveluskuntaa kohtaan ja tee kaikki 
muistutukset majatalon pitäjälle. 

Käytös puodeissa. 

Älä osta mitään, mitä et tarvitse, vain senvuoksi, että 
se sattuu sinua miellyttämään. 

Osta mikäli mahdollista aina samalta kauppiaalta. 
Mutta valikoi tarkasti tuollainen uskottu kauppias itsellesi. 


Älä tingi joutavasta pikkusummasta. Muista ajanhukkaa, 
joka tinkimisestä johtuu, ja aikahan on myös rahaa. 

Leivoksia, sokuria tai muuta syötävää tavaraa ei saa 
sormillaan kosketella. 

Valikoi nopeasti äläkä vaadi kaikkea nähtäväksi sitten 
mahdollisesti ollaksesi mitään ostamatta. On ihmisiä, 
varsinkin rikkaita henkilöitä, joilla tuskin onkaan muuta 
tekemistä, kuin päiväkaudet kulkea puodista toiseen katselemassa 
tavaroita. 

Älä loukkaa kauppiaan mieltä sanomalla: »Tämä on 
ruma.» Sano mieluumimn: »En pidä tästä, tämä ei ole 
minun makuuni. 

Jos olet saanut niin huonoa tavaraa, että tahdot viedä 

sen takaisin, niin lausu moitteesi kauppiaalle äläkä puotipalvelijoille. 


Ota huomioon muidenkin ostajien mukavuus. Älä pidätä 
myyjää kauan, jos muut odottavat vuoroansa. 

Laske aina heti takaisin saamasi rahat, sillä perästäpain 
on tehtyä virhettä vaikea korjata. 

Puotipalvelijan velvollisuuksiin kuuluu olla kohtelias 
kaikille asiakkaille katsomatta säätyyn, ikään, jne. Eräs 
vanha maalaisukko meni peilikauppaan ja tiedusteli erään 
kallisarvoisen venetsialaisen peilin hintaa. Kauppapalvelua 
huomautti jotakin sen korkeasta hinnasta ja koetti 
kiinnittää ukon huomiota halvempiin peileihin. Ukko, 
joka oli hieman kiivasluontoinen ja ylpeä rikkaudestaan, 
potkaisi peilin rikki ja kysyi, joko hän nyt saisi kuulla 
sen hinnan. Ja saihan hän sen kuulla ja maksoikin sen 
niin suurella setelillä, että puotipalvelijan piti mennä 
muualle vaihtamaan. 

Jos puodissa ei ole jotakin ostajan kysymää tavaraa, 
ei puotipalvelijan sovi sanoa tätä sellaisella äänenpainolla, 
kuin olisi ostaja suuri tyhmyri tullessaan sellaista 
kysymään. 

Puotipalvelijan ei sovi tyrkyttää erikoisesti joitakin 
tavaroita eikä myös omaa makuaan. 

Puhelinkeskustelusta. 

Pyytäessäsi keskusta yhdistämään johonkin on sinun 
puhuttava mahdollisimman täsmällisesti ja lyhyesti silti 
olematta epäkohtelias. 

Eihän useinkaan ole keskuksenhoitajan syy, jos et onnistu 
saamaan haluamaasi puhelua, älä siis pura kiukkuasi 
hänelle. 

Ilmoita vastauksen saatuasi heti nimesi ja puhu vasta 
sitten asiasi. Samoin on puhelun vastaanottajan parasta 
mainita talon nimi tai oman nimensä — kaupungissa numero 
— , eikä, kuten tavallisesti tehdään, huudettava 
»halloo!». 

Puhelinkeskustelujen on oltava lyhyitä ja asiallisia. 
Maaseudulla varsinkin nuoret rikkovat paljon tässä suhteessa 
jaarittelemalla usein puolikin tuntia puhelimessa 
joutavia pikkuasioitaan. 

Halpamaista on kuunnella muiden keskustelua, mihin 
maaseudulla on niin hyvä tilaisuus. 

Puhelimessa sopii kyllä onnitella mutta ei ilmaista 
osanottoa toisen suruun. 

Puhelimessa voi myös käskeä vieraisille, mikäli ei ole 
aikaa tehdä sitä kirjeellisesti. 

Älä vaivaa ketään liiallisilla sanan viemisillä. Monella 
on puhelimestaan vain vaivaa, kun hänen alinomaan 
pitää juosta viemään jotakin sanaa kilometrin päähän ja 
kauemmaksikin. 



Palveluspaikan otto. 

Jos käytät hyväksesi paikanvälitystoimistoa, niin valikoi 
sellainen, joka jo on ollut pitemmän aikaa käytännössä 
ja on hyvässä maineessa. 

Jos ilmoitat sanomalehdessä haluavasi paikkaa, niin 
laadi ilmoitus asialliseksi ja miellyttäväksi: siitä riippuu 
paljon. 

On eduksi sekä työnantajalle että palveluspaikkaan 
pyrkijälle, että molemminpuoliset velvollisuudet ja oikeudet 
mahdollisimman täsmällisesti määritellään. 

Käydessäsi persoonallisesti sopimassa paikasta vaikuttaa 

asian ratkaisuun suuresti käyttäymisesi, pukusi, 
koko olemuksesi. Kiinnitä siis huomiota niihin seikkoihin. 

On väärin ilman pakottavaa syytä kieltäytyä ryhtymästä 
toimeen, johon on lupautunut. 

Käytös perhejuhlissa, sairaan luona, ym. 

Häihin tulee vieraan mennä parhaissa pukimissaan. 
Siten kunnioitetaan hääparia. 

Häälah jaksi soveltuvat parhaiten käytännölliset esineet, 
joiden ostamisesta sopii neuvotella tuttavapiirin 
kanssa, jottei morsiuspari saisi useita samanlaisia esineitä. 
Lahjan voi antaa ennen häitäkin. 

Ken on lupautunut lapsen kummiksi, muistakoon myös, 
että se asema tuo velvollisuuksiakin. Ensimmäinen sellainen 
on kummilahjan antaminen. Lahjaksi soveltuvat 
esineet, joita lapsi myöhemmin voi käyttää. Kummin velvollisuuksiin 
kuuluu myös harrastuksella seurata lapsen 
kehitystä ja myöhemmin auttaa häntä neuvoilla, ym. 

Ajattele lahjaa valitessasi enemmän ystävääsi kuin 
itseäsi. 

Älä lahjoita mitään käyttökelvotonta tai käytettyä 
esinettä. 

Loukkaa vastaanottajan mieltä, jos lahjoitat hänelle 
jotakin, jonka puuttuminen hänen kodistaan on tuottanut 
sinulle harmia. 

On naurettavaa lahjoittaa toiselle jotakin, jonka itse 
on saanut lahjaksi. 

Jos olet saanut jonkun lahjan, niin tulee sinun myös 
näyttää pitäväsi sitä arvossa. Kun Martta-täti esim. tulee 
vieraisille, pidät sormessasi sormusta, jonka hän on sinulle 
lahjoittanut. 

Jos vietät ninripäiväkestejä, on sinun niille lähinnä 
kutsuttava ne, jotka ovat lähettäneet sinulle onnittelunsa 
tai lahjansa. 

Jos joku tuttavapiiriisi kuuluva henkilö on sairastunut, 
niin teet kohteliaasti mennessäsi häntä katsomaan. 
Jos hän on ystäväsi, on se suorastaan velvollisuutesi. 

On parasta välttää lainkaan puhumasta sairaan kanssa 
hänen sairaudestaan tai yleensä sairaudesta. Monet sairaat 
eivät mielellään kuule sanottavan, että he näyttävät 
hyvin huonoilta, ja toisia taas voi tuskin pahemmin loukata 
kuin sanomalla, että he kaikesta päättäen pian taas 
tulevat terveiksi. Puhu siis mieluummin aivan muista 
asioista rauhallisesti ja iloisesti. 

Jos tuttavapiirissäsi on sattunut joku kuolemantapaus, 
niin kuuluu velvollisuuksiisi ilmaista osanottoasi omaisille 
joko kirjeellisesti tai vierailulla. Viimeksimainitussa tapauksessa 
ei ole häirittävä omaisten surua käymällä heidän 
luonaan heti kuoleman jälkeen ja viipymällä pitkän 
aikaa. 

Hautaustilaisuudessa esiinnytään mikäli mahdollista 
mustassa puvussa. Kuolleen läheisimpiä omaisia kätellään 
ja ilmaistaan osanotto suruun sanomalla lyhyesti: 
»Valitan suruanne» tai tyydytään pelkkään kädenpuristtkseen. 


Saattokulkueessa on käyttäydyttävä vakavasti ja hillitysti. 
Tupakoiminen ja äänekäs puhelu on sopimatonta. 

Ruumiin siunauksen tapahtuessa pitävät miehet päänsä 
paljastettuna. Samoin on ruumissaaton ohi kuljettaessa 
otettava hattu päästä ruumisvaunun kohdalla, vaikka haudattava 
olisikin ventovieras. 

Jos sinulla ei ole surupukua etkä ole sopivassa mielentilassa, 
niin jää pois hautajaisista. 

Älä käytä surua turhamaisuutesi välikappaleena. 

Lapselle on suruaika vanhempien kuoleman jälkeen 
tavallisesti yksi vuosi, isovanhempien, veljen tai sisaren 
kuoleman jälkeen puoli vuotia. Suruaikana ei sovi ottaa 
osaa julkisiin huveihin. 

Jos sydämesi ei sure, niin vältä äänekkäitä surun 
ilmauksia. Vakava vaikeneminen sopii sinulle paremmin. 

